CELEX: 32021R0690
Language: el
Date: 2021-04-28 00:00:00
Title: Κανονισμός (ΕΕ) 2021/690 του Ευρωπαϊκού Κοινοβουλίου και του Συμβουλίου της 28ης Απριλίου 2021 για τη θέσπιση προγράμματος για την εσωτερική αγορά, την ανταγωνιστικότητα των επιχειρήσεων, συμπεριλαμβανομένων των μικρομεσαίων, τον τομέα των φυτών, των ζώων, των τροφίμων και των ζωοτροφών, και τις ευρωπαϊκές στατιστικές (Πρόγραμμα για την ενιαία αγορά) και για την κατάργηση των κανονισμών (ΕΕ) αριθ. 99/2013, (ΕΕ) αριθ. 1287/2013, (ΕΕ) αριθ. 254/2014 και (ΕΕ) αριθ. 652/2014 (Κείμενο που παρουσιάζει ενδιαφέρον για τον ΕΟΧ)

3.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 153/1
               
            
         ΚΑΝΟΝΙΣΜΟΣ (ΕΕ) 2021/690 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 28ης Απριλίου 2021
         για τη θέσπιση προγράμματος για την εσωτερική αγορά, την ανταγωνιστικότητα των επιχειρήσεων, συμπεριλαμβανομένων των μικρομεσαίων, τον τομέα των φυτών, των ζώων, των τροφίμων και των ζωοτροφών, και τις ευρωπαϊκές στατιστικές (Πρόγραμμα για την ενιαία αγορά) και για την κατάργηση των κανονισμών (ΕΕ) αριθ. 99/2013, (ΕΕ) αριθ. 1287/2013, (ΕΕ) αριθ. 254/2014 και (ΕΕ) αριθ. 652/2014
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 2, το άρθρο 114, το άρθρο 168 παράγραφος 4 στοιχείο β) και τα άρθρα 173 και 338,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Έχοντας υπόψη τη γνώμη της Επιτροπής των Περιφερειών (2),
         Αποφασίζοντας σύμφωνα με τη συνήθη νομοθετική διαδικασία (3),
         Εκτιμώντας τα ακόλουθα:
         
                     (1)
                  
                  
                     Η εσωτερική αγορά αποτελεί ακρογωνιαίο λίθο της Ένωσης. Από την έναρξή της, έχει αποδειχθεί ότι συμβάλλει σημαντικά στην ανάπτυξη, την ανταγωνιστικότητα και την απασχόληση και θα πρέπει να εξακολουθήσει να ωφελεί εξίσου όλους τους πολίτες και τις επιχειρήσεις. Έχει δημιουργήσει νέες ευκαιρίες και οικονομίες κλίμακας για τις ενωσιακές επιχειρήσεις, ιδίως τις πολύ μικρές, τις μικρές και τις μεσαίες επιχειρήσεις (ΜΜΕ), και έχει ενισχύσει τη βιομηχανική τους ανταγωνιστικότητα. Έχει συμβάλει στη δημιουργία θέσεων εργασίας και έχει παράσχει στους καταναλωτές περισσότερες επιλογές προϊόντων και υπηρεσιών υψηλής ποιότητας σε χαμηλότερες τιμές. Εξακολουθεί να αποτελεί την κινητήρια δύναμη για την οικοδόμηση μιας πιο ολοκληρωμένης αγοράς και μιας πιο ισχυρής, πιο ισορροπημένης και πιο δίκαιης οικονομίας. Συγκαταλέγεται στα κυριότερα επιτεύγματα της Ένωσης και αποτελεί το κυριότερο πλεονέκτημά της σε έναν ολοένα και πιο παγκοσμιοποιημένο κόσμο, ενώ παράλληλα αποτελεί βασικό στοιχείο για την επίτευξη του πράσινου και ψηφιακού μετασχηματισμού προς μια βιώσιμη οικονομία, καθώς και απάντηση στις αυξανόμενες πιέσεις της κλιματικής αλλαγής.
                  
               
                     (2)
                  
                  
                     Είναι αναγκαίο η εσωτερική αγορά να προσαρμόζεται αδιάκοπα σε ένα ταχέως εξελισσόμενο περιβάλλον ψηφιακής επανάστασης και παγκοσμιοποίησης. Η νέα εποχή ψηφιακής καινοτομίας εξακολουθεί να προσφέρει ευκαιρίες για τις επιχειρήσεις και τους ιδιώτες, δημιουργεί νέα προϊόντα, υπηρεσίες, διαδικασίες και επιχειρηματικά μοντέλα, και ευκαιρίες για την αποτελεσματική παραγωγή στατιστικών υψηλής ποιότητας. Αποτελεί επίσης πρόκληση ως προς τη ρύθμιση, την επιβολή, την προστασία των καταναλωτών και την ασφάλεια.
                  
               
                     (3)
                  
                  
                     Σημαντικότατο τμήμα του ενωσιακού δικαίου στηρίζει τη λειτουργία της εσωτερικής αγοράς. Αφορά, συγκεκριμένα, την ανταγωνιστικότητα, την τυποποίηση, την αμοιβαία αναγνώριση, την αξιολόγηση της συμμόρφωσης, την προστασία των καταναλωτών και την εποπτεία της αγοράς. Αποτελείται επίσης από κανόνες για επιχειρηματικές, εμπορικές και χρηματοοικονομικές συναλλαγές, για τον τομέα των φυτών, των ζώων, των τροφίμων και των ζωοτροφών, για την παραγωγή ευρωπαϊκών στατιστικών καθώς και για την προώθηση θεμιτού ανταγωνισμού. Το εν λόγω ουσιαστικό τμήμα του ενωσιακού δικαίου προβλέπει ίσους όρους ανταγωνισμού, οι οποίοι έχουν ζωτική σημασία για τη λειτουργία της εσωτερικής αγοράς προς όφελος καταναλωτών και επιχειρήσεων.
                  
               
                     (4)
                  
                  
                     Παρ’ όλα αυτά, παραμένουν μεροληπτικοί, αδικαιολόγητοι ή δυσανάλογοι φραγμοί στην ορθή λειτουργία της εσωτερικής αγοράς και προκύπτουν νέα εμπόδια. Η θέσπιση κανόνων αποτελεί μόνο ένα πρώτο βήμα, και η εφαρμογή τους στην πράξη είναι εξίσου σημαντική. Οι τρέχουσες προκλήσεις που συνδέονται με την επιβολή των υφιστάμενων κανόνων, οι φραγμοί στην ελεύθερη κυκλοφορία αγαθών και υπηρεσιών, και τα χαμηλά επίπεδα των διασυνοριακών δημόσιων συμβάσεων περιορίζουν τις ευκαιρίες για τις επιχειρήσεις και τους καταναλωτές. Από την αντιμετώπιση τέτοιων εμποδίων εξαρτάται σε τελική ανάλυση η εμπιστοσύνη των πολιτών στην Ένωση, καθώς επίσης και στην ικανότητά της να πετυχαίνει τους στόχους της, να δημιουργεί θέσεις εργασίας και ανάπτυξη και παράλληλα να προστατεύει το δημόσιο συμφέρον.
                  
               
                     (5)
                  
                  
                     Στο παρελθόν, υπήρχαν ξεχωριστά προγράμματα για την ανάληψη ενωσιακής δράσης στους τομείς της ανταγωνιστικότητας των επιχειρήσεων, ιδίως των ΜΜΕ, της προστασίας των καταναλωτών, των πελατών και των τελικών χρηστών χρηματοπιστωτικών υπηρεσιών, της χάραξης πολιτικής για τις χρηματοπιστωτικές υπηρεσίες και στον τομέα των φυτών, των ζώων, των τροφίμων και των ζωοτροφών. Ορισμένες πρόσθετες δραστηριότητες έχουν χρηματοδοτηθεί απευθείας από γραμμές του προϋπολογισμού για την εσωτερική αγορά. Είναι πλέον απαραίτητο να απλουστευτούν και να αξιοποιηθούν οι συνέργειες μεταξύ των διαφόρων δράσεων, καθώς και να εξασφαλιστεί έναν πιο ευέλικτο, διαφανές, απλοποιημένο και ευέλικτο πλαίσιο για τη χρηματοδότηση δραστηριοτήτων που επιδιώκουν την εύρυθμη λειτουργία και τη βιωσιμότητα της εσωτερικής αγοράς. Κατά συνέπεια, θα πρέπει να θεσπιστεί νέο πρόγραμμα που θα συγκεντρώσει τις δραστηριότητες οι οποίες χρηματοδοτούνταν στο παρελθόν από τα εν λόγω προγράμματα και άλλες συναφείς γραμμές του προϋπολογισμού. Το εν λόγω πρόγραμμα θα πρέπει να περιλαμβάνει επίσης νέες πρωτοβουλίες που αποσκοπούν στη βελτίωση της λειτουργίας της εσωτερικής αγοράς, αποφεύγοντας παράλληλα την αλληλοκάλυψη με συναφή προγράμματα και δράσεις της Ένωσης.
                  
               
                     (6)
                  
                  
                     Η ανάπτυξη, παραγωγή και διάδοση των ευρωπαϊκών στατιστικών δυνάμει του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (4) έχουν αποτελέσει αντικείμενο ξεχωριστού ευρωπαϊκού στατιστικού προγράμματος που θεσπίστηκε με τον κανονισμό (ΕΕ) αριθ. 99/2013 του Ευρωπαϊκού Κοινοβουλίου και του Συμβουλίου (5). Προκειμένου να εξασφαλιστεί η συνέχεια στην παραγωγή και διάδοση των ευρωπαϊκών στατιστικών, το νέο πρόγραμμα θα πρέπει επίσης να περιλαμβάνει δραστηριότητες που καλύπτονται από το προηγούμενο ευρωπαϊκό στατιστικό πρόγραμμα, παρέχοντας ένα πλαίσιο για την ανάπτυξη, παραγωγή και διάδοση των ευρωπαϊκών στατιστικών δυνάμει του κανονισμού (ΕΚ) αριθ. 223/2009. Το νέο πρόγραμμα θα πρέπει να θεσπίσει το χρηματοδοτικό πλαίσιο για τις ευρωπαϊκές στατιστικές, έτσι ώστε να παρέχονται υψηλής ποιότητας, συγκρίσιμες και αξιόπιστες ευρωπαϊκές στατιστικές που θα στηρίζουν τη χάραξη, την εφαρμογή, την επιτήρηση και την αξιολόγηση όλων των πολιτικών της Ένωσης. Η επαγγελματική ανεξαρτησία αποτελεί απαραίτητη προϋπόθεση για την ανάπτυξη, την παραγωγή και τη διάδοση των ευρωπαϊκών στατιστικών.
                  
               
                     (7)
                  
                  
                     Είναι επομένως σκόπιμο να θεσπιστεί ένα πρόγραμμα προκειμένου να βελτιωθεί η λειτουργία της εσωτερικής αγοράς, η ανταγωνιστικότητα και ο βιώσιμος χαρακτήρας των επιχειρήσεων, ιδίως των ΜΜΕ, η τυποποίηση, η εποπτεία της αγοράς και η προστασία των καταναλωτών, για τον τομέα των φυτών, των ζώων, των τροφίμων και των ζωοτροφών, καθώς και για τις ευρωπαϊκές στατιστικές (Πρόγραμμα για την ενιαία αγορά) (το «Πρόγραμμα»). Το Πρόγραμμα θα πρέπει να θεσπιστεί για περίοδο επτά ετών, ώστε η διάρκειά του να αντιστοιχεί στη διάρκεια του πολυετούς δημοσιονομικού πλαισίου για τα έτη 2021 έως 2027 που ορίζεται στον κανονισμό (ΕΕ, Ευρατόμ) 2020/2093 του Συμβουλίου (6).
                  
               
                     (8)
                  
                  
                     Το Πρόγραμμα θα πρέπει να στηρίζει τη χάραξη, την εφαρμογή και την επιβολή της νομοθεσίας της Ένωσης υποστηρίζοντας την εύρυθμη λειτουργία της εσωτερικής αγοράς. Το Πρόγραμμα θα πρέπει να στηρίζει τη δημιουργία των κατάλληλων συνθηκών, ώστε να ενισχυθούν όλοι οι παράγοντες της εσωτερικής αγοράς, συμπεριλαμβανομένων των επιχειρήσεων, των πολιτών, όπως και των καταναλωτών, και των εργαζόμενων, των εκπροσώπων της κοινωνίας των πολιτών και των δημόσιων αρχών. Για το σκοπό αυτόν, το Πρόγραμμα θα πρέπει να στοχεύσει στην προώθηση της ανταγωνιστικότητας, της ανάπτυξης ικανοτήτων και του βιώσιμου χαρακτήρα των επιχειρήσεων, ιδίως των ΜΜΕ, συμπεριλαμβανομένων εκείνων που δραστηριοποιούνται στον τουριστικό κλάδο. Ο βιώσιμος χαρακτήρας των επιχειρήσεων είναι σημαντικός για τη διατήρηση της μακροπρόθεσμης ανταγωνιστικότητάς τους και συμβάλλει στη μετάβαση προς μία περισσότερο βιώσιμη Ένωση από οικονομική, περιβαλλοντική και κοινωνική άποψη, μία μετάβαση που θα πρέπει να συμβαδίζει με την ψηφιοποίηση και τη συμμετοχή σε βιώσιμες επιχειρηματικές πρακτικές. Το Πρόγραμμα θα πρέπει επίσης να στηρίξει την επιβολή κανόνων για την προστασία των καταναλωτών και την ασφάλεια. Θα πρέπει επίσης να ευαισθητοποιήσει τις επιχειρήσεις και τα άτομα σχετικά με τα δικαιώματά τους, παρέχοντάς τους τα απαραίτητα εργαλεία, την κατάλληλη πληροφόρηση και βοήθεια που θα τους επιτρέψουν να λάβουν εμπεριστατωμένες αποφάσεις και να ενισχύσουν τη συμμετοχή τους στη χάραξη πολιτικής της Ένωσης. Επιπλέον, το Πρόγραμμα θα πρέπει να έχει ως αποστολή την ενίσχυση της κανονιστικής και διοικητικής συνεργασίας, μέσω ιδίως προγραμμάτων κατάρτισης, της ανταλλαγής βέλτιστων πρακτικών και της οικοδόμησης βάσεων γνώσεων και ικανοτήτων, συμπεριλαμβανομένης της χρήσης στρατηγικών δημόσιων συμβάσεων. Το Πρόγραμμα θα πρέπει επίσης να προωθεί την ανάπτυξη ενωσιακών και διεθνών προτύπων και κανόνων υψηλής ποιότητας, μεταξύ άλλων με την ευρεία συμμετοχή ενδιαφερόμενων μερών, που θα στηρίζουν την εφαρμογή της νομοθεσίας της Ένωσης.
                     Αυτό θα πρέπει να καλύπτει τον τομέα της χρηματοοικονομικής πληροφόρησης και της ελεγκτικής, συμβάλλοντας έτσι στη διαφάνεια και την εύρυθμη λειτουργία των κεφαλαιακών αγορών της Ένωσης και στη βελτίωση της προστασίας των επενδυτών. Ο στόχος του Προγράμματος θα πρέπει να είναι η στήριξη της εφαρμογής και της επιβολής της νομοθεσίας της Ένωσης που προωθεί την υψηλού επιπέδου υγεία του ανθρώπου, των ζώων και των φυτών, την προστασία της ευημερίας των πολιτών και της καλής διαβίωσης των ζώων, την ασφάλεια τροφίμων και ζωοτροφών, τηρώντας ταυτόχρονα τις αρχές της βιώσιμης ανάπτυξης και διασφαλίζοντας την υψηλού επιπέδου προστασία των καταναλωτών. Επιπλέον, το Πρόγραμμα θα πρέπει να στηρίζει την παραγωγή υψηλής ποιότητας ευρωπαϊκών στατιστικών σύμφωνα με τις στατιστικές αρχές που ορίζονται στον κανονισμό (ΕΚ) αριθ. 223/2009 και αναλύονται διεξοδικότερα στον κώδικα ορθής πρακτικής για τις ευρωπαϊκές στατιστικές.
                  
               
                     (9)
                  
                  
                     Μια σύγχρονη εσωτερική αγορά που βασίζεται στις αρχές της δικαιοσύνης, της διαφάνειας και της αμοιβαίας εμπιστοσύνης, προωθεί τον ανταγωνισμό και ωφελεί τους καταναλωτές, τις επιχειρήσεις και τους μισθωτούς. Η καλύτερη αξιοποίηση της συνεχώς εξελισσόμενης αγοράς υπηρεσιών θα πρέπει να βοηθήσει τις ενωσιακές επιχειρήσεις να δημιουργήσουν θέσεις εργασίας και να αναπτυχθούν στο εξωτερικό, να προσφέρουν μεγαλύτερες επιλογές υπηρεσιών σε προσφορότερες τιμές, και να διατηρήσουν υψηλά πρότυπα για τους καταναλωτές και τους εργαζομένους. Για να επιτευχθούν αυτά, το Πρόγραμμα θα πρέπει να συμβάλει στην καλύτερη παρακολούθηση των εξελίξεων στην εσωτερική αγορά, καθώς και στον εντοπισμό και την άρση των υφιστάμενων αδικαιολόγητων ή δυσανάλογων φραγμών και να διασφαλίσει ένα κανονιστικό πλαίσιο που να επιτρέπει όλες τις μορφές καινοτομίας, συμπεριλαμβανομένων νέων τεχνολογικών εξελίξεων και διαδικασιών, καινοτόμων επιχειρηματικών μοντέλων στις υπηρεσίες, προτύπων συνεργατικής και κοινωνικής οικονομίας, κοινωνικών καινοτομιών και της μη τεχνολογικής καινοτομίας.
                  
               
                     (10)
                  
                  
                     Τα κανονιστικά εμπόδια στην εσωτερική αγορά έχουν εξαλειφθεί για πολλά βιομηχανικά προϊόντα μέσω μηχανισμών πρόληψης, χάρη στην υιοθέτηση κοινών κανόνων και, όταν δεν υπάρχουν παρόμοιοι κανόνες στο επίπεδο της Ένωσης, με την αρχή της αμοιβαίας αναγνώρισης. Σε τομείς στους οποίους δεν υφίσταται ενωσιακή νομοθεσία, ισχύει η αρχή της αμοιβαίας αναγνώρισης, με αποτέλεσμα ότι τα αγαθά που διατίθενται νομίμως στην αγορά ενός κράτους μέλους έχουν το δικαίωμα ελεύθερης κυκλοφορίας και μπορούν να πωληθούν στην αγορά κάποιου άλλου κράτους μέλους. Όταν το οικείο κράτος μέλος έχει λόγους να αντιταχθεί στην εμπορία των αγαθών, μπορεί να επιβάλει περιορισμό, υπό τον όρο ότι ο εν λόγω περιορισμός δεν εισάγει διακρίσεις, δικαιολογείται από θεμιτούς στόχους δημοσίου συμφέροντος, όπως ορίζονται στο άρθρο 36 της Συνθήκης για τη λειτουργία της Ευρωπαϊκής Ένωσης (ΣΛΕΕ), ή αναγνωρίζεται από τη νομολογία του Δικαστηρίου της Ευρωπαϊκής Ένωσης ως επιτακτικός λόγος δημοσίου συμφέροντος, και είναι ανάλογος προς τον επιδιωκόμενο στόχο. Η ανεπαρκής εφαρμογή της αρχής της αμοιβαίας αναγνώρισης, όπως για παράδειγμα η επιβολή αδικαιολόγητων ή δυσανάλογων περιορισμών, καθιστά δυσχερέστερη την πρόσβαση των επιχειρήσεων στις αγορές άλλων κρατών μελών. Παρά τον υψηλό βαθμό ολοκλήρωσης της αγοράς αγαθών, η εν λόγω κατάσταση οδηγεί σε απώλεια ευκαιριών για την ευρύτερη οικονομία. Η έκδοση του κανονισμού (ΕΕ) 2019/515 του Ευρωπαϊκού Κοινοβουλίου και του Συμβουλίου (7) αναμένεται να ενισχύσει τα οικονομικά οφέλη σε αυτόν τον τομέα. Κατά συνέπεια, το Πρόγραμμα θα πρέπει να έχει σκοπό να βελτιώσει την εφαρμογή της αρχής της αμοιβαίας αναγνώρισης στον τομέα των αγαθών, ώστε να πραγματωθεί το πλήρες δυναμικό της. Θα πρέπει επίσης να αποσκοπεί στη μείωση του αριθμού των παράνομων και μη συμμορφούμενων προϊόντων που εισέρχονται στην αγορά, μέσω στοχευμένης ευαισθητοποίησης και κατάρτισης, μέσω της στήριξης των σημείων επαφής για τα προϊόντα, στην οποία αναφέρεται ο κανονισμός (ΕΕ) 2019/515, και μέσω της καλύτερης συνεργασίας μεταξύ των αρμόδιων αρχών για την αμοιβαία αναγνώριση.
                  
               
                     (11)
                  
                  
                     Υπάρχουν νέες κανονιστικές προκλήσεις και προκλήσεις στην επιβολή που σχετίζονται με τις ταχείες εξελίξεις στο περιβάλλον της ψηφιακής επανάστασης και, συγκεκριμένα, σε θέματα όπως είναι, για παράδειγμα, η κυβερνοασφάλεια, η προστασία των δεδομένων και η ιδιωτικότητα, το διαδίκτυο των πραγμάτων ή η τεχνητή νοημοσύνη και τα σχετικά δεοντολογικά πρότυπα. Η ύπαρξη αυστηρών κανόνων σχετικά με την ασφάλεια των προϊόντων και η σαφήνεια όσον αφορά την ευθύνη έχουν καίρια σημασία, προκειμένου να διασφαλιστεί ότι οι πολίτες της Ένωσης, συμπεριλαμβανομένων των καταναλωτών και των επιχειρήσεων, είναι σε θέση να επωφελούνται κατάλληλης προστασίας σε περίπτωση ζημίας. Το Πρόγραμμα θα πρέπει συνεπώς να συμβάλει στην ταχεία προσαρμογή και την καλύτερη εφαρμογή ενός ενωσιακού συστήματος για την ευθύνη των προϊόντων το οποίο να προωθεί την καινοτομία.
                  
               
                     (12)
                  
                  
                     Η διάθεση στην αγορά προϊόντων που δεν συμμορφώνονται με την ενωσιακή νομοθεσία, συμπεριλαμβανομένων των προϊόντων που εισάγονται από τρίτες χώρες, θέτει σε κίνδυνο τους πολίτες της Ένωσης, συμπεριλαμβανομένων των καταναλωτών, καθώς και άλλους τελικούς χρήστες. Οι οικονομικοί φορείς που πωλούν συμμορφούμενα προϊόντα με παραδοσιακά μέσα ή μέσω διαδικτύου αντιμετωπίζουν στρέβλωση του ανταγωνισμού από εκείνους που δεν συμμορφώνονται με τους κανόνες λόγω έλλειψης γνώσεων, εσκεμμένα προκειμένου να αποκτήσουν ανταγωνιστικό πλεονέκτημα ή ως συνέπεια του κατακερματισμού της εποπτείας της αγοράς σε ολόκληρη την Ένωση. Οι αρχές εποπτείας της αγοράς συχνά δεν διαθέτουν επαρκή χρηματοδότηση και η αρμοδιότητά τους περιορίζεται στα εθνικά σύνορα. Αντίθετα, οι επιχειρήσεις συναλλάσσονται σε ενωσιακό ή σε παγκόσμιο επίπεδο. Συγκεκριμένα, στην περίπτωση του ηλεκτρονικού εμπορίου, οι αρχές εποπτείας της αγοράς προσκρούουν σε τεράστιες δυσκολίες στην προσπάθειά τους να ανιχνεύσουν τα μη συμμορφούμενα προϊόντα που εισάγονται από τρίτες χώρες προκειμένου να εντοπίσουν τους υπεύθυνους οικονομικούς φορείς εντός της δικαιοδοσίας τους.
                     Προσκρούουν επίσης σε δυσκολίες ως προς τη διενέργεια εκτιμήσεων και δοκιμών κινδύνου λόγω της έλλειψης φυσικής πρόσβασης στα προϊόντα. Κατά συνέπεια, το Πρόγραμμα θα πρέπει να επιδιώκει την ενίσχυση της συμμόρφωσης των προϊόντων, με την ευαισθητοποίηση ως προς τους εφαρμοστέους ενωσιακούς κανόνες για την ασφάλεια των προϊόντων, την εντατικοποίηση των ελέγχων συμμόρφωσης σύμφωνα με τον κανονισμό (ΕΕ) 2019/1020 του Ευρωπαϊκού Κοινοβουλίου και του Συμβουλίου (8), και με την προώθηση στενότερης διασυνοριακής συνεργασίας μεταξύ των αρχών επιβολής του νόμου. Επίσης, το Πρόγραμμα θα πρέπει να συμβάλει στην ενοποίηση του υπάρχοντος πλαισίου σχετικά με τις δραστηριότητες εποπτείας της αγοράς, να ενθαρρύνει τις κοινές δράσεις των αρχών εποπτείας της αγοράς από διαφορετικά κράτη μέλη, να βελτιώσει την ανταλλαγή πληροφοριών και να προωθήσει τη σύγκλιση και τη στενότερη ολοκλήρωση των δραστηριοτήτων εποπτείας της αγοράς. Το Πρόγραμμα θα πρέπει να επιτευχθεί ιδίως διασφαλίζοντας ότι οι νέες απαιτήσεις που εισήγαγε ο κανονισμός (ΕΕ) 2019/1020 τηρούνται αυστηρά προκειμένου να αποτρέπεται η πώληση μη συμμορφούμενων προϊόντων στους καταναλωτές, καθώς και σε άλλους τελικούς χρήστες. Ως εκ τούτου, το Πρόγραμμα θα πρέπει να ενισχύσει την ικανότητα των αρχών εποπτείας της αγοράς σε ολόκληρη την Ένωση, να συμβάλει σε μία πιο ομοιόμορφη εφαρμογή των κανόνων μεταξύ των κρατών μελών και να επιτρέψει στα κράτη μέλη να επωφελούνται εξίσου από την εσωτερική αγορά όσον αφορά την οικονομική ανάπτυξη και τη βιωσιμότητα.
                  
               
                     (13)
                  
                  
                     Μολονότι το Πρόγραμμα δεν περιλαμβάνει στόχους και δράσεις υπέρ της προστασίας των δικαιωμάτων πνευματικής ιδιοκτησίας, θα πρέπει ωστόσο να λαμβάνεται υπόψη ότι τα προϊόντα παραποίησης/απομίμησης συχνά δεν συμμορφώνονται προς τις απαιτήσεις που ορίζει η ενωσιακή νομοθεσία σχετικά με την ασφάλεια των προϊόντων και την προστασία των καταναλωτών, και εγκυμονούν κινδύνους για την υγεία και την ασφάλεια των καταναλωτών, ιδίως όταν τα εν λόγω προϊόντα αγοράζονται μέσω διαδικτύου. Κατά συνέπεια, το Πρόγραμμα θα πρέπει να αυξήσει τις συνέργειες με άλλα ενωσιακά προγράμματα στον τομέα της προστασίας των δικαιωμάτων πνευματικής ιδιοκτησίας, ιδίως το Μέσο χρηματοδοτικής στήριξης για τον εξοπλισμό τελωνειακών ελέγχων που θεσπίζεται δυνάμει κανονισμού του Ευρωπαϊκού Κοινοβουλίου και του Συμβουλίου για τη θέσπιση, στο πλαίσιο του ταμείου για την ολοκληρωμένη διαχείριση των συνόρων, του μέσου χρηματοδοτικής στήριξης για τον εξοπλισμό τελωνειακών ελέγχων.
                  
               
                     (14)
                  
                  
                     Για τη διευκόλυνση της συμμόρφωσης των κατηγοριών εναρμονισμένων προϊόντων με υψηλότερο εγγενή κίνδυνο, η Ένωση δημιούργησε ένα σύστημα διαπίστευσης για τους φορείς αξιολόγησης της συμμόρφωσης, με το οποίο επαληθεύεται η επάρκεια, η αμεροληψία και η ανεξαρτησία τους. Είναι ζωτικής σημασίας οι φορείς αξιολόγησης της συμμόρφωσης να είναι αξιόπιστοι και ικανοί, καθώς επαληθεύουν κατά πόσον τα προϊόντα ικανοποιούν τις απαιτήσεις ασφάλειας πριν από τη διάθεσή τους στην αγορά. Η κύρια πρόκληση την παρούσα στιγμή είναι να εξασφαλιστεί ο συνεχής εκσυγχρονισμός του συστήματος διαπίστευσης και η εφαρμογή με την ίδια αυστηρότητα σε όλη την Ένωση. Το Πρόγραμμα θα πρέπει, συνεπώς, να στηρίξει μέτρα που θα εξασφαλίσουν ότι οι φορείς αξιολόγησης της συμμόρφωσης εξακολουθούν να ικανοποιούν τις κανονιστικές τους απαιτήσεις, όπως είναι η αμεροληψία και η ανεξαρτησία, ιδίως μέσω της χρήσης διαπίστευσης. Παρομοίως, το Πρόγραμμα θα πρέπει, επίσης, να υποστηρίζει μέτρα για τη βελτίωση του ευρωπαϊκού συστήματος διαπίστευσης, ιδίως στους νέους τομείς πολιτικής, στηρίζοντας την Ευρωπαϊκή Συνεργασία για τη Διαπίστευση που αναφέρεται στον κανονισμό (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου (9).
                  
               
                     (15)
                  
                  
                     Καθώς, με την ανάπτυξη του ηλεκτρονικού εμπορίου και των ταξιδιωτικών υπηρεσιών, οι καταναλωτικές αγορές δεν περιορίζονται πλέον από τα σύνορα, αποτελεί αδήριτη ανάγκη να παρέχεται στους καταναλωτές που διαμένουν στην Ένωση εξίσου υψηλό επίπεδο προστασίας κατά την εισαγωγή αγαθών και υπηρεσιών από οικονομικούς παράγοντες με έδρα τρίτες χώρες, ακόμη και όταν πωλούνται μέσω διαδικτύου. Θα πρέπει, συνεπώς, να υπάρχει η δυνατότητα, το Πρόγραμμα να υποστηρίζει τη συνεργασία με τους αρμόδιους φορείς σε τρίτες χώρες, όπου αυτό κρίνεται απαραίτητο, για παράδειγμα όσον αφορά την ανταλλαγή πληροφοριών για μη συμμορφούμενα προϊόντα.
                  
               
                     (16)
                  
                  
                     Οι δημόσιες συμβάσεις χρησιμοποιούνται από τις δημόσιες αρχές για να εξασφαλίσουν την καλύτερη δυνατή χρήση των δημόσιων πόρων και για να συμβάλουν σε μια πιο καινοτόμο, περισσότερο βιώσιμη, χωρίς αποκλεισμούς και ανταγωνιστική εσωτερική αγορά. Αυτό περιλαμβάνει την εφαρμογή κριτηρίων αξιολόγησης με τα οποία προσδιορίζεται όχι μόνο η πλέον συμφέρουσα προσφορά από οικονομικής απόψεως αλλά και η πλέον συμφέρουσα προσφορά, με όρους απόδοσης της μεγαλύτερης δημόσιας αξίας, όταν ο γνώμονας για την ανάθεση συμβάσεων είναι η καλύτερη σχέση τιμής-ποιότητας. Υπό την προϋπόθεση ότι τηρείται το ισχύον ενωσιακό δίκαιο, θα πρέπει να λαμβάνονται υπόψη οι περιβαλλοντικές και κοινωνικές πτυχές, καθώς και η πτυχή του δίκαιου εμπορίου, και θα πρέπει να προωθείται η κατάτμηση των διαγωνισμών σε μέρη, προκειμένου για μεγάλες υποδομές. Οι οδηγίες 2014/23/ΕΕ (10), 2014/24/ΕΕ (11) και 2014/25/ΕΕ (12) του Ευρωπαϊκού Κοινοβουλίου και του Συμβουλίου παρέχουν το νομικό πλαίσιο για την ολοκλήρωση και την αποτελεσματική λειτουργία των αγορών δημοσίων συμβάσεων που αντιπροσωπεύουν το 14 % του ακαθάριστου εγχώριου προϊόντος της Ένωσης, προς όφελος των δημόσιων αρχών, των επιχειρήσεων και των πολιτών, συμπεριλαμβανομένων των καταναλωτών. Οι ορθά εφαρμοζόμενοι κανόνες για τις δημόσιες συμβάσεις αποτελούν καίριο εργαλείο για την ενίσχυση της εσωτερικής αγοράς και για την τόνωση της ανάπτυξης των εταιρειών της Ένωσης και των θέσεων εργασίας στην Ένωση. Συνεπώς, το Πρόγραμμα θα πρέπει να υποστηρίζει μέτρα που θα εξασφαλίζουν μια ευρύτερη υιοθέτηση των δημοσίων συμβάσεων στρατηγικής φύσης, την επαγγελματοποίηση των δημοσίων αγοραστών, τη διευκόλυνση και βελτίωση της πρόσβασης των ΜΜΕ στις αγορές των δημοσίων συμβάσεων, ιδίως μέσω συμβουλευτικών υπηρεσιών και κατάρτισης, την αύξηση της διαφάνειας, την ακεραιότητα και τη βελτίωση των στοιχείων, την προώθηση του ψηφιακού μετασχηματισμού των δημοσίων συμβάσεων και των κοινών διαδικασιών ανάθεσης συμβάσεων με μια ισχυρότερη προσέγγιση εταιρικής σχέσης με τα κράτη μέλη, τη βελτίωση της συλλογής και ανάλυσης στοιχείων, μεταξύ άλλων με την ανάπτυξη ειδικών εργαλείων πληροφορικής, και που θα εξασφαλίζουν επίσης τη στήριξη της ανταλλαγής εμπειριών και ορθών πρακτικών, την παραπομπή σε ευρωπαϊκά και διεθνή πρότυπα, την παροχή συμβουλών, την επιδίωξη επωφελών εμπορικών συμφωνιών, την ενίσχυση της συνεργασίας μεταξύ των εθνικών αρχών και την υλοποίηση πιλοτικών έργων.
                  
               
                     (17)
                  
                  
                     Προκειμένου να επιτευχθούν οι στόχοι του Προγράμματος και να διευκολυνθεί η ζωή των επιχειρήσεων και των πολιτών, θα πρέπει να τεθούν σε εφαρμογή ολοένα και πιο ψηφιοποιημένες και πλήρως προσβάσιμες, υψηλής ποιότητας δημόσιες υπηρεσίες με επίκεντρο τον χρήστη. Οι προσπάθειες ως προς την ηλεκτρονική διοίκηση και διακυβέρνηση θα πρέπει να ενταθούν, διασφαλίζοντας ταυτόχρονα την κατάλληλη προστασία των δεδομένων και της ιδιωτικής ζωής. Κατά συνέπεια, οι δημόσιες διοικήσεις θα πρέπει να συμμετέχουν στη συνδημιουργία αυτών των δημόσιων υπηρεσιών με τους πολίτες και τις επιχειρήσεις. Επιπλέον, η αδιάλειπτη και σταθερή αύξηση των διασυνοριακών δραστηριοτήτων στην εσωτερική αγορά απαιτεί τη διαθεσιμότητα επικαιροποιημένων, επακριβών και εύληπτων πληροφοριών σχετικά με τα δικαιώματα των επιχειρήσεων και των πολιτών. Αυτό σημαίνει ότι θα πρέπει να αναρτώνται απλουστευμένες πληροφορίες που εξηγούν τις διοικητικές διαδικασίες. Εξάλλου, η παροχή νομικών συμβουλών και βοήθειας για την επίλυση προβλημάτων που ανακύπτουν σε διασυνοριακό επίπεδο είναι ζωτικής σημασίας. Επιπλέον, οι δημόσιες υπηρεσίες θα πρέπει να λαμβάνουν στήριξη προκειμένου να επιτύχουν τους στόχους αυτούς, για παράδειγμα μέσω της σύνδεσης εθνικών διοικήσεων με τρόπο απλό και αποτελεσματικό, καθώς και με την παροχή πληροφοριών και τη διευκόλυνση της ανταλλαγής πληροφοριών σχετικά με τον τρόπο με τον οποίο λειτουργεί η εσωτερική αγορά στην πράξη. Τα υφιστάμενα μέσα διακυβέρνησης της εσωτερικής αγοράς κατέχουν ήδη σημαντικό ρόλο ως προς αυτό και η ποιότητα, η ορατότητα, η διαφάνεια και η αξιοπιστία τους θα πρέπει να βελτιωθούν περαιτέρω. Συνεπώς, τα ακόλουθα υφιστάμενα εργαλεία διακυβέρνησης της εσωτερικής αγοράς θα πρέπει να λάβουν στήριξη από το Πρόγραμμα: η δικτυακή πύλη «Η Ευρώπη σου», η οποία θα πρέπει να αποτελέσει τη ραχοκοκαλιά της επικείμενης ενιαίας ψηφιακής πύλης, η υπηρεσία «Η Ευρώπη σου – Συμβουλές», το δίκτυο «SOLVIT», η υπηρεσία πληροφόρησης για την εσωτερική αγορά και ο πίνακας αποτελεσμάτων για την ενιαία αγορά.
                  
               
                     (18)
                  
                  
                     Το Πρόγραμμα θα πρέπει να στηρίξει την ανάπτυξη του ενωσιακού κανονιστικού πλαισίου στους τομείς του εταιρικού δικαίου και της εταιρικής διακυβέρνησης, και του δικαίου περί συμβάσεων, έτσι ώστε οι επιχειρήσεις, ιδίως οι ΜΜΕ, να καταστούν πιο αποτελεσματικές και ανταγωνιστικές και, παράλληλα, να παρέχει προστασία στα ενδιαφερόμενα μέρη που υπόκεινται στις επιπτώσεις των επιχειρηματικών ενεργειών και με σκοπό να διατυπώνει τις κατάλληλες απαντήσεις στις αναδυόμενες προκλήσεις πολιτικής. Θα πρέπει επίσης να εξασφαλίσει την κατάλληλη αξιολόγηση, εφαρμογή και επιβολή του σχετικού κεκτημένου, να ενημερώνει και να συνδράμει τα ενδιαφερόμενα μέρη και να προάγει την ανταλλαγή πληροφοριών στον τομέα. Το Πρόγραμμα θα πρέπει να στηρίξει περαιτέρω τις πρωτοβουλίες της Επιτροπής για την υποστήριξη ενός σαφούς και προσαρμοσμένου πλαισίου για την οικονομία και την καινοτομία όσον αφορά τα δεδομένα. Οι πρωτοβουλίες αυτές είναι απαραίτητες προκειμένου να κατοχυρωθεί η ασφάλεια δικαίου αναφορικά με τις συμβατικές και εξωσυμβατικές υποχρεώσεις, ιδίως όσον αφορά τα θέματα ευθύνης, ασφάλειας, δεοντολογίας και προστασίας της ιδιωτικής ζωής, στο πλαίσιο των αναδυόμενων τεχνολογιών, όπως το διαδίκτυο των πραγμάτων, η τεχνητή νοημοσύνη, η ρομποτική και οι τρισδιάστατες εκτυπώσεις. Το Πρόγραμμα θα πρέπει να αποσκοπεί στην ενθάρρυνση της ανάπτυξης επιχειρήσεων που βασίζονται σε δεδομένα, καθώς οι επιχειρήσεις αυτές θα επηρεάσουν αποφασιστικά την επίδοση της οικονομίας της Ένωσης στον παγκόσμιο ανταγωνισμό.
                  
               
                     (19)
                  
                  
                     Το Πρόγραμμα θα πρέπει επίσης να προωθεί την ορθή και πλήρη εφαρμογή και επιβολή από τα κράτη μέλη του νομικού πλαισίου της Ένωσης για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, καθώς και την ανάπτυξη μελλοντικών πολιτικών για την εξεύρεση απαντήσεων στις νέες προκλήσεις στους εν λόγω τομείς. Θα πρέπει επίσης να υποστηρίξει σχετικές δραστηριότητες διεθνών οργανισμών ευρωπαϊκού ενδιαφέροντος, όπως η επιτροπή εμπειρογνωμόνων για την αξιολόγηση μέτρων κατά της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας του Συμβουλίου της Ευρώπης.
                  
               
                     (20)
                  
                  
                     Ο στόχος της εφαρμογής και της ανάπτυξης της εσωτερικής αγοράς στον τομέα των χρηματοπιστωτικών υπηρεσιών, της χρηματοπιστωτικής σταθερότητας και της Ένωσης Κεφαλαιαγορών, και ιδίως της βιώσιμης χρηματοδότησης, εξαρτάται σε μεγάλο βαθμό από τεκμηριωμένα μέτρα πολιτικής που λαμβάνει η Ένωση. Η Επιτροπή θα πρέπει να διαδραματίζει ενεργό ρόλο στην επίτευξη του εν λόγω στόχου, επιτηρώντας συνεχώς τις χρηματοπιστωτικές αγορές και τη χρηματοπιστωτική σταθερότητα, αξιολογώντας την εφαρμογή της νομοθεσίας της Ένωσης από τα κράτη μέλη, όπως επίσης και τον βαθμό στον οποίο η υφιστάμενη νομοθεσία ανταποκρίνεται στους στόχους της και, όταν αναδύονται νέοι κίνδυνοι, εντοπίζοντας δυνητικούς τομείς δράσης, πάντοτε με τη συνεχή συμμετοχή ενδιαφερόμενων μερών από την αρχή έως το τέλος του κύκλου χάραξης πολιτικής. Οι δραστηριότητες αυτές βασίζονται στην παραγωγή αναλύσεων, μελετών, υλικού κατάρτισης, ερευνών, αξιολογήσεων συμμόρφωσης, αξιολογήσεων και υψηλής ποιότητας στατιστικών και στηρίζονται από συστήματα πληροφορικής και εργαλεία επικοινωνίας.
                  
               
                     (21)
                  
                  
                     Η ΣΛΕΕ περιλαμβάνει ένα σύστημα κανόνων για την καταπολέμηση στρεβλώσεων του ανταγωνισμού στην εσωτερική αγορά. Το Πρόγραμμα θα πρέπει να συνεισφέρει στην πολιτική ανταγωνισμού της Ένωσης, μεταξύ άλλων με βελτιώνοντας και ενισχύοντας τη συνεργασία με δίκτυα, και με τις εθνικές αρχές και δικαστήρια, και ενισχύοντας τη διεθνή συνεργασία όπως επίσης και την επικοινωνία με μια ευρύτερη ομάδα ενδιαφερόμενων μερών, ώστε να γνωστοποιηθούν και να εξηγηθούν τα δικαιώματα, τα οφέλη και οι υποχρεώσεις σχετικά με την πολιτική ανταγωνισμού της Ένωσης. Το Πρόγραμμα θα πρέπει επίσης να συμβάλει στην ενίσχυση της ανάλυσης και της αξιολόγησης των εξελίξεων στην αγορά, μεταξύ άλλων με χρήση τομεακών ερευνών και άλλων μέσων διερεύνησης της αγοράς, καθώς και με συστηματική ανταλλαγή πληροφοριών και βέλτιστων πρακτικών στο πλαίσιο του Ευρωπαϊκού Δικτύου Ανταγωνισμού. Αυτό θα πρέπει να συμβάλει στον θεμιτό ανταγωνισμό και στους ισότιμους όρων ανταγωνισμού, μεταξύ άλλων σε παγκόσμιο επίπεδο, και στην ενδυνάμωση των επιχειρήσεων, ιδίως των ΜΜΕ, και των καταναλωτών, προκειμένου να αποκομίσουν τα οφέλη της εσωτερικής αγοράς.
                  
               
                     (22)
                  
                  
                     Το Πρόγραμμα χρειάζεται ιδίως να αντιμετωπίσει τις ριζικές επιπτώσεις για τον ανταγωνισμό και τη λειτουργία της εσωτερικής αγοράς από τη συνεχή πράσινη και ψηφιακή μετάβαση της οικονομίας και του επιχειρηματικού περιβάλλοντος, και συγκεκριμένα μέσω της γεωμετρικής αύξησης του πλήθους των δεδομένων και της χρήσης τους, λαμβάνοντας υπόψη την αυξανόμενη προσφυγή στην τεχνητή νοημοσύνη, τους αλγορίθμους μαζικών δεδομένων και σε άλλα εργαλεία πληροφορικής και στην εμπειρογνωμοσύνη από τις εταιρείες. Έχει επίσης ζωτική σημασία το Πρόγραμμα να στηρίξει τα δίκτυα και να ενισχύσει την ευρύτερη και βαθύτερη συνεργασία με τα κράτη μέλη, τις αρχές και τα δικαστήριά τους, καθώς η εξάλειψη των στρεβλώσεων του ανταγωνισμού και η εύρυθμη λειτουργία της εσωτερικής αγοράς συνδέονται άρρηκτα με τη δράση των οργάνων αυτών. Υπό το πρίσμα του ιδιαίτερου ρόλου της πολιτικής ανταγωνισμού στην πρόληψη δυσλειτουργιών της εσωτερικής αγοράς από συμπεριφορές που στρεβλώνουν τον ανταγωνισμό πέρα από τα σύνορα της Ένωσης, το Πρόγραμμα θα πρέπει επίσης να στηρίξει τη συνεργασία με τις αρχές τρίτων χωρών, όπου αυτό κρίνεται κατάλληλο. Τέλος, η διεύρυνση των δραστηριοτήτων επικοινωνίας είναι απαραίτητη, έτσι ώστε περισσότεροι πολίτες και επιχειρήσεις να μπορέσουν να επωφεληθούν πλήρως από τα πλεονεκτήματα του υγιούς ανταγωνισμού στην εσωτερική αγορά. Με τον τρόπο αυτό θα πρέπει να στηριχθούν οι προσπάθειες για την καλύτερη προβολή των οφελών της ενωσιακής πολιτικής ανταγωνισμού στους πολίτες της Ένωσης, μεταξύ άλλων μέσω της συνεργασίας με εκπροσώπους ομάδων της κοινωνίας των πολιτών και οικείους ενδιαφερόμενους φορείς. Αναμένεται ότι θα απαιτηθεί ευελιξία για την υλοποίηση του μέρους του Προγράμματος που αφορά τον ανταγωνισμό, ώστε να αντιμετωπιστούν οι μεταβαλλόμενες ανάγκες που επηρεάζονται από δυναμικές και ταχείες εξελίξεις στους όρους ανταγωνισμού της εσωτερικής αγοράς των οποίων ο ρυθμός και το μέγεθος είναι δύσκολο να εκτιμηθούν. Οι εν λόγω εξελίξεις σχετίζονται ιδίως με την ψηφιοποίηση, την τεχνητή νοημοσύνη, τους αλγόριθμους, τα μαζικά δεδομένα, την κυβερνοασφάλεια και την εγκληματολογική τεχνολογία.
                  
               
                     (23)
                  
                  
                     Η ενίσχυση της ανταγωνιστικότητας και του βιώσιμου χαρακτήρα των ενωσιακών επιχειρήσεων και, συγχρόνως, η εξασφάλιση πραγματικά ισότιμων όρων ανταγωνισμού και μιας ανοιχτής και ανταγωνιστικής εσωτερικής αγοράς έχουν κομβική σημασία. Οι ΜΜΕ αποτελούν τον κινητήρα της ενωσιακής οικονομίας. Αντιπροσωπεύουν το 99,8 % όλων των επιχειρήσεων στην Ένωση, παρέχουν τα δύο τρίτα των θέσεων εργασίας και συμβάλλουν καίρια στη δημιουργία νέων ποιοτικών θέσεων εργασίας σε όλους τους τομείς με τοπική και περιφερειακή διάσταση και, συνεπώς, στη δημιουργία κοινωνικής συνοχής. Οι ΜΜΕ κατέχουν καθοριστικό ρόλο στον εκσυγχρονισμό της βιομηχανίας και στον πράσινο και ψηφιακό μετασχηματισμό της οικονομίας, συμπεριλαμβανομένης της επίτευξης κλιματικής ουδετερότητας. Ως εκ τούτου, το Πρόγραμμα θα πρέπει να στηρίξει τις προσπάθειές τους για αποδοτικότερη χρήση των πόρων και για να αναπτύξουν φιλικά προς το περιβάλλον και υψηλής ποιότητας προϊόντα και υπηρεσίες. Με αυτόν τον τρόπο, το Πρόγραμμα θα πρέπει να συμβάλει επίσης στη βελτίωση της ανταγωνιστικότητας των ΜΜΕ στην παγκόσμια αγορά.
                  
               
                     (24)
                  
                  
                     Οι ΜΜΕ καλούνται να αντιμετωπίσουν κοινές προκλήσεις που δεν επηρεάζουν τις μεγαλύτερες επιχειρήσεις στον ίδιο βαθμό. Μεταξύ των κοινών αυτών προκλήσεων περιλαμβάνεται η εξασφάλιση χρηματοδότησης, η πρόσληψη ειδικευμένου εργατικού δυναμικού, η ελάφρυνση του διοικητικού φόρτου, η υιοθέτηση της δημιουργικότητας και της καινοτομίας, μεταξύ άλλων μέσω δημοσίων συμβάσεων, και η πρόσβαση σε παγκόσμιες αγορές και αλυσίδες αξίας για να αναπτύξουν τις διεθνείς δραστηριότητές τους. Το Πρόγραμμα θα πρέπει να αντιμετωπίσει παρόμοιες ανεπάρκειες της αγοράς με τρόπο αναλογικό, χωρίς όμως να προκαλέσει στρεβλώσεις του ανταγωνισμού στην εσωτερική αγορά. Το Πρόγραμμα θα πρέπει επίσης να λάβει υπόψη τις ιδιαίτερες ανάγκες συγκεκριμένων μορφών ΜΜΕ, όπως είναι οι πολύ μικρές επιχειρήσεις, οι ΜΜΕ που δραστηριοποιούνται στον κλάδο των υπηρεσιών και οι ΜΜΕ που ασκούν βιοτεχνική δραστηριότητα, καθώς και ΜΜΕ που αποτελούνται από αυτοαπασχολούμενους, οι ελεύθεροι επαγγελματίες και οι επιχειρήσεις κοινωνικής οικονομίας. Οι επιχειρήσεις κοινωνικής οικονομίας στην Ένωση περιλαμβάνουν διαφορετικά είδη επιχειρήσεων και οντοτήτων που υπάγονται στην κοινωνική οικονομία, όπως οι συνεταιρισμοί, τα ταμεία αλληλασφάλισης, οι μη κερδοσκοπικές οργανώσεις, τα ιδρύματα, οι κοινωνικές επιχειρήσεις και άλλες μορφές επιχειρήσεων. Δεδομένου ότι δεν εστιάζονται πρωτίστως στην αποκόμιση κερδών αλλά στη δημιουργία κοινών αξιών και κοινωνικού αντικτύπου για τους ανθρώπους, μπορούν να δράσουν ως κινητήρια δύναμη για την κοινωνική καινοτομία, τη διαφανή διακυβέρνηση και την αλληλεγγύη, μέσω της επανεπένδυσης του μεγαλύτερου μέρους των κερδών και των πλεονασμάτων τους στους στόχους τους. Θα πρέπει επίσης να δοθεί προσοχή στις ιδιαίτερες ανάγκες δυνητικών νέων επιχειρηματιών, όπως οι νέοι και οι γυναίκες επιχειρηματίες, οι ηλικιωμένοι και τα άτομα με αναπηρία.
                  
               
                     (25)
                  
                  
                     Το Πρόγραμμα θα πρέπει να λαμβάνει υπόψη τις ΜΜΕ σύμφωνα με όσα ορίζονται στη σύσταση της Επιτροπής 2003/361/ΕΚ (13). Κατά την εφαρμογή του παρόντος κανονισμού, όσον αφορά τις ΜΜΕ, η Επιτροπή θα πρέπει να διαβουλεύεται με όλα τα σχετικά ενδιαφερόμενα μέρη, συμπεριλαμβανομένων των δημόσιων και ιδιωτικών οργανισμών που εκπροσωπούν τις ΜΜΕ και των οργανισμών προώθησης του εμπορίου των κρατών μελών.
                  
               
                     (26)
                  
                  
                     Το Πρόγραμμα θα πρέπει να υποστηρίζει και να προωθεί μια νοοτροπία καινοτομίας, με την ανάπτυξη βιομηχανικών οικοσυστημάτων ικανών να ευνοήσουν τις νεοφυείς επιχειρήσεις και την ανάπτυξη των ΜΜΕ, με εστίαση σε όλες τις ΜΜΕ που μπορούν να ανταποκριθούν στις προκλήσεις της πράσινης και ψηφιακής μετάβασης, καθώς και ενός όλο και πιο ανταγωνιστικού και ταχέως εξελισσόμενου περιβάλλοντος. Το Πρόγραμμα θα πρέπει επίσης να επιδιώξει τη στήριξη της διαδικασίας υιοθέτησης καινοτομιών προωθώντας νέα συνεργατικά επιχειρηματικά μοντέλα, τη δικτύωση και την κοινή χρήση γνώσεων και πόρων, συμπεριλαμβανομένων μεταξύ ευρωπαϊκών συμπράξεων συνεργατικών σχηματισμών και οργανώσεων επιχειρηματικών δικτύων.
                  
               
                     (27)
                  
                  
                     Κατά την κατάρτιση προγραμμάτων εργασίας για την παροχή στήριξης σε ΜΜΕ, θα πρέπει να λαμβάνονται υπόψη οι στρατηγικές διατάξεις της στρατηγικής για τις ΜΜΕ και η πρωτοβουλία «Small Business Act», καθώς και το πλαίσιο στο οποίο δραστηριοποιούνται οι ΜΜΕ, όπως περιγράφεται στην επισκόπηση των επιδόσεων των ΜΜΕ. Θα πρέπει επίσης να δοθεί προσοχή στο δίκτυο απεσταλμένων των ΜΜΕ.
                  
               
                     (28)
                  
                  
                     Πολλά από τα προβλήματα ανταγωνιστικότητας της Ένωσης έχουν να κάνουν με τις δυσχέρειες πρόσβασης σε πηγές χρηματοδότησης των ΜΜΕ. Οι εν λόγω δυσκολίες προκύπτουν διότι οι ΜΜΕ δυσκολεύονται να αποδείξουν την πιστοληπτική τους ικανότητα και διαθέτουν ανεπαρκή περιουσιακά στοιχεία ως ασφάλεια στους δανειστές (εξασφαλίσεις/εγγυήσεις), ή επειδή δεν έχουν γνώση των ήδη υφιστάμενων μηχανισμών για τη στήριξη των δραστηριοτήτων τους σε ενωσιακό, εθνικό ή τοπικό επίπεδο. Οι πρόσθετες προκλήσεις χρηματοδότησης οφείλονται στην ανάγκη των ΜΜΕ να διατηρούν την ανταγωνιστικότητά τους, αναλαμβάνοντας, μεταξύ άλλων δραστηριότητες υιοθέτησης καινοτομίας, ψηφιακού μετασχηματισμού και διεθνοποίησης, καθώς και προβαίνοντας στην αναβάθμιση και τον αναπροσανατολισμό των δεξιοτήτων του εργατικού δυναμικού τους. Η περιορισμένη πρόσβαση σε χρηματοδότηση επηρεάζει αρνητικά τη σύσταση επιχειρήσεων, τα ποσοστά ανάπτυξης και επιβίωσής τους, καθώς και την ετοιμότητα των νέων επιχειρηματιών να εξαγοράζουν βιώσιμες εταιρείες στο πλαίσιο της επιχειρηματικής διαδοχής.
                  
               
                     (29)
                  
                  
                     Η έλλειψη δεξιοτήτων αποτελεί μείζον εμπόδιο για την επιχειρηματική ανάπτυξη στην Ένωση. Προκειμένου να ενισχυθεί η επιχειρηματικότητα στην Ένωση και να στηριχθεί η ανάπτυξη των ΜΜΕ και της ψηφιακής και πράσινης μετάβασής τους, το Πρόγραμμα θα πρέπει να προωθήσει και να διευκολύνει την πρόσβαση σε δεξιότητες και προγράμματα καθοδήγησης για τις ΜΜΕ, και ειδικότερα για την ανάπτυξη τεχνολογικών, επιχειρηματικών και διευθυντικών δεξιοτήτων. Για τον σκοπό αυτό, η Επιτροπή θα πρέπει να συντονιστεί με πρωτοβουλίες που αναλαμβάνονται στο πλαίσιο άλλων ενωσιακών, εθνικών και περιφερειακών προγραμμάτων ώστε να αυξηθούν οι συνέργειες και να αποφευχθούν επικαλύψεις.
                  
               
                     (30)
                  
                  
                     Προκειμένου να ξεπεραστούν οι ανεπάρκειες της αγοράς και να εξασφαλιστεί ότι οι ΜΜΕ, συμπεριλαμβανομένων των νεοφυών και επεκτεινόμενων επιχειρήσεων, θα συνεχίσουν να παίζουν τον θεμελιώδη ρόλο τους για την ανταγωνιστικότητα της οικονομίας της Ένωσης, οι ΜΜΕ χρειάζονται πρόσθετη στήριξη με τη μορφή μηχανισμών δανειοδότησης και χρηματοδότησης στο πλαίσιο του σκέλους πολιτικής του Ταμείου InvestEU για τις ΜΜΕ, το οποίο θεσπίστηκε με τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου (14). Ο μηχανισμός του για την εγγύηση δανείων που θεσπίστηκε με τον κανονισμό (ΕΕ) αριθ. 1287/2013 του Ευρωπαϊκού Κοινοβουλίου και του Συμβουλίου (15) διαθέτει αποδεδειγμένη προστιθέμενη αξία και αναμένεται να έχει θετική συνεισφορά σε τουλάχιστον 500 000 ΜΜΕ. Θα μπορούσε να δοθεί μεγαλύτερη προσοχή ώστε να αυξηθεί η ενημέρωση των δυνητικών δικαιούχων σχετικά με τη διαθεσιμότητα του Προγράμματος InvestEU για τις ΜΜΕ.
                  
               
                     (31)
                  
                  
                     Οι δράσεις στο πλαίσιο του Προγράμματος θα πρέπει να επιδιώκουν την επίτευξη των πολιτικών στόχων του όχι μόνο μέσω επιχορηγήσεων, αλλά επίσης με τη διευκόλυνση της πρόσβασης σε χρηματοδοτικά μέσα και εγγυήσεις του προϋπολογισμού που θεσπίστηκαν βάσει του σκέλους πολιτικής του ταμείου InvestEU για τις ΜΜΕ και θα πρέπει να βελτιώσουν τις συνέργειες με άλλα ενωσιακά προγράμματα. Οι δράσεις θα πρέπει να διαθέτουν σαφή ενωσιακή προστιθέμενη αξία.
                  
               
                     (32)
                  
                  
                     Το Πρόγραμμα θα πρέπει να προσπορίζει αποτελεσματική στήριξη για τις ΜΜΕ κατά τη συνολική διάρκεια του κύκλου ζωής τους, με την παροχή βοήθειας που κυμαίνεται από την παροχή βοήθειας σε ΜΜΕ προκειμένου να βρουν εταίρους για κοινά έργα έως την εμπορική αξιοποίηση και την πρόσβαση στην αγορά, την ανάπτυξη ικανοτήτων και την ενθάρρυνση της συνεργασίας στο πλαίσιο συνεργατικών σχηματισμών και οργανώσεων επιχειρηματικών δικτύων. Θα πρέπει επίσης να στηρίζει την πράσινη και ψηφιακή μετάβαση των ΜΜΕ και να βασίζεται στον μοναδικό πλούτο γνώσεων και εμπειρογνωμοσύνης που έχει αναπτυχθεί όσον αφορά τον τομέα των ΜΜΕ, καθώς και στη μακρά εμπειρία συνεργασίας με ενδιαφερόμενα μέρη σε ευρωπαϊκό, εθνικό και περιφερειακό επίπεδο. Η εν λόγω στήριξη θα πρέπει να βασίζεται στην εμπειρία του δικτύου «Enterprise Europe Network» (EEN) ως σημείου ενιαίας εξυπηρέτησης που έχει την αποστολή να βελτιώσει την ανταγωνιστικότητα των ΜΜΕ και να συμβάλει στην ανάπτυξη των δραστηριοτήτων τους στην εσωτερική αγορά και εκτός αυτής. Το EEN εξακολουθεί να παρέχει τις υπηρεσίες του για λογαριασμό άλλων προγραμμάτων της Ένωσης, ιδίως του «Ορίζων Ευρώπη» που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου (16), χρησιμοποιώντας τους χρηματοδοτικούς πόρους των προγραμμάτων αυτών. Το ΕΕΝ θα πρέπει επίσης να διευκολύνει την ενισχυμένη συμμετοχή των ΜΜΕ στην ανάπτυξη πρωτοβουλιών σε τομείς της πολιτικής της εσωτερικής αγοράς, όπως οι δημόσιες συμβάσεις και οι διαδικασίες τυποποίησης. Το EEN θα πρέπει να βελτιώσει τη συνεργασία με τους ευρωπαϊκούς κόμβους ψηφιακής καινοτομίας βάσει του προγράμματος «Ψηφιακή Ευρώπη» που θεσπίστηκε με τον κανονισμό (ΕΕ) 2021/694 του Ευρωπαϊκού Κοινοβουλίου και του Συμβουλίου (17) και τον συμβουλευτικό κόμβο InvestEU. Επιπλέον, το επιτυχημένο πρόγραμμα καθοδήγησης - Erasmus για νεαρούς επιχειρηματίες - θα πρέπει να παραμείνει το εργαλείο που επιτρέπει σε νέους ή δυνητικούς επιχειρηματίες να αποκτούν επιχειρηματική και διευθυντική πείρα μέσω της επαφής τους με έμπειρους επιχειρηματίες από άλλες χώρες και των γνώσεων που μπορούν να αποκομίσουν από αυτήν, ενισχύοντας με τον τρόπο αυτόν τις επιχειρηματικές τους ικανότητες. Το Πρόγραμμα θα πρέπει να διευρύνει τη γεωγραφική κάλυψη, προσφέροντας έτσι μεγαλύτερα περιθώρια σύζευξης επιχειρηματιών και λειτουργώντας συμπληρωματικά με άλλες ενωσιακές πρωτοβουλίες, όπου αυτό κρίνεται σκόπιμο.
                  
               
                     (33)
                  
                  
                     Θα πρέπει να καταβληθεί επιπλέον προσπάθεια για τη μείωση του διοικητικού φόρτου και για την αύξηση της προσβασιμότητας σε πρωτοβουλίες του Προγράμματος με τη μείωση του κόστους που αντιμετωπίζουν οι ΜΜΕ λόγω των περίπλοκων διαδικασιών υποβολής αίτησης και προϋποθέσεων συμμετοχής. Στο πλαίσιο αυτό, το ΕΕΝ θα πρέπει να αποτελεί το κύριο σημείο πληροφόρησης για τις ΜΜΕ που ενδιαφέρονται να αποκτήσουν πρόσβαση σε κονδύλια της Ένωσης, λειτουργώντας ως υπηρεσία μίας στάσης και παρέχοντάς τους εξατομικευμένη καθοδήγηση. Μολονότι είναι σημαντική η αξιοποίηση των εμπειριών που αποκομίστηκαν από τα υφιστάμενα μέτρα στήριξης των ΜΜΕ, είναι επίσης σημαντικό να υπάρχει δεκτικότητα απέναντι στην προσαρμογή των μέτρων αυτών υπό το φως των μεταβαλλόμενων συνθηκών με τις οποίες έρχονται αντιμέτωπες οι ΜΜΕ στην εσωτερική αγορά, ιδίως όσων αφορούν την ψηφιοποίηση και τον κανονιστικό φόρτο.
                  
               
                     (34)
                  
                  
                     Δεδομένου ότι οι συνεργατικοί σχηματισμοί προσφέρουν ευνοϊκά και ανθεκτικά επιχειρηματικά περιβάλλοντα, αποτελούν στρατηγικό εργαλείο για τη στήριξη της ανταγωνιστικότητας και την αναβάθμιση των ΜΜΕ. Μπορούν να διευκολύνουν την πράσινη και την ψηφιακή μετάβαση της βιομηχανίας, συμπεριλαμβανομένων των υπηρεσιών, και να ενισχύσουν την οικονομική ανάπτυξη των περιφερειών μέσω της τόνωσης της ανάπτυξης και της δημιουργίας θέσεων εργασίας. Είναι σημαντικό οι κοινές πρωτοβουλίες συνεργατικών σχηματισμών να συγκεντρώνουν μια κρίσιμη μάζα αφού αυτό θα επιταχύνει την ανάπτυξη των ΜΜΕ. Χάρη στη σύνδεση ειδικευμένων βιομηχανικών οικοσυστημάτων, οι συνεργατικοί σχηματισμοί δημιουργούν νέες επιχειρηματικές ευκαιρίες για τις ΜΜΕ και τις εντάσσουν καλύτερα στις στρατηγικές αλυσίδες αξίας σε ενωσιακό και παγκόσμιο επίπεδο. Θα πρέπει να παρέχεται στήριξη για την ανάπτυξη διασυνοριακών και διαπεριφερειακών στρατηγικών εταιρικής σχέσης, και για την εφαρμογή κοινών δραστηριοτήτων, με τη στήριξη της ευρωπαϊκής πλατφόρμας συνεργασίας συνεργατικών σχηματισμών και του υπαγόμενου σε αυτήν Ευρωπαϊκού Κέντρου Γνώσεων για την Αποδοτική Χρήση των Πόρων. Η στήριξη θα πρέπει επίσης να περιλαμβάνει την παροχή βοήθειας στις ΜΜΕ ούτως ώστε να συνεργάζονται και με ΜΜΕ από τρίτες χώρες. Οι βιώσιμες συμπράξεις θα πρέπει να ενθαρρύνονται με τη συνέχιση της χρηματοδότησης, εάν εκπληρώνονται ορισμένοι στόχοι επιδόσεων και συμμετοχής. Η άμεση στήριξη προς τις ΜΜΕ θα πρέπει να διοχετεύεται από οργανώσεις συνεργατικών σχηματισμών για τα εξής: προώθηση της υιοθέτησης προχωρημένων τεχνολογιών, νέα επιχειρηματικά μοντέλα, λύσεις χαμηλών εκπομπών διοξειδίου του άνθρακα και αποτελεσματικής αξιοποίησης των πόρων, δημιουργικότητα και σχεδιασμός, αναβάθμιση δεξιοτήτων, προσέλκυση ταλαντούχων εργαζομένων, επιτάχυνση της επιχειρηματικότητας και διεθνοποίηση. Άλλοι παράγοντες ειδικευμένης στήριξης ΜΜΕ θα πρέπει να συνδεθεί με την εν λόγω άμεση στήριξη στις ΜΜΕ, προκειμένου να διευκολυνθεί ο βιομηχανικός μετασχηματισμός και η εφαρμογή έξυπνων στρατηγικών εξειδίκευσης. Κατά συνέπεια, το Πρόγραμμα θα πρέπει να συμβάλει στη δημιουργία και τη διασύνδεση με τα ενωσιακά κέντρα καινοτομίας, ιδίως τα ψηφιακά της κέντρα καινοτομίας, και τις επενδύσεις που πραγματοποιούνται στο πλαίσιο της πολιτικής για τη συνοχή και του προγράμματος «Ορίζων Ευρώπη», καθώς και να δημιουργήσει δεσμούς με αυτά. Συνέργειες με το πρόγραμμα Erasmus+ που θεσπίστηκε με τον κανονισμό (ΕΕ) ΧΧΧΧ/ΧΧΧ του Ευρωπαϊκού Κοινοβουλίου και του Συμβουλίου (18) θα μπορούσαν επίσης να διερευνηθούν.
                  
               
                     (35)
                  
                  
                     Το Πρόγραμμα θα πρέπει να συμβάλει στην ενίσχυση της σχέσης που διατηρούν οι επιχειρήσεις, και ιδίως οι ΜΜΕ, με τα πανεπιστήμια, τα ερευνητικά κέντρα και με άλλους οργανισμούς που σχετίζονται με τη δημιουργία και τη διάδοση της γνώσης. Αυτή η σχέση θα μπορούσε να βοηθήσει στη βελτίωση της ικανότητας των επιχειρήσεων να αντιμετωπίσουν τις στρατηγικές προκλήσεις που θέτει το νέο διεθνές περιβάλλον.
                  
               
                     (36)
                  
                  
                     Λόγω του μικρότερου μεγέθους τους, οι ΜΜΕ έρχονται αντιμέτωπες με συγκεκριμένα εμπόδια για την ανάπτυξη. Είναι ιδιαιτέρως δύσκολο για αυτές να αναπτυχθούν και να επεκτείνουν ορισμένες από τις επιχειρηματικές τους δραστηριότητες. Με βάση την επιτυχία, τα διδάγματα και τις εμπειρίες που απορρέουν από τον μηχανισμό για τις ΜΜΕ και τα συνεργατικά έργα της Ένωσης για νέες βιομηχανικές αλυσίδες αξίας στο πλαίσιο του προγράμματος «Ορίζων 2020», που θεσπίστηκε με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (19), το Πρόγραμμα θα πρέπει να παρέχει στήριξη στις ΜΜΕ ώστε να επεκτείνουν τις δραστηριότητές τους σε όλα τα στάδια της ανάπτυξής τους, συμπεριλαμβανομένης της στήριξης δραστηριοτήτων διεθνοποίησης, υιοθέτησης καινοτομιών και εμπορικής αξιοποίησης. Η εν λόγω στήριξη θα συμπληρώνει την προερχόμενη από το Ευρωπαϊκό Συμβούλιο Καινοτομίας στήριξη στο πλαίσιο του προγράμματος «Ορίζων Ευρώπη», που θα επικεντρωθεί κυρίως στη ρηξικέλευθη και ανατρεπτική καινοτομία, και κατά συνέπεια τις καινοτόμες ΜΜΕ, ιδίως με στόχο την καινοτομία που δημιουργεί αγορές, ενώ παράλληλα θα στηρίξει όλα τα είδη καινοτομίας, συμπεριλαμβανομένης της επαυξητικής καινοτομίας.
                  
               
                     (37)
                  
                  
                     Η δημιουργικότητα και όλες οι μορφές καινοτομίας, μεταξύ άλλων και η καινοτομία για την αποδοτικότερη χρήση πόρων και ενέργειας, είναι υψίστης σημασίας για την ανταγωνιστικότητα των βιομηχανικών αλυσίδων αξίας της Ένωσης. Λειτουργούν ως καταλύτες για τον εκσυγχρονισμό του επιχειρηματικού και του βιομηχανικού τομέα και συμβάλλουν στην έξυπνη, χωρίς αποκλεισμούς, βιώσιμη ανάπτυξη. Ωστόσο, η υιοθέτηση από τις ΜΜΕ παρουσιάζει καθυστέρηση. Το Πρόγραμμα θα πρέπει, κατά συνέπεια, να στηρίξει στοχευμένες δράσεις, δίκτυα και συμπράξεις για την οδηγούμενη από τη δημιουργικότητα καινοτομία με σκοπό να δοθεί η δυνατότητα στις ΜΜΕ να ελέγξουν την πράσινης και ψηφιακή μετάβαση στο σύνολο των βιομηχανικών αξιακών αλυσίδων και οικοσυστημάτων.
                  
               
                     (38)
                  
                  
                     Τα ευρωπαϊκά πρότυπα παίζουν σημαντικό ρόλο στην εσωτερική αγορά. Έχουν ουσιαστική σημασία για την ανταγωνιστικότητα των επιχειρήσεων, ιδίως των ΜΜΕ. Τα ευρωπαϊκά πρότυπα αποτελούν επίσης ένα ζωτικό εργαλείο για τη στήριξη της ενωσιακής νομοθεσίας και πολιτικών σε πληθώρα βασικών τομέων με στόχο την προώθηση της πράσινης και ψηφιακής μετάβασης, όπως είναι η ενέργεια, η κλιματική αλλαγή και η προστασία του περιβάλλοντος, η τεχνολογία πληροφοριών και επικοινωνίας, η βιώσιμη χρήση και η ανακύκλωση των πόρων, η καινοτομία, η ασφάλεια των προϊόντων, η προστασία των καταναλωτών, η ασφάλεια των εργαζομένων και οι εργασιακές συνθήκες και η γήρανση του πληθυσμού, συμβάλλοντας έτσι θετικά στο σύνολο της κοινωνίας. Προκειμένου να μεγιστοποιηθεί η συνεισφορά τους, η πείρα έχει δείξει ότι πρέπει να βελτιωθεί η ταχύτητα και η επικαιρότητα της επεξεργασίας προτύπων και πρέπει να καταβληθούν περισσότερες προσπάθειες για την καλύτερη συμμετοχή όλων των ενδιαφερόμενων μερών, συμπεριλαμβανομένων εκείνων που εκπροσωπούν τους καταναλωτές.
                  
               
                     (39)
                  
                  
                     Οι ευρωπαϊκές δραστηριότητες τυποποίησης διέπονται από τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (20) και εφαρμόζονται μέσω της εδραιωμένης σύμπραξης δημόσιου-ιδιωτικού τομέα που έχει θεμελιώδη σημασία για την επίτευξη των στόχων που ορίζονται στον κανονισμό, καθώς και εκείνων που περιέχονται σε γενικές και τομεακές πολιτικές τυποποίησης της Ένωσης.
                  
               
                     (40)
                  
                  
                     Ένα εύρυθμο κοινό πλαίσιο για τη χρηματοοικονομική και τη μη χρηματοοικονομική πληροφόρηση έχει κομβική σημασία για την εσωτερική αγορά, για την αποτελεσματική λειτουργία των χρηματοπιστωτικών αγορών και την υλοποίηση της ολοκληρωμένης αγοράς των χρηματοπιστωτικών υπηρεσιών στο πλαίσιο της Τραπεζικής Ένωσης και της Ένωσης Κεφαλαιαγορών.
                  
               
                     (41)
                  
                  
                     Σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (21), τα Διεθνή Πρότυπα Χρηματοοικονομικής Πληροφόρησης (ΔΠΧΠ) που θεσπίστηκαν από την Επιτροπή Διεθνών Προτύπων Χρηματοοικονομικής Πληροφόρησης και οι συναφείς ερμηνείες από την επιτροπή ερμηνείας των ΔΠΧΠ πρέπει να ενσωματωθούν στην ενωσιακή νομοθεσία, έτσι ώστε να εφαρμόζονται από τις επιχειρήσεις με τίτλους εγγεγραμμένους σε οργανωμένη αγορά στην Ένωση, μόνον εάν τα ΔΠΧΠ τηρούν τις απαιτήσεις που ορίζονται στον εν λόγω κανονισμό, συμπεριλαμβανομένης της απαίτησης οι λογαριασμοί να παρέχουν την πραγματική εικόνα, όπως προβλέπεται στην οδηγία 2013/34/ΕΕ του Ευρωπαϊκού Κοινοβουλίου και του Συμβουλίου (22), και να συμβάλλουν στο ευρωπαϊκό δημόσιο συμφέρον. Παρόμοια διεθνή λογιστικά πρότυπα πρέπει να αναπτυχθούν με τρόπο διαφανή που να υπόκειται σε δημοκρατικούς κανόνες λογοδοσίας. Κατά συνέπεια, τα ΔΠΧΠ παίζουν ουσιαστικό ρόλο για τη λειτουργία της εσωτερικής αγοράς και γι’ αυτό το ενδιαφέρον της Ένωσης να εξασφαλίσει ότι η διαδικασία με την οποία θα αναπτυχθούν και θα εγκριθούν τα ΔΠΧΠ θα οδηγήσει στην κατάρτιση προτύπων που θα συνάδουν με τις απαιτήσεις του νομικού πλαισίου της εσωτερικής αγοράς. Είναι λοιπόν σημαντικό να θεσπιστούν στο Πρόγραμμα οι κατάλληλες ρυθμίσεις χρηματοδότησης του ιδρύματος ΔΠΧΠ.
                  
               
                     (42)
                  
                  
                     Δεδομένου του ρόλου της ευρωπαϊκής συμβουλευτικής ομάδας για τη χρηματοοικονομική πληροφόρηση (European Financial Reporting Advisory Group - «ΕFRAG») στην αξιολόγηση σχετικά με το κατά πόσο τα ΔΠΧΠ συμμορφώνονται με τις απαιτήσεις της ενωσιακής νομοθεσίας και πολιτικής, όπως ορίζονται στον κανονισμό (ΕΚ) αριθ. 1606/2002, κρίνεται επίσης αναγκαίο για την Ένωση να εξασφαλίσει τη σταθερή χρηματοδότηση της εν λόγω ομάδας και για τον λόγο αυτό να συνεισφέρει σε αυτή μέσω του Προγράμματος. Οι τεχνικές εργασίες της ομάδας αυτής θα πρέπει να επικεντρωθούν στην παροχή τεχνικών συμβουλών προς την Επιτροπή όσον αφορά την έγκριση των ΔΠΧΠ καθώς και το κατάλληλο επίπεδο συμμετοχής της Ένωσης στη διαδικασία κατάρτισης των εν λόγω ΔΠΧΠ και θα πρέπει να εξασφαλίσουν ότι τα συμφέροντα της Ένωσης λαμβάνονται δεόντως υπόψη στη διαδικασία καθορισμού των διεθνών προτύπων. Τα συμφέροντα αυτά θα πρέπει να περιλαμβάνουν την έννοια της «σύνεσης», τη διατήρηση της απαίτησης «πραγματικής εικόνας», όπως ορίζονται στην οδηγία 2013/34/ΕΕ, και του ευρωπαϊκού δημόσιου συμφέροντος, όπως ορίζεται στον κανονισμό (ΕΚ) αριθ. 1606/2002, λαμβάνοντας υπόψη τον αντίκτυπο των ΔΠΧΠ για τη χρηματοπιστωτική σταθερότητα και την οικονομία. Το ευρωπαϊκό εργαστήριο εταιρικής πληροφόρησης ιδρύθηκε ως μέρος της EFRAG για την προώθηση της καινοτομίας και της ανάπτυξης βέλτιστων πρακτικών όσον αφορά την εταιρική πληροφόρηση. Παρέχει ένα φόρουμ στο οποίο οι εταιρείες και οι επενδυτές μπορούν να ανταλλάσσουν βέλτιστες πρακτικές, ιδίως στον τομέα της πληροφόρησης για μη χρηματοοικονομικά θέματα και για θέματα βιωσιμότητας. Με βάση το έργο αυτό, η EFRAG θα πρέπει επίσης να συμβάλει στην ανάπτυξη μη χρηματοοικονομικών προτύπων υποβολής εκθέσεων.
                  
               
                     (43)
                  
                  
                     Στον τομέα του υποχρεωτικού οικονομικού ελέγχου, το Συμβούλιο Εποπτείας Δημοσίου Συμφέροντος (PIOB) συστάθηκε το 2005 από την ομάδα παρακολούθησης (Monitoring Group), έναν διεθνή οργανισμό αρμόδιο για την παρακολούθηση της μεταρρύθμισης όσον αφορά τη διακυβέρνηση της Διεθνούς Ομοσπονδίας Λογιστών (IFAC). Ο ρόλος του εν λόγω Συμβουλίου είναι να επιτηρεί τη διαδικασία που οδηγεί στην έγκριση των Διεθνών Ελεγκτικών Προτύπων (ΔΕΠ), καθώς και άλλες δραστηριότητες δημόσιου συμφέροντος της IFAC. Είναι δυνατόν τα ΔΕΠ να μπορούν να εγκρίνονται για εφαρμογή στην Ένωση με τη συγκεκριμένη προϋπόθεση να έχουν καταρτιστεί σύμφωνα με τη δέουσα διαδικασία, υπό δημόσια εποπτεία και με διαφάνεια, όπως απαιτείται σύμφωνα με το άρθρο 26 της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου (23). Δεδομένης της εισαγωγής των εν λόγω προτύπων στην Ένωση και του καίριου ρόλου που παίζει το PIOB ώστε να εξασφαλιστεί η συμμόρφωση με τις απαιτήσεις της οδηγίας 2006/43/ΕΚ, είναι συνεπώς σημαντικό να καθοριστούν στο Πρόγραμμα οι κατάλληλες ρυθμίσεις χρηματοδότησης του PIOB.
                  
               
                     (44)
                  
                  
                     Η Ένωση συμβάλλει στην εξασφάλιση υψηλού επιπέδου προστασίας των καταναλωτών, στην ενδυνάμωση των καταναλωτών και στην τοποθέτηση των καταναλωτών στο επίκεντρο της εσωτερικής αγοράς, υποστηρίζοντας και συμπληρώνοντας τις πολιτικές των κρατών μελών, προκειμένου να διασφαλίζει, αφενός, ότι οι πολίτες αποκομίζουν όλα τα οφέλη της εσωτερικής αγοράς και, αφετέρου, ότι, όταν ενεργούν ως καταναλωτές, η ασφάλεια και τα νομικά και τα οικονομικά συμφέροντά τους προστατεύονται κατάλληλα μέσω συγκεκριμένων δράσεων. Είναι επίσης απαραίτητο η Ένωση να εξασφαλίσει ότι η νομοθεσία για την ασφάλεια των προϊόντων και των καταναλωτών εφαρμόζεται ορθά και ομοιόμορφα στην πράξη και ότι οι επιχειρήσεις απολαμβάνουν ισότιμους όρους ανταγωνισμού και ότι, κατά συνέπεια, υφίσταται θεμιτός ανταγωνισμός στην εσωτερική αγορά. Επιπλέον, είναι αναγκαίο να ενδυναμωθούν, να ενθαρρυνθούν και να υποβοηθηθούν οι καταναλωτές ώστε να προβαίνουν σε βιώσιμες και εμπεριστατωμένες επιλογές, συμβάλλοντας έτσι σε μια βιώσιμη και αποδοτική, ως προς τη χρήση ενέργειας και πόρων, κυκλική οικονομία.
                  
               
                     (45)
                  
                  
                     Το Πρόγραμμα θα πρέπει να έχει ως στόχο την ευαισθητοποίηση των καταναλωτών, των επιχειρήσεων, των εκπροσώπων της κοινωνίας των πολιτών και των αρχών σχετικά με την ενωσιακή νομοθεσία για την ασφάλεια και τους καταναλωτές. Θα πρέπει επίσης να αποσκοπεί στην ενδυνάμωση των καταναλωτών και των αντιπροσωπευτικών οργανώσεών τους σε εθνικό επίπεδο και σε ενωσιακό επίπεδο. Για τον σκοπό αυτόν θα πρέπει, ιδίως, να στηρίζει το Ευρωπαϊκό Γραφείο Ενώσεων Καταναλωτών (BEUC) -την από μακρού εδραιωμένη και αναγνωρισμένη ΜΚΟ που εκπροσωπεί τα συμφέροντα των καταναλωτών σε σχέση με όλες τις συναφείς ενωσιακές πολιτικές, γεγονός που έχει επιτρέψει στην εν λόγω οργάνωση να δημιουργήσει βελτιωμένες συνέργειες ώστε να ενισχύσει την υπεράσπιση των καταναλωτών. Για τον ίδιο σκοπό θα πρέπει, επίσης, ιδίως να στηρίζει την Ευρωπαϊκή Ένωση για τον Συντονισμό της Εκπροσώπησης των Καταναλωτών στην Τυποποίηση (ANEC), η οποία εκπροσωπεί το συμφέρον των καταναλωτών για θέματα τυποποίησης. Στο πλαίσιο αυτό, ιδιαίτερη προσοχή θα πρέπει να δοθεί σε νέες ανάγκες της αγοράς όσον αφορά την προαγωγή της βιώσιμης κατανάλωσης, ειδικότερα εστιάζοντας σε δράσεις για την καταπολέμηση παραπλανητικών πρακτικών προσχεδιασμένης βραχυβιότητας και άλλων παραπλανητικών πρακτικών όπως οι ψευδείς περιβαλλοντικοί ισχυρισμοί, παρέχοντας καλύτερες πληροφορίες στους καταναλωτές σχετικά με την ανθεκτικότητα και τη δυνατότητα επισκευής των προϊόντων. Ιδιαίτερη προσοχή θα πρέπει να δοθεί, επίσης, στην πρόληψη της δημιουργίας τρωτών σημείων αλλά και στην αντιμετώπιση των προκλήσεων που δημιουργούνται λόγω της ψηφιοποίησης της οικονομίας, για παράδειγμα όσον αφορά συνδεδεμένα προϊόντα, το διαδίκτυο των πραγμάτων, την τεχνητή νοημοσύνη και τη χρήση αλγορίθμων, και λόγω της ανάπτυξης νέων τρόπων κατανάλωσης και επιχειρηματικών μοντέλων. Το Πρόγραμμα θα πρέπει να υποστηρίζει δράσεις για την ανάπτυξη των σχετικών πληροφοριών για τις αγορές, περιλαμβανομένης της δημοσίευσης των πινάκων αποτελεσμάτων της Ένωσης.
                  
               
                     (46)
                  
                  
                     Το Πρόγραμμα θα πρέπει να υποστηρίζει τις εθνικές αρμόδιες αρχές, συμπεριλαμβανομένων εκείνων που είναι αρμόδιες για την παρακολούθηση της ασφάλειας των προϊόντων, που συνεργάζονται ιδίως μέσω του ενωσιακού συστήματος έγκαιρης προειδοποίησης για επικίνδυνα προϊόντα. Θα πρέπει επίσης να υποστηρίζει την εφαρμογή της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου (24) και τον κανονισμό (ΕΚ) αριθ. 765/2008 αναφορικά με την προστασία των καταναλωτών και την ασφάλεια των προϊόντων, και το δίκτυο συνεργασίας για την προστασία των καταναλωτών και τη διεθνή συνεργασία μεταξύ των σχετικών αρχών σε τρίτες χώρες και στην Ένωση. Το Πρόγραμμα θα πρέπει να αποσκοπεί επίσης στη διασφάλιση της πρόσβασης για όλους τους καταναλωτές και τους εμπόρους σε ποιοτική εξωδικαστική επίλυση διαφορών, ηλεκτρονική επίλυση διαφορών, καθώς και σε πληροφορίες για τη διαδικασία συμμετοχής σε προσφυγές.
                  
               
                     (47)
                  
                  
                     Το Πρόγραμμα θα πρέπει επίσης να στηρίζει το Δίκτυο των Ευρωπαϊκών Κέντρων Καταναλωτών, το οποίο βοηθά τους καταναλωτές να επωφεληθούν από τα δικαιώματά τους στην Ένωση, όταν αγοράζουν αγαθά και υπηρεσίες διασυνοριακά στην εσωτερική αγορά και στον Ευρωπαϊκό Οικονομικό Χώρο, είτε διαδικτυακά είτε όταν ταξιδεύουν. Το δίκτυο, που διαθέτει δύναμη 29 κέντρων και το οποίο χρηματοδοτείται από κοινού από ενωσιακά προγράμματα καταναλωτών εδώ και περισσότερο από 15 χρόνια, απέδειξε την προστιθέμενη αξία του στην ενίσχυση της εμπιστοσύνης των καταναλωτών και των εμπόρων στην εσωτερική αγορά. Ασχολείται με περισσότερα από 120 000 αιτήματα καταναλωτών ετησίως και φτάνει σε εκατομμύρια πολίτες μέσω του Τύπου και διαδικτυακών ενημερωτικών δραστηριοτήτων. Πρόκειται για ένα από τα πλέον πολύτιμα δίκτυα παροχής βοήθειας στους πολίτες της Ένωσης και τα περισσότερα κέντρα υποδοχής του φιλοξενούν σημεία επαφής που προσφέρουν συμβουλές επί πτυχών του δικαίου της εσωτερικής αγοράς, όπως η οδηγία 2006/123/ΕΚ του Ευρωπαϊκού Κοινοβουλίου και του Συμβουλίου (25). Οι αξιολογήσεις υπογραμμίζουν τη σημασία που έχει η συνέχιση της λειτουργίας των κέντρων. Το Δίκτυο Ευρωπαϊκών Κέντρων Καταναλωτών μπορεί επίσης να αποτελέσει σημαντική πηγή πληροφοριών σχετικά με τις προκλήσεις και τα προβλήματα που αντιμετωπίζουν οι καταναλωτές σε τοπικό επίπεδο, κάτι που έχει σημασία για τη χάραξη πολιτικής της Ένωσης και για την προστασία των συμφερόντων των καταναλωτών. Σχεδιάζεται επίσης το δίκτυο να αναπτύξει ρυθμίσεις αμοιβαιότητας με παρόμοιους οργανισμούς σε τρίτες χώρες.
                  
               
                     (48)
                  
                  
                     Οι οδηγίες 98/6/ΕΚ (26), 2005/29/ΕΚ (27), 2011/83/ΕΕ (28), (ΕΕ) 2019/2161 (29) και (ΕΕ) 2020/1828 (30) του Ευρωπαϊκού Κοινοβουλίου και του Συμβουλίου εκδόθηκαν προκειμένου να διασφαλιστεί, μεταξύ άλλων, η ίση μεταχείριση των καταναλωτών σε ολόκληρη την εσωτερική αγορά ως προς διασυνοριακά ζητήματα, όπως είναι η πώληση μη συμμορφούμενων προϊόντων στον τομέα των μηχανοκίνητων οχημάτων, τα διττά πρότυπα ποιότητας των προϊόντων, ή τα προβλήματα που αντιμετωπίζουν οι επιβάτες σε περίπτωση ματαίωσης ή μεγάλης καθυστέρησης πτήσεων. Στόχος τους είναι επίσης η ενισχυμένη ικανότητα επιβολής των κρατών μελών, η ενισχυμένη ασφάλεια των προϊόντων, η ενίσχυση της διεθνούς συνεργασίας και οι νέες δυνατότητες έννομης προστασίας, ιδίως μέσω αντιπροσωπευτικών ενεργειών από ειδικευμένους φορείς. Το Μάιο του 2017, η Επιτροπή πραγματοποίησε έλεγχο καταλληλότητας της ενωσιακής νομοθεσίας για τους καταναλωτές και την εμπορία, ο οποίος αποκάλυψε την ανάγκη αποτελεσματικότερης επιβολής κανόνων και διευκόλυνσης της έννομης προστασίας όταν καταναλωτές έχουν υποστεί ζημία από παραβάσεις της νομοθεσίας για τους καταναλωτές. Δεδομένου του εν λόγω ελέγχου καταλληλότητας, η στήριξη της πλήρους εφαρμογής των εν λόγω οδηγιών και ενεργειών και η προώθηση της διασυνοριακής επιβολής τους θα πρέπει να αποτελεί προτεραιότητα.
                  
               
                     (49)
                  
                  
                     Οι πολίτες επηρεάζονται ιδιαίτερα από τη λειτουργία των χρηματοπιστωτικών αγορών και, για αυτόν τον λόγο, θα πρέπει να ενημερώνονται περαιτέρω για τα σχετικά δικαιώματα και οφέλη και τους συναφείς κινδύνους. Οι χρηματοπιστωτικές αγορές αποτελούν βασική συνιστώσα της εσωτερικής αγοράς και απαιτούν ένα άρτιο πλαίσιο κανονιστικής ρύθμισης και εποπτείας, το οποίο όχι μόνο εξασφαλίζει χρηματοπιστωτική σταθερότητα και διατηρήσιμη οικονομία, αλλά και παρέχει υψηλό επίπεδο προστασίας στους καταναλωτές και τους λοιπούς τελικούς χρήστες χρηματοπιστωτικών υπηρεσιών, συμπεριλαμβανομένων των ιδιωτών επενδυτών, των αποταμιευτών, των κατόχων ασφαλιστηρίων συμβολαίων, των μελών και των δικαιούχων συνταξιοδοτικών ταμείων, των ιδιωτών μετόχων, των δανειοληπτών και των ΜΜΕ. Το Πρόγραμμα θα πρέπει να συμβάλει στην ενίσχυση της ικανότητας των καταναλωτών και των λοιπών τελικών χρηστών χρηματοπιστωτικών υπηρεσιών να συμμετέχουν στη χάραξη πολιτικής, μεταξύ άλλων μέσω της παραγωγής και διάδοσης σαφών, πλήρων και φιλικών προς τον χρήστη πληροφοριών για προϊόντα που διατίθενται στις χρηματοπιστωτικές αγορές.
                  
               
                     (50)
                  
                  
                     Επομένως, το Πρόγραμμα θα πρέπει να εξακολουθήσει να υποστηρίζει τις συγκεκριμένες δραστηριότητες που καλύπτονται από το «Πρόγραμμα ανάπτυξης ικανοτήτων» της περιόδου 2017-2020 με σκοπό την ενίσχυση της συμμετοχής των καταναλωτών και άλλων τελικών χρηστών χρηματοπιστωτικών υπηρεσιών στη διαμόρφωση της πολιτικής της Ένωσης, όπως ορίζεται στον κανονισμό (ΕΕ) 2017/826 του Ευρωπαϊκού Κοινοβουλίου και του Συμβουλίου (31), που συνέχισε το πιλοτικό σχέδιο και την προπαρασκευαστική δράση της περιόδου 2012-2017. Αυτό είναι αναγκαίο για να διασφαλιστεί ότι οι φορείς χάραξης πολιτικής γνωρίζουν τις απόψεις άλλων ενδιαφερομένων, πέραν των επαγγελματιών του χρηματοπιστωτικού τομέα και για να εξασφαλιστεί καλύτερη εκπροσώπηση των συμφερόντων των καταναλωτών και άλλων τελικών χρηστών χρηματοπιστωτικών υπηρεσιών. Το Πρόγραμμα θα πρέπει να αναπτύσσει συνεχώς τη μεθοδολογία του και βέλτιστες πρακτικές σχετικά με τον τρόπο αύξησης της συμμετοχής των καταναλωτών και των τελικών χρηστών χρηματοπιστωτικών υπηρεσιών, προκειμένου να εντοπίζονται ζητήματα που αφορούν τη χάραξη πολιτικής της Ένωσης, και να διασφαλίζεται η προστασία των συμφερόντων των καταναλωτών στον τομέα των χρηματοπιστωτικών υπηρεσιών. Τούτο θα πρέπει να βελτιώσει τις πολιτικές για τις χρηματοπιστωτικές υπηρεσίες, ειδικά εκείνες που αποσκοπούν στην προώθηση της καλύτερης κατανόησης του κοινού σχετικά με τα ζητήματα που διακυβεύονται κατά τη ρύθμιση του χρηματοπιστωτικού τομέα και τη βελτίωση των χρηματοοικονομικών γνώσεων.
                  
               
                     (51)
                  
                  
                     Στο πλαίσιο του πιλοτικού σχεδίου και προπαρασκευαστικής δράσης των ετών 2012-2017, η Επιτροπή ενέκρινε επιχορηγήσεις σε δύο οργανώσεις, μετά από ετήσια ανοικτή πρόσκληση υποβολής προτάσεων. Οι δύο οργανώσεις είναι η Finance Watch, που συστάθηκε με επιχορηγήσεις της Ένωσης το 2011 ως διεθνής μη κερδοσκοπική ένωση βελγικού δικαίου, και η Better Finance, η οποία αποτελεί αποτέλεσμα διαδοχικών αναδιοργανώσεων και μετονομασιών ήδη υφιστάμενων ευρωπαϊκών ομοσπονδιών επενδυτών και μετόχων από το 2009. Το πρόγραμμα ανάπτυξης ικανοτήτων, που συστάθηκε δυνάμει του κανονισμού (ΕΕ) 2017/826, προσδιορίζει τις δύο αυτές οργανώσεις ως μοναδικούς δικαιούχους. Συνεπώς, είναι αναγκαία η συνέχιση της συγχρηματοδότησής τους στο πλαίσιο του παρόντος Προγράμματος. Ωστόσο, η χρηματοδότηση αυτή θα πρέπει να υπόκειται σε ενδελεχή αξιολόγηση της αποτελεσματικότητας και του αντικτύπου που επιτυγχάνεται ως προς την υλοποίηση των επιδιωκόμενων στόχων. Στο πλαίσιο αυτό, εάν εμφανιστούν άλλοι δυνητικοί δικαιούχοι, των οποίων οι πρωταρχικοί στόχοι και δραστηριότητες περιλαμβάνουν την εκπροσώπηση των συμφερόντων καταναλωτών και τελικών χρηστών σε επίπεδο Ένωσης και των οποίων τα μέλη, λόγω της σύνθεσής τους, επιτρέπουν ευρεία γεωγραφική κάλυψη και εκπροσώπηση ευρέως φάσματος συμφερόντων, μια πρόσκληση υποβολής προτάσεων θα πρέπει να είναι ανοικτή σε αυτούς.
                  
               
                     (52)
                  
                  
                     Προκειμένου να προστατεύονται οι πολίτες και η εσωτερική αγορά να είναι σε θέση να λειτουργεί αποτελεσματικά είναι αναγκαίο να υπάρχει υψηλό επίπεδο προστασίας της υγείας στον τομέα των φυτών, των ζώων, των τροφίμων και των ζωοτροφών. Η ασφαλής και βιώσιμη αλυσίδα εφοδιασμού τροφίμων αποτελεί προαπαιτούμενο για τη λειτουργία της κοινωνίας και για την εσωτερική αγορά. Η πρόληψη διασυνοριακών κρίσεων στον τομέα της υγείας και επισιτιστικών απειλών είναι υψίστης σημασίας, καθώς διαταράσσουν τη λειτουργία της εσωτερικής αγοράς, περιορίζοντας τις μετακινήσεις προσώπων και εμπορευμάτων και αποδιοργανώνοντας την παραγωγή και την κατανάλωση. Κατά συνέπεια, το Πρόγραμμα θα πρέπει να στηρίζει συγκεκριμένες δράσεις, όπως η θέσπιση έκτακτων μέτρων σε περίπτωση καταστάσεων κρίσης που επηρεάζουν την υγεία των ζώων και των φυτών.
                  
               
                     (53)
                  
                  
                     Ο γενικός στόχος του δικαίου της Ένωσης στον τομέα των φυτών, των ζώων, των τροφίμων και των ζωοτροφών είναι να διασφαλίσει υψηλό επίπεδο υγείας για τον άνθρωπο, τα ζώα και τα φυτά κατά μήκος της τροφικής αλυσίδας, να υποστηρίξει τη βελτίωση της καλής μεταχείρισης των ζώων, να συμβάλει σε υψηλό επίπεδο προστασίας και να συνεισφέρει πληροφορίες για τους καταναλωτές και υψηλό επίπεδο προστασίας του περιβάλλοντος, συμπεριλαμβανομένης της διατήρησης της βιοποικιλότητας και λαμβάνοντας υπόψη καταστάσεις που έχουν προκληθεί από δυνητικές επιπτώσεις της κλιματικής αλλαγής στα κράτη μέλη, με ταυτόχρονη βελτίωση του βιώσιμου χαρακτήρα της παραγωγής τροφίμων και ζωοτροφών και συνεισφορά στην ασφάλεια των τροφίμων και στην οικονομική προσιτότητα, μείωση των απορριμμάτων τροφίμων, αύξηση των προτύπων ποιότητας των προϊόντων σε ολόκληρη την Ένωση, και βελτίωση της ανταγωνιστικότητας της βιομηχανίας τροφίμων και ζωοτροφών της Ένωσης και της δημιουργίας θέσεων απασχόλησης, μεταξύ άλλων μέσω της τόνωσης της έρευνας και της καινοτομίας.
                  
               
                     (54)
                  
                  
                     Λόγω της ειδικής φύσης των δράσεων σχετικά με ένα υψηλό επίπεδο υγείας για τον άνθρωπο, τα ζώα και τα φυτά, στον παρόντα κανονισμό πρέπει να καθορίζονται ειδικά κριτήρια επιλεξιμότητας όσον αφορά την παροχή επιχορηγήσεων και τη χρήση των δημόσιων συμβάσεων. Ειδικότερα, κατ’ εξαίρεση από την αρχή της μη αναδρομικότητας του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (32) («δημοσιονομικός κανονισμός»), οι δαπάνες για τα επείγοντα μέτρα, λόγω της επείγουσας και απρόβλεπτης φύσης τους, θα πρέπει να είναι επιλέξιμες, συμπεριλαμβανομένων των δαπανών που απορρέουν από την ύποπτη εκδήλωση μιας νόσου ή την παρουσία ενός επιβλαβούς οργανισμού υπό τον όρο ότι η εκδήλωση επιβεβαιώνεται στη συνέχεια και κοινοποιείται στην Επιτροπή. Οι αντίστοιχες δημοσιονομικές αναλήψεις υποχρεώσεων και η πληρωμή των επιλέξιμων δαπανών θα πρέπει να γίνονται από την Επιτροπή, μετά την υπογραφή των νόμιμων αναλήψεων υποχρεώσεων και έπειτα από αξιολόγηση των αιτήσεων πληρωμής που υποβάλλονται από τα κράτη μέλη. Οι δαπάνες θα πρέπει επίσης να είναι επιλέξιμες για μέτρα επιτήρησης, πρόληψης και προστασίας που λαμβάνονται σε περίπτωση άμεσης απειλής για την κατάσταση της υγείας της Ένωσης λόγω της εκδήλωσης ή της εξέλιξης, στο έδαφος τρίτης χώρας ή κράτους μέλους ή υπερπόντιων χωρών και εδαφών του, ορισμένων νοσημάτων των ζώων και ζωοανθρωπονόσων, καθώς επίσης και για μέτρα προστασίας που λαμβάνονται ή άλλες συναφείς δραστηριότητες που υλοποιούνται προς στήριξη της φυτοϋγειονομικής κατάστασης της Ένωσης.
                  
               
                     (55)
                  
                  
                     Λόγω της αυξανόμενης παγκοσμιοποίησης του τομέα των φυτών, των ζώων, των τροφίμων και των ζωοτροφών, οι επίσημοι έλεγχοι που διενεργούνται από τα κράτη μέλη αποτελούν απαραίτητο εργαλείο για την επαλήθευση και την παρακολούθηση της εφαρμογής, της τήρησης και της επιβολής των σχετικών ενωσιακών απαιτήσεων, μεταξύ άλλων όσον αφορά τις εισαγωγές. Η αποτελεσματικότητα και η αποδοτικότητα των επίσημων συστημάτων ελέγχου έχουν ζωτική σημασία για τη διατήρηση υψηλού επιπέδου ασφάλειας σε όλη την τροφική αλυσίδα, καθώς και για την εμπιστοσύνη των καταναλωτών, εξασφαλίζοντας, παράλληλα, υψηλό επίπεδο προστασίας του περιβάλλοντος και της ορθής μεταχείρισης των ζώων. Θα πρέπει να προβλέπεται χρηματοδοτική στήριξη της Ένωσης για τα εν λόγω μέτρα ελέγχου. Ειδικότερα, θα πρέπει να διατίθεται χρηματοδοτική συνεισφορά στα εργαστήρια αναφοράς της Ευρωπαϊκής Ένωσης, προκειμένου να βοηθηθούν να καλύψουν τις δαπάνες που προκύπτουν από την εφαρμογή των προγραμμάτων εργασίας που έχουν εγκριθεί από την Επιτροπή, και μπορεί να διατίθεται στα εθνικά εργαστήρια αναφοράς για την υγεία των φυτών και των ζώων, τα οποία, σύμφωνα με τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου (33), θα πρέπει να επωφελούνται από επαρκείς χρηματοδοτικούς πόρους που παρέχονται από τα κράτη μέλη, υπό την προϋπόθεση ότι μπορεί να αποδειχθεί σαφώς ότι οι δράσεις που υλοποιούνται αντιπροσωπεύουν ενωσιακή προστιθέμενη αξία και ότι είναι διαθέσιμη επαρκής χρηματοδότηση στο πλαίσιο του Προγράμματος για τη στήριξη των εν λόγω δράσεων. Επιπλέον, καθώς η αποτελεσματικότητα των επίσημων ελέγχων εξαρτάται επίσης από τη στελέχωση των αρχών ελέγχου με καλά εκπαιδευμένο προσωπικό με κατάλληλη γνώση του δικαίου της Ένωσης, η Ένωση θα πρέπει να είναι σε θέση να συμβάλλει στην κατάρτιση των ατόμων αυτών και στην εφαρμογή σχετικών προγραμμάτων ανταλλαγών που οργανώνονται από τις αρμόδιες αρχές.
                  
               
                     (56)
                  
                  
                     Η μικροβιακή αντοχή συνιστά ένα ολοένα και σοβαρότερο πρόβλημα υγείας στην Ένωση και παγκοσμίως. Ως εκ τούτου, θα πρέπει να είναι δυνατή στο πλαίσιο του Προγράμματος η συγχρηματοδότηση μέτρων για την υποστήριξη της καταπολέμησης της μικροβιακής αντοχής.
                  
               
                     (57)
                  
                  
                     Οι ευρωπαϊκές στατιστικές υψηλής ποιότητας που αναπτύσσονται, παράγονται και διαδίδονται στο πλαίσιο του Προγράμματος δυνάμει του κανονισμού (ΕΚ) αριθ. 223/2009 είναι απαραίτητες για τη λήψη τεκμηριωμένων αποφάσεων, γι’ αυτό οι ευρωπαϊκές στατιστικές θα πρέπει να είναι διαθέσιμες εγκαίρως και θα πρέπει να συμβάλουν στην εφαρμογή των πολιτικών της Ένωσης που αναφέρονται στη ΣΛΕΕ, ιδίως δε για την ενισχυμένη και ολοκληρωμένη οικονομική διακυβέρνηση, την κοινωνική, οικονομική και εδαφική συνοχή, τη βιώσιμη ανάπτυξη, τη γεωργική πολιτική, την κοινωνική διάσταση της Ευρώπης και την παγκοσμιοποίηση.
                  
               
                     (58)
                  
                  
                     Οι ευρωπαϊκές στατιστικές είναι απολύτως απαραίτητες για τη λήψη αποφάσεων της Ένωσης και για τη μέτρηση της απόδοσης και των επιπτώσεων των πρωτοβουλιών της Ένωσης. Συνεπώς, είναι σημαντικό να διασφαλιστεί η συνεχής παροχή και ανάπτυξη των ευρωπαϊκών στατιστικών, αναλαμβάνοντας μια προσέγγιση σε επίπεδο Ένωσης η οποία υπερβαίνει την οπτική γωνία της εσωτερικής αγοράς, προκειμένου να καλυφθούν όλες οι δραστηριότητες και οι τομείς πολιτικής της Ένωσης, στους οποίους περιλαμβάνονται η ενδυνάμωση των επιχειρήσεων και των πολιτών να λαμβάνουν τεκμηριωμένες αποφάσεις.
                  
               
                     (59)
                  
                  
                     Δεδομένου του οριζόντιου χαρακτήρα του, το πλαίσιο για την ανάπτυξη, παραγωγή και διάδοση ευρωπαϊκών στατιστικών κατά την έννοια του κανονισμού (ΕΚ) αριθ. 223/2009, υπόκειται σε συγκεκριμένες απαιτήσεις, και ιδίως αυτές που καθορίζονται στον εν λόγω κανονισμό, όσον αφορά την τήρηση των στατιστικών αρχών, καθώς και τη λειτουργία του Ευρωπαϊκού στατιστικού συστήματος και τη διακυβέρνησή του, μεταξύ των οποίων ο ρόλος και τα καθήκοντα που ανατίθενται στην επιτροπή του ευρωπαϊκού στατιστικού συστήματος και στην Επιτροπή (Eurostat), την κατάρτιση και την εκτέλεση του προγραμματισμού των στατιστικών δραστηριοτήτων.
                  
               
                     (60)
                  
                  
                     Το σχέδιο μέρους του Προγράμματος που αφορά το πλαίσιο για την ανάπτυξη, την παραγωγή και τη διάδοση των ευρωπαϊκών στατιστικών έχει υποβληθεί για προκαταρκτική εξέταση στην επιτροπή του ευρωπαϊκού στατιστικού συστήματος σύμφωνα με τον κανονισμό (ΕΚ) αριθ. 223/2009.
                  
               
                     (61)
                  
                  
                     Η Ένωση και τα κράτη μέλη δεσμεύονται να διαδραματίσουν ηγετικό ρόλο στην εφαρμογή του θεματολογίου του Οργανισμού Ηνωμένων Εθνών για το 2030 για τη βιώσιμη ανάπτυξη. Συμβάλλοντας στην επίτευξη του θεματολογίου για το 2030, η Ένωση και τα κράτη μέλη θα προωθήσουν μια ισχυρότερη, πιο αειφόρο, χωρίς αποκλεισμούς, ασφαλή και ευημερούσα Ευρώπη. Το Πρόγραμμα θα πρέπει να συμβάλει στην εφαρμογή του θεματολογίου για το 2030, μεταξύ άλλων με την εξισορρόπηση των οικονομικών, κοινωνικών και περιβαλλοντικών διαστάσεων της αειφόρου ανάπτυξης, παρέχοντας, για τον σκοπό αυτό, σαφή και εμφανή δέσμευση για την ενσωμάτωση των στόχων βιώσιμης ανάπτυξης του Οργανισμού Ηνωμένων Εθνών.
                  
               
                     (62)
                  
                  
                     Λαμβανομένης υπόψη της σημασίας της αντιμετώπισης της κλιματικής αλλαγής, σύμφωνα με τις δεσμεύσεις της Ένωσης για την εφαρμογή της συμφωνίας του Παρισιού που εγκρίθηκε βάσει της σύμβασης πλαισίου των Ηνωμένων Εθνών για την κλιματική αλλαγή και τους στόχους βιώσιμης ανάπτυξης των Ηνωμένων Εθνών, το παρόν Πρόγραμμα προορίζεται να συμβάλει στην ενσωμάτωση των δράσεων για το κλίμα και στην επίτευξη του συνολικού στόχου το 30 % των δαπανών του προϋπολογισμού της Ένωσης να υποστηρίζουν στόχους που συνδέονται με το κλίμα. Σχετικές δράσεις θα προσδιοριστούν κατά τη διάρκεια εκπόνησης και εφαρμογής του Προγράμματος και θα επανεξεταστούν στο πλαίσιο των σχετικών διαδικασιών αξιολόγησης και επανεξέτασης. Στο πλαίσιο αυτό, το Πρόγραμμα θα πρέπει να στηρίζει δραστηριότητες οι οποίες σέβονται τα κλιματικά και περιβαλλοντικά πρότυπα και τις προτεραιότητες της Ένωσης και οι οποίες δεν θα έβλαπταν σημαντικά τους περιβαλλοντικούς στόχους κατά την έννοια του κανονισμού (ΕΕ) 2020/852 του Ευρωπαϊκού Κοινοβουλίου και του Συμβουλίου (34).
                  
               
                     (63)
                  
                  
                     Ο παρών κανονισμός καθορίζει το δημοσιονομικό κονδύλιο του Προγράμματος το οποίο θα αποτελέσει το ποσό προνομιακής αναφοράς, κατά την έννοια του σημείου 18 της διοργανικής συμφωνίας της 16ης Δεκεμβρίου 2020 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση, καθώς και τους νέους ιδίους πόρους, συμπεριλαμβανομένου ενός χάρτη πορείας για την εισαγωγή νέων ιδίων πόρων (35), για το Ευρωπαϊκό Κοινοβούλιο και το Συμβούλιο κατά την ετήσια διαδικασία του προϋπολογισμού.
                  
               
                     (64)
                  
                  
                     Η συμφωνία για τον Ευρωπαϊκό Οικονομικό Χώρο (36) προβλέπει συνεργασία στους τομείς που υπάγονται στο Πρόγραμμα αφενός μεταξύ της Ένωσης και των κρατών μελών της, και αφετέρου των χωρών της Ευρωπαϊκής Ζώνης Ελεύθερων Συναλλαγών που συμμετέχουν στον Ευρωπαϊκό Οικονομικό Χώρο (ΕΟΧ). Θα πρέπει επίσης να υπάρχει η δυνατότητα να συμμετάσχουν στο Πρόγραμμα υπό προσχώρηση χώρες, υποψήφιες χώρες και δυνητικοί υποψήφιοι, χώρες της Ευρωπαϊκής Πολιτικής Γειτονίας και άλλες τρίτες χώρες. Επιπλέον, στον τομέα των ευρωπαϊκών στατιστικών, το Πρόγραμμα θα πρέπει να είναι ανοιχτό και στην Ελβετία, σύμφωνα με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας για τη συνεργασία στον τομέα της στατιστικής (37).
                  
               
                     (65)
                  
                  
                     Τρίτες χώρες που είναι μέλη του ΕΟΧ μπορούν να συμμετέχουν σε ενωσιακά προγράμματα στο πλαίσιο της συνεργασίας που εγκαθιδρύεται από τη συμφωνία για τον ΕΟΧ, η οποία προβλέπει την υλοποίηση των προγραμμάτων με βάση απόφαση που λαμβάνεται βάσει της εν λόγω συμφωνίας. Τρίτες χώρες μπορούν επίσης να συμμετάσχουν βάσει άλλων νομικών μέσων. Στον παρόντα κανονισμό θα πρέπει να εισαχθεί ειδική διάταξη που θα υποχρεώνει τρίτες χώρες να παρέχουν στον αρμόδιο διατάκτη, στην Ευρωπαϊκή Υπηρεσία καταπολέμησης της απάτης (OLAF) και στο Ελεγκτικό Συνέδριο τα αναγκαία δικαιώματα και πρόσβαση, ώστε να ασκούν πλήρως τις αντίστοιχες αρμοδιότητές τους.
                  
               
                     (66)
                  
                  
                     Ο δημοσιονομικός κανονισμός εφαρμόζεται στο παρόν Πρόγραμμα. Ο δημοσιονομικός κανονισμός θεσπίζει κανόνες για την εκτέλεση του προϋπολογισμού της Ένωσης, μεταξύ των οποίων κανόνες για τις επιχορηγήσεις, τα βραβεία, τις προμήθειες, την έμμεση διαχείριση, τα χρηματοδοτικά μέσα, τις εγγυήσεις από τον προϋπολογισμό, τη χρηματοδοτική συνδρομή και την αμοιβή εξωτερικών εμπειρογνωμόνων.
                  
               
                     (67)
                  
                  
                     Οι δράσεις που υλοποιήθηκαν στο πλαίσιο των προγενέστερων προγραμμάτων και γραμμών του προϋπολογισμού αποδείχθηκαν κατάλληλες και θα πρέπει να διατηρηθούν. Οι νέες δράσεις που θεσπίζονται δυνάμει του Προγράμματος αποσκοπούν ιδίως στην ενίσχυση της εύρυθμης λειτουργίας της εσωτερικής αγοράς. Προκειμένου να παρασχεθεί μεγαλύτερη απλούστευση και ευελιξία κατά την εκτέλεση του Προγράμματος και, ως εκ τούτου, να επιτευχθούν καλύτερα οι στόχοι του, οι δράσεις θα πρέπει να ορίζονται μόνο ως συνολικές, γενικές κατηγορίες. Στο Πρόγραμμα θα πρέπει να συμπεριληφθούν κατάλογοι ενδεικτικών δραστηριοτήτων σχετικά με συγκεκριμένους στόχους στον τομέα της ανταγωνιστικότητας, της προστασίας των καταναλωτών ή ειδικών δραστηριοτήτων που απορρέουν από τις κανονιστικές απαιτήσεις, όπως ειδικών δραστηριοτήτων στους τομείς της τυποποίησης, της εποπτείας της αγοράς, στον τομέα των φυτών, των ζώων, των τροφίμων και των ζωοτροφών και στον τομέα των ευρωπαϊκών στατιστικών.
                  
               
                     (68)
                  
                  
                     Είναι αναγκαίο να καθοριστούν ορισμένες κατηγορίες επιλέξιμων οντοτήτων για χρηματοδότηση, καθώς και οι οντότητες εκείνες που θα πρέπει να είναι επιλέξιμες για χρηματοδότηση χωρίς πρόσκληση υποβολής προτάσεων.
                  
               
                     (69)
                  
                  
                     Λαμβάνοντας υπόψη την όλο και μεγαλύτερη διασυνδεσιμότητα και ψηφιοποίηση της παγκόσμιας οικονομίας, το Πρόγραμμα θα πρέπει να εξακολουθήσει να προσφέρει τη δυνατότητα σε εξωτερικούς εμπειρογνώμονες, όπως υπαλλήλους τρίτων χωρών, εκπροσώπους διεθνών οργανισμών ή οικονομικούς παράγοντες, να συμμετέχουν σε ορισμένες δραστηριότητες.
                  
               
                     (70)
                  
                  
                     Είναι αναγκαίο να προσδιοριστούν συγκεκριμένα κριτήρια σχετικά με τους κανόνες συγχρηματοδότησης και τις επιλέξιμες δαπάνες. Δεδομένου ότι, για κάποιους από τους ειδικούς στόχους, ενδέχεται να είναι απαραίτητο να χρηματοδοτηθούν πλήρως οι επιλέξιμες δαπάνες, θα πρέπει να είναι δυνατή παρέκκλιση από το άρθρο 190 του δημοσιονομικού κανονισμού.
                  
               
                     (71)
                  
                  
                     Δυνάμει του άρθρου 193 παράγραφος 2 δεύτερο εδάφιο στοιχείο α) του δημοσιονομικού κανονισμού, μπορεί να χορηγηθεί επιχορήγηση για δράση η οποία έχει ήδη αρχίσει, υπό την προϋπόθεση ότι ο αιτών μπορεί να αποδείξει την ανάγκη έναρξης της δράσης πριν από την υπογραφή της συμφωνίας επιχορήγησης. Ενώ στις περιπτώσεις αυτές οι δαπάνες που πραγματοποιήθηκαν πριν από την ημερομηνία υποβολής της αίτησης επιχορήγησης δεν είναι καταρχήν επιλέξιμες, η δυνατότητα αυτή θα πρέπει να υφίσταται κατ’ εξαίρεση λαμβανομένης υπόψη της καθυστερημένης έναρξης ισχύος του παρόντος Προγράμματος και προκειμένου να αποφευχθεί οποιαδήποτε διαταραχή στην παροχή στήριξης από την Ένωση η οποία θα μπορούσε να είναι επιζήμια για τα συμφέροντα της Ένωσης. Κατά συνέπεια, όταν είναι αναγκαίο να διασφαλιστεί η συνέχεια και κατά περιορισμένο χρονικό διάστημα κατά την έναρξη του πολυετούς δημοσιονομικού πλαισίου 2021-2027, οι δαπάνες σε σχέση με δράση που έχει ήδη αρχίσει θα πρέπει να είναι επιλέξιμες από την 1η Ιανουαρίου 2021, ακόμη και αν οι εν λόγω δαπάνες πραγματοποιήθηκαν πριν από την ημερομηνία υποβολής της αίτησης επιχορήγησης. Για τους ίδιους λόγους και υπό τις ίδιες προϋποθέσεις και κατά παρέκκλιση από το άρθρο 193 παράγραφος 4 του δημοσιονομικού κανονισμού, οι δαπάνες που πραγματοποιήθηκαν πριν από την ημερομηνία υποβολής της αίτησης επιχορήγησης θα πρέπει να είναι επιλέξιμες στην περίπτωση επιχορηγήσεων λειτουργίας.
                  
               
                     (72)
                  
                  
                     Σύμφωνα με τη δέσμευση της Επιτροπής που περιλαμβάνεται στην ανακοίνωσή της, της 19ης Οκτωβρίου 2010, με τίτλο «Η επανεξέταση του προϋπολογισμού της ΕΕ», καθώς και για λόγους συνοχής και απλούστευσης των προγραμμάτων χρηματοδότησης, οι πόροι θα πρέπει να χρησιμοποιούνται από κοινού με άλλα χρηματοδοτικά μέσα της Ένωσης, εάν οι προβλεπόμενες δράσεις στο πλαίσιο του Προγράμματος επιδιώκουν στόχους κοινούς σε διάφορα χρηματοδοτικά μέσα, εξαιρουμένης ωστόσο της διπλής χρηματοδότησης.
                  
               
                     (73)
                  
                  
                     Το Πρόγραμμα θα πρέπει να συμβάλει στη συνολική στήριξη για την αντιμετώπιση των ειδικών αναγκών των εξόχως απόκεντρων περιοχών και την ενσωμάτωσή τους στην εσωτερική αγορά, όπως επιβεβαιώθηκε εκ νέου προσφάτως στην ανακοίνωση της Επιτροπής με τίτλο «Μια ενισχυμένη και ανανεωμένη στρατηγική εταιρική σχέση με τις εξόχως απόκεντρες περιοχές της ΕΕ».
                  
               
                     (74)
                  
                  
                     Το Πρόγραμμα θα πρέπει να προωθεί συνέργειες με συναφή προγράμματα και δράσεις της Ένωσης, αποφεύγοντας παράλληλα τις αλληλεπικαλύψεις. Οι δράσεις στο πλαίσιο του Προγράμματος θα πρέπει να είναι συμπληρωματικές προς αυτές των προγραμμάτων «Τελωνεία» και Fiscalis που θεσπίστηκαν με τον κανονισμό (ΕΕ) 2021/444 του Ευρωπαϊκού Κοινοβουλίου και του Συμβουλίου (38) και τον κανονισμό του Ευρωπαϊκού Κοινοβουλίου και του Συμβουλίου σχετικά με τη θέσπιση του προγράμματος «Fiscalis» για τη συνεργασία στον τομέα της φορολογίας αντίστοιχα, δράσεις οι οποίες επίσης αποσκοπούν στη στήριξη και τη βελτίωση της λειτουργίας της εσωτερικής αγοράς.
                  
               
                     (75)
                  
                  
                     Το Πρόγραμμα θα πρέπει να προωθεί συνέργειες, συμπληρωματικότητες και την προσθετικότητα αναφορικά με τη στήριξη των ΜΜΕ και της επιχειρηματικότητας δυνάμει του Ευρωπαϊκού Ταμείου Περιφερειακής Ανάπτυξης που θεσπίστηκε με τον κανονισμό (ΕΕ) του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Ταμείο Περιφερειακής Ανάπτυξης και με το Ταμείο Συνοχής. Επιπλέον, το σκέλος πολιτικής για τις ΜΜΕ του Ταμείου InvestEU θα εξασφαλίσει δανειακά και ίδια κεφάλαια στήριξης για να αυξηθεί η πρόσβαση και η διαθεσιμότητα χρηματοδότησης για τις ΜΜΕ. Το Πρόγραμμα θα πρέπει επίσης να επιδιώκει συνέργειες με το διαστημικό πρόγραμμα που θεσπίστηκε με τον κανονισμό (ΕΕ) 2021/696 του Ευρωπαϊκού Κοινοβουλίου και του Συμβουλίου (39) όσον αφορά την ενθάρρυνση των ΜΜΕ να επωφεληθούν από τις επαναστατικές καινοτομίες και άλλες λύσεις που αναπτύσσονται στο πλαίσιο του εν λόγω προγράμματος.
                  
               
                     (76)
                  
                  
                     Το Πρόγραμμα θα πρέπει να προωθεί συνέργειες με το πρόγραμμα «Ορίζων Ευρώπη», σκοπός του οποίου είναι να προωθήσει την έρευνα και την καινοτομία. Αυτό θα πρέπει να αφορά ιδίως τη συμπληρωματικότητα με τις δράσεις του μελλοντικού Ευρωπαϊκού Συμβουλίου Καινοτομίας για τις καινοτόμες επιχειρήσεις, καθώς και την υποστήριξη των υπηρεσιών για τις ΜΜΕ, ιδίως μέσω του EEN.
                  
               
                     (77)
                  
                  
                     Το Πρόγραμμα θα πρέπει να προωθεί συνέργειες και συμπληρωματικότητες σε σχέση με το πρόγραμμα «Ψηφιακή Ευρώπη», σκοπός του οποίου είναι να προωθήσει την ψηφιοποίηση της οικονομίας της Ένωσης και του δημόσιου τομέα, ενισχύοντας παράλληλα την κυβερνοασφάλεια.
                  
               
                     (78)
                  
                  
                     Επιπλέον, το Πρόγραμμα θα πρέπει να επιδιώξει επίσης συνέργειες με το Πρόγραμμα Δικαιοσύνη που θεσπίστηκε με τον κανονισμό (ΕΕ) 2021/693 του Ευρωπαϊκού Κοινοβουλίου και του Συμβουλίου (40), σκοπός του οποίου είναι να στηρίξει την περαιτέρω ανάπτυξη ενός ευρωπαϊκού χώρου δικαιοσύνης για την αποτελεσματικότητα των εθνικών συστημάτων δικαιοσύνης, καθώς τούτο αποτελεί κύριο παράγοντα για τη δημιουργία μιας δίκαιης και αποδοτικής ενωσιακής οικονομίας.
                  
               
                     (79)
                  
                  
                     Το Πρόγραμμα θα πρέπει να προωθεί συνέργειες με το πρόγραμμα Erasmus+, το Ευρωπαϊκό Σώμα Αλληλεγγύης που θεσπίστηκε με τον κανονισμό (ΕΕ) ΧΧΧΧ/ΧΧΧ του Ευρωπαϊκού Κοινοβουλίου και του Συμβουλίου (41), και το Ευρωπαϊκό Κοινωνικό Ταμείο+ που θεσπίστηκε με τον κανονισμό του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Κοινωνικό Ταμείο+ (ΕΚΤ+) στον τομέα της κινητικότητας της εργασίας και των νέων που είναι ουσιώδους σημασίας για την καλή λειτουργία της εσωτερικής αγοράς.
                  
               
                     (80)
                  
                  
                     Τέλος, οι δράσεις όπως τα κτηνιατρικά και φυτοϋγειονομικά μέτρα σε περίπτωση υγειονομικών κρίσεων που αφορούν ζώα και φυτά θα μπορούσαν να συμπληρωθούν με αγορακεντρικές παρεμβάσεις στο πλαίσιο του προγραμματισμού της κοινής γεωργικής πολιτικής της Ένωσης.
                  
               
                     (81)
                  
                  
                     Οι δράσεις που υλοποιούνται βάσει του Προγράμματος θα πρέπει να αντιπροσωπεύουν σαφή ενωσιακή προστιθέμενη αξία και να χρησιμοποιούνται για να αντιμετωπιστούν ανεπάρκειες της αγοράς ή επενδυτικές καταστάσεις που επιδέχονται βελτίωσης, κατά τρόπο αναλογικό, χωρίς να επικαλυφθεί ή να παραγκωνισθεί η ιδιωτική χρηματοδότηση.
                  
               
                     (82)
                  
                  
                     Προκειμένου να εξασφαλιστούν ενιαίες συνθήκες για την εφαρμογή του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (42). Για την έγκριση προγραμμάτων εργασίας με τα οποία υλοποιούνται οι δράσεις που συμβάλλουν στην ενδυνάμωση των καταναλωτών θα πρέπει να χρησιμοποιείται η συμβουλευτική διαδικασία. Η διαδικασία εξέτασης θα πρέπει να χρησιμοποιείται αντίστοιχα για την έκδοση εκτελεστικών πράξεων που σχετίζονται με δράσεις που συμβάλλουν στην ανταγωνιστικότητα των ΜΜΕ, και για την έκδοση εκτελεστικών πράξεων που σχετίζονται με τα προγράμματα εργασίας που υλοποιούν τις δράσεις που συμβάλλουν σε υψηλό επίπεδο υγείας των ανθρώπων, των ζώων και των φυτών και που καθορίζουν χαμηλότερα ποσοστά συγχρηματοδότησης όπου αρμόζει για δράσεις σχετικά με κτηνιατρικά και φυτοϋγειονομικά μέτρα έκτακτης ανάγκης και τα ετήσια και πολυετή εθνικά κτηνιατρικά και φυτοϋγειονομικά προγράμματα, καθώς επίσης και για την έκδοση εκτελεστικών πράξεων που σχετίζονται με τα προγράμματα εργασίας που υλοποιούν τις δράσεις που συμβάλλουν στην ασφάλεια των τροφίμων και των ζωοτροφών.
                  
               
                     (83)
                  
                  
                     Όπου μπορούν να επιτευχθούν συνέργειες μεταξύ των ειδικών στόχων του Προγράμματος, οι αναγκαίες διατάξεις θα μπορούσαν να εφαρμόζονται σε κοινό πρόγραμμα εργασίας.
                  
               
                     (84)
                  
                  
                     Οι μορφές ενωσιακής χρηματοδότησης και οι μέθοδοι εφαρμογής του Προγράμματος θα πρέπει να επιλέγονται με βάση την ικανότητά τους να επιτύχουν τους συγκεκριμένους στόχους των δράσεων και να επιφέρουν αποτελέσματα, λαμβανομένων υπόψη, ειδικότερα, της ενωσιακής προστιθέμενης αξίας, του κόστους των ελέγχων, του διοικητικού φόρτου και του αναμενόμενου κινδύνου μη συμμόρφωσης. Μεταξύ άλλων θα πρέπει να εξετάζεται το ενδεχόμενο χρήσης εφάπαξ ποσών, κατ’ αποκοπή συντελεστών και μοναδιαίων δαπανών, καθώς και χρηματοδότησης που δεν σχετίζεται με δαπάνες, όπως αναφέρεται στο άρθρο 125 παράγραφος 1 του δημοσιονομικού κανονισμού.
                  
               
                     (85)
                  
                  
                     Για να διασφαλιστεί η τακτική παρακολούθηση και υποβολή εκθέσεων σχετικά με την πρόοδο που έχει σημειωθεί και με την αποτελεσματικότητα και αποδοτικότητα του Προγράμματος, θα πρέπει να τεθεί σε εφαρμογή ήδη από την αρχή ένα κατάλληλο πλαίσιο για την παρακολούθηση των δράσεων και των αποτελεσμάτων του Προγράμματος. Αυτή η παρακολούθηση και η υποβολή εκθέσεων θα πρέπει να βασίζονται σε δείκτες, οι οποίοι μετρούν τα αποτελέσματα των δράσεων στο πλαίσιο του Προγράμματος έναντι προκαθορισμένων βασικών γραμμών.
                  
               
                     (86)
                  
                  
                     Δυνάμει των σημείων 22 και 23 της διοργανικής συμφωνίας της 13ης Απριλίου 2016 για τη βελτίωση του νομοθετικού έργου (43), το παρόν Πρόγραμμα θα πρέπει να αξιολογείται με βάση πληροφορίες που θα συλλέγονται σύμφωνα με ειδικές απαιτήσεις παρακολούθησης, ενώ παράλληλα θα αποφεύγεται ο διοικητικός φόρτος, ιδίως για τα κράτη μέλη, και η υπερβολική ρύθμιση. Οι εν λόγω απαιτήσεις θα πρέπει, εφόσον συντρέχει περίπτωση, να περιλαμβάνουν μετρήσιμους δείκτες ως βάση για την αξιολόγηση των επιπτώσεων που θα έχει το Πρόγραμμα στην πράξη. Η Επιτροπή θα πρέπει να εκπονήσει ενδιάμεση έκθεση αξιολόγησης σχετικά με την επίτευξη των στόχων των δράσεων που υποστηρίζονται στο πλαίσιο του Προγράμματος, σχετικά με τα αποτελέσματα και τον αντίκτυπο, την αποδοτικότητα της χρήσης των πόρων και την προστιθέμενη αξία της για την Ένωση, καθώς και μια τελική έκθεση αξιολόγησης σχετικά με τον πιο μακροπρόθεσμο αντίκτυπο, τα αποτελέσματα και τη βιωσιμότητα των δράσεων, καθώς και τις συνέργειες με άλλα προγράμματα.
                  
               
                     (87)
                  
                  
                     Για την παρακολούθηση της στήριξης προς τις ΜΜΕ, το Πρόγραμμα θα πρέπει να χρησιμοποιεί μετρήσιμους δείκτες επιδόσεων. Αναλόγως της διαθεσιμότητας πληροφοριών και όπου αρμόζει, οι εν λόγω δείκτες θα πρέπει να μετρούν τα αποτελέσματα και τον αντίκτυπο που επιτυγχάνονται από το Πρόγραμμα όσον αφορά ειδικούς στόχους και σε συγκεκριμένες ομάδες-στόχους (για παράδειγμα γυναίκες, νέους και ηλικιωμένους). Ειδικότερα, κατά την παρακολούθηση, είναι σημαντικό να μετρηθεί η στήριξη που παρέχεται στην πράσινη και την ψηφιακή μετάβαση, τη διεθνοποίηση και την καινοτομία. Επιπλέον, η παρακολούθηση θα πρέπει να λαμβάνει υπόψη δείκτες συγκυρίας που δεν μετρούν τις επιδόσεις του Προγράμματος, αλλά παρέχουν μια γενική εικόνα του περιβάλλοντος εντός του οποίου λειτουργούν οι ΜΜΕ.
                  
               
                     (88)
                  
                  
                     Θα πρέπει να καθορίζεται ένας μη εξαντλητικός κατάλογος των νοσημάτων των ζώων και των ζωοανθρωπονόσων που είναι επιλέξιμες για χρηματοδότηση στο πλαίσιο των επειγόντων μέτρων και για χρηματοδότηση στο πλαίσιο προγραμμάτων εκρίζωσης, ελέγχου και επιτήρησης, με βάση τα νοσήματα των ζώων που αναφέρονται στον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου (44), στον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου (45), στην οδηγία 2003/99/ΕΚ του Ευρωπαϊκού Κοινοβουλίου και του Συμβουλίου (46) και στον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου (47).
                  
               
                     (89)
                  
                  
                     Προκειμένου να ληφθούν υπόψη καταστάσεις που προκύπτουν από νοσήματα των ζώων που έχουν σημαντικές επιπτώσεις στην παραγωγή ή στο εμπόριο ζωικού κεφαλαίου, η ανάπτυξη ζωοανθρωπονόσων που αποτελούν απειλή για τον άνθρωπο ή οι νέες επιστημονικές ή επιδημιολογικές εξελίξεις, καθώς και νοσήματα των ζώων που είναι πιθανόν να αποτελούν νέα απειλή για την Ένωση, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ όσον αφορά την τροποποίηση του καταλόγου των νοσημάτων των ζώων και των ζωοανθρωπονόσων. Προκειμένου να λαμβάνονται υπόψη οι μελλοντικές εξελίξεις αναφορικά με τις οντότητες στις οποίες μπορεί να χορηγηθεί επιχορήγηση στο πλαίσιο του Προγράμματος σχετικά με την εκπροσώπηση των συμφερόντων των καταναλωτών σε επίπεδο Ένωσης, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ όσον αφορά την τροποποίηση του καταλόγου των εν λόγω οντοτήτων. Προκειμένου να διασφαλιστεί η αποτελεσματική αξιολόγηση της προόδου του Προγράμματος ως προς την επίτευξη των στόχων του, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ όσον αφορά την τροποποίηση, εφόσον κρίνεται απαραίτητο, του καταλόγου των δεικτών που χρησιμοποιούνται για τη μέτρηση της επίτευξης των ειδικών στόχων, καθώς επίσης και τη συμπλήρωση του παρόντος κανονισμού με τον καθορισμό ενός πλαισίου παρακολούθησης και αξιολόγησης. Είναι ιδιαίτερα σημαντικό να διενεργεί η Επιτροπή κατάλληλες διαβουλεύσεις κατά τις προπαρασκευαστικές εργασίες της, μεταξύ άλλων και σε επίπεδο εμπειρογνωμόνων, οι δε διαβουλεύσεις να διενεργούνται σύμφωνα με τις αρχές που προβλέπονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου. Θα πρέπει επίσης να ζητείται η γνώμη ενδιαφερομένων μερών και ενώσεων καταναλωτών. Προκειμένου να εξασφαλιστεί ισότιμη συμμετοχή στην κατάρτιση των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα ταυτόχρονα με τους εμπειρογνώμονες των κρατών μελών και οι εμπειρογνώμονες των εν λόγω οργάνων έχουν συστηματική πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την κατάρτιση των κατ’ εξουσιοδότηση πράξεων.
                  
               
                     (90)
                  
                  
                     Δυνάμει της απόφασης 2013/755/ΕΕ του Συμβουλίου (48), τα άτομα και οι οντότητες που είναι εγκατεστημένα σε υπερπόντιες χώρες ή εδάφη είναι επιλέξιμα για χρηματοδότηση, με την επιφύλαξη των κανόνων και στόχων του Προγράμματος και των ενδεχόμενων ρυθμίσεων που ισχύουν στο κράτος μέλος με το οποίο είναι συνδεδεμένη η οικεία υπερπόντια χώρα ή το έδαφος.
                  
               
                     (91)
                  
                  
                     Σύμφωνα με τον δημοσιονομικό κανονισμό, τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (49) και τους κανονισμούς (ΕΚ, Ευρατόμ) αριθ. 2988/95 (50), (Ευρατόμ, ΕΚ) αριθ. 2185/96 (51) και (ΕΕ) 2017/1939 (52) του Συμβουλίου, τα οικονομικά συμφέροντα της Ένωσης πρέπει να προστατεύονται μέσω αναλογικών μέτρων, συμπεριλαμβανομένων μέτρων σχετικά με την πρόληψη, τον εντοπισμό, τη διόρθωση και τη διερεύνηση παρατυπιών, μεταξύ των οποίων απάτες, την ανάκτηση των απολεσθέντων, αχρεωστήτως καταβληθέντων ή μη ορθώς χρησιμοποιηθέντων κονδυλίων και, όταν χρειάζεται, την επιβολή διοικητικών κυρώσεων. Ειδικότερα, σύμφωνα με τους κανονισμούς (Ευρατόμ, ΕΚ) αριθ. 2185/96 και (ΕΕ, Ευρατόμ) αριθ. 883/2013, η OLAF έχει την εξουσία να διενεργεί διοικητικές έρευνες, μεταξύ των οποίων και επιτόπιους ελέγχους και εξακριβώσεις, με στόχο να διαπιστωθεί αν υπήρξε απάτη, διαφθορά ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης. Η Ευρωπαϊκή Εισαγγελία έχει την εξουσία, σύμφωνα με τον κανονισμό (ΕΕ) αριθ. 2017/1939 να διερευνά και να διώκει αξιόποινες πράξεις που θίγουν τα οικονομικά συμφέροντα της Ένωσης κατά τα οριζόμενα στην οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου (53). Σύμφωνα με τον δημοσιονομικό κανονισμό, κάθε πρόσωπο ή οντότητα που είναι αποδέκτης κονδυλίων της Ένωσης υποχρεούται να συνεργάζεται πλήρως για την προστασία των οικονομικών συμφερόντων της Ένωσης, να παρέχει τα αναγκαία δικαιώματα και πρόσβαση στην Επιτροπή, στην OLAF, στο Ελεγκτικό Συνέδριο και, όσον αφορά τα κράτη μέλη που συμμετέχουν στην ενισχυμένη συνεργασία σύμφωνα με τον κανονισμό (ΕΕ) 2017/1939, στην Ευρωπαϊκή Εισαγγελία, και να διασφαλίζει ότι κάθε τρίτος που συμμετέχει στην εκτέλεση κονδυλίων της Ένωσης παρέχει ισοδύναμα δικαιώματα.
                  
               
                     (92)
                  
                  
                     Οριζόντιοι δημοσιονομικοί κανόνες, που εγκρίνονται από το Ευρωπαϊκό Κοινοβούλιο και το Συμβούλιο βάσει του άρθρου 322 ΣΛΕΕ, ισχύουν στον παρόντα κανονισμό. Οι εν λόγω κανόνες θεσπίζονται στον δημοσιονομικό κανονισμό και καθορίζουν ιδίως τη διαδικασία κατάρτισης και εκτέλεσης του προϋπολογισμού μέσω επιχορηγήσεων, βραβείων, έμμεσης εκτέλεσης, χρηματοπιστωτικών μέσων, εγγυήσεων του προϋπολογισμού, οικονομικής βοήθειας και της αποζημίωσης των εξωτερικών εμπειρογνωμόνων και προβλέπουν ελέγχους της ευθύνης των οικονομικών φορέων. Οι κανόνες που θεσπίζονται βάσει του άρθρου 322 ΣΛΕΕ περιλαμβάνουν επίσης γενικό καθεστώς αιρεσιμότητας για την προστασία του προϋπολογισμού της Ένωσης.
                  
               
                     (93)
                  
                  
                     Ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου (54) διέπει την επεξεργασία δεδομένων προσωπικού χαρακτήρα που πραγματοποιείται στα κράτη μέλη στο πλαίσιο του παρόντος κανονισμού και υπό την εποπτεία των αρμόδιων αρχών των κρατών μελών. Ο κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου (55) διέπει την επεξεργασία δεδομένων προσωπικού χαρακτήρα που πραγματοποιείται από την Επιτροπή στο πλαίσιο του παρόντος κανονισμού και υπό την εποπτεία του Ευρωπαίου Επόπτη Προστασίας Δεδομένων. Κάθε ανταλλαγή ή διαβίβαση πληροφοριών από τις αρμόδιες αρχές πρέπει να συμμορφώνεται με τους κανόνες για τη διαβίβαση δεδομένων προσωπικού χαρακτήρα όπως ορίζονται στον κανονισμό (ΕΕ) 2016/679 και κάθε ανταλλαγή ή διαβίβαση πληροφοριών από την Επιτροπή πρέπει να συμμορφώνεται με τους κανόνες για τη διαβίβαση δεδομένων προσωπικού χαρακτήρα όπως ορίζονται στον κανονισμό (ΕΕ) 2018/1725.
                  
               
                     (94)
                  
                  
                     Ο κανονισμός (ΕΚ) αριθ. 223/2009 θεσπίζει τους κανόνες για την παραγωγή στατιστικών σύμφωνα με την αρχή του στατιστικού απόρρητου και ορίζει ότι οι εθνικές στατιστικές υπηρεσίες, οι άλλες εθνικές αρχές και η Επιτροπή (Eurostat) πρέπει να λαμβάνουν όλα τα αναγκαία μέτρα προκειμένου να διασφαλιστεί η ευθυγράμμιση των αρχών και των κατευθυντήριων γραμμών όσον αφορά τη φυσική και λογική προστασία των απόρρητων στοιχείων.
                  
               
                     (95)
                  
                  
                     Δεδομένου ότι ο στόχος του παρόντος κανονισμού, ήτοι η θέσπιση ενός προγράμματος για τη βελτίωση της λειτουργίας της εσωτερικής αγοράς, της ανταγωνιστικότητας και του βιώσιμου χαρακτήρα των επιχειρήσεων, ιδίως των ΜΜΕ, και της προστασίας των καταναλωτών, για τον τομέα των φυτών, των ζώων, των τροφίμων και των ζωοτροφών, και για το πλαίσιο προγραμματισμού και χρηματοδότησης για την ανάπτυξη, παραγωγή και διάδοση των ευρωπαϊκών στατιστικών για την περίοδο 2021-2027, δεν μπορεί να επιτευχθεί επαρκώς από τα κράτη μέλη εξαιτίας της διασυνοριακής φύσης των σχετικών ζητημάτων, μπορεί όμως, λόγω του ότι η ενωσιακή δράση προσφέρει μεγαλύτερες δυνατότητες, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού.
                  
               
                     (96)
                  
                  
                     Το Πρόγραμμα θα πρέπει επίσης να διασφαλίζει μεγαλύτερη προβολή και συνοχή της εσωτερικής αγοράς της Ένωσης, της ανταγωνιστικότητας και της βιωσιμότητας των επιχειρήσεων, ιδίως των ΜΜΕ, και των δράσεων για τις ευρωπαϊκές στατιστικές έναντι των πολιτών, των επιχειρήσεων και των δημοσίων διοικήσεων της Ένωσης.
                  
               
                     (97)
                  
                  
                     Δεδομένου ότι οι τροποποιητικές διατάξεις νομικών πράξεων εξαντλούν τα αποτελέσματά τους τη στιγμή της έναρξης ισχύος τους και οι τροποποιήσεις που εισάγουν σε άλλες νομικές πράξεις γίνονται μέρος των εν λόγω νομικών πράξεων την ίδια χρονική στιγμή, η κατάργηση του κανονισμού (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου (56) δεν επηρεάζει τις τροποποιήσεις που έχουν ήδη εισαχθεί με τις τροποποιητικές διατάξεις του σε άλλες νομικές πράξεις και ιδίως στον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (57) και στην οδηγία 2008/90/ΕΚ του Συμβουλίου (58) όσον αφορά τη σύσταση της μόνιμης επιτροπής φυτών, ζώων, τροφίμων και ζωοτροφών, η οποία εξακολουθεί να ισχύει παρά την κατάργηση του κανονισμού (ΕΕ) αριθ. 652/2014.
                  
               
                     (98)
                  
                  
                     Προκειμένου να διασφαλιστεί η συνέχεια στην παροχή στήριξης μεταξύ των προγραμμάτων της περιόδου 2014-2020 στους τομείς της ανταγωνιστικότητας και της βιωσιμότητας των επιχειρήσεων, και ιδίως των ΜΜΕ, της προστασίας των καταναλωτών, των πελατών και τελικών χρηστών σε χρηματοπιστωτικές υπηρεσίες, της χάραξης πολιτικής σε χρηματοπιστωτικές υπηρεσίες, στον τομέα των φυτών, των ζώων, των τροφίμων και των ζωοτροφών, και των ευρωπαϊκών στατιστικών, που θεσπίστηκαν με τον κανονισμό (ΕΕ) αριθ. 1287/2013, τον κανονισμό (ΕΕ) αριθ. 254/2014 του Ευρωπαϊκού Κοινοβουλίου και του Συμβουλίου (59), τον κανονισμό (ΕΕ) 2017/826, τον κανονισμό (ΕΕ) αριθ. 258/2014 του Ευρωπαϊκού Κοινοβουλίου και του Συμβουλίου (60), τον κανονισμό (ΕΕ) αριθ. 652/2014, τον κανονισμό (ΕΕ) αριθ. 99/2013 και του παρόντος Προγράμματος, ιδίως όσον αφορά τη συνέχιση των πολυετών μέτρων και την αξιολόγηση των επιτυχιών των προηγουμένων προγραμμάτων, και για να μπορεί να ξεκινήσει η υλοποίηση από την αρχή του πολυετούς δημοσιονομικού πλαισίου 2021-2027, ο παρών κανονισμός θα πρέπει να τεθεί σε ισχύ επειγόντως και θα πρέπει να εφαρμόζεται, με αναδρομική ισχύ, από την 1η Ιανουαρίου 2021. Από την 1η Ιανουαρίου 2028, η τεχνική και διοικητική βοήθεια θα πρέπει να καλύπτει, εάν χρειάζεται, τις δαπάνες που συνδέονται με τη διαχείριση των δράσεων που δεν θα έχουν ολοκληρωθεί έως το τέλος του Προγράμματος.
                  
               
                     (99)
                  
                  
                     Λόγω της καθυστερημένης έναρξης ισχύος του παρόντος κανονισμού, δεν είναι δυνατόν να τηρηθούν οι προθεσμίες για την έγκριση των προγραμμάτων εργασίας στον τομέα των φυτών, των ζώων, των τροφίμων και των ζωοτροφών και για την υποβολή από τα κράτη μέλη των κτηνιατρικών και φυτοϋγειονομικών προγραμμάτων τους του 2021 και του 2022, ούτε είναι δυνατόν η Επιτροπή να τηρήσει την προθεσμία για την έγκριση των εν λόγω προγραμμάτων. Προκειμένου να διασφαλιστεί η ορθή υλοποίηση των δράσεων στον τομέα των φυτών, των ζώων, των τροφίμων και των ζωοτροφών το 2021 και το 2022, οι εν λόγω προθεσμίες δεν θα πρέπει να ισχύουν για τα έτη 2021 και 2022.
                  
               
                     (100)
                  
                  
                     Οι κανονισμοί (ΕΕ) αριθ. 99/2013, (ΕΕ) αριθ. 1287/2013, (ΕΕ) αριθ. 254/2014 και (ΕΕ) αριθ. 652/2014 θα πρέπει, επομένως, να καταργηθούν με ισχύ από την 1η Ιανουαρίου 2021,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Αντικείμενο
            Ο παρών κανονισμός θεσπίζει πρόγραμμα για τη βελτίωση της λειτουργίας της εσωτερικής αγοράς και της ανταγωνιστικότητας και βιωσιμότητας των επιχειρήσεων, ιδιαίτερα των πολύ μικρών, των μικρών και μεσαίων επιχειρήσεων και για την προστασία των καταναλωτών, για τη διαχείριση των δαπανών στον τομέα των φυτών, των ζώων, των τροφίμων και των ζωοτροφών, και για το πλαίσιο προγραμματισμού και χρηματοδότησης που χρησιμοποιείται για την ανάπτυξη, παραγωγή και διάδοση των ευρωπαϊκών στατιστικών κατά την έννοια του άρθρου 13 του κανονισμού (ΕΚ) αριθ. 223/2009 (Πρόγραμμα ενιαίας αγοράς) («το Πρόγραμμα») για την περίοδο από την 1η Ιανουαρίου 2021 έως τις 31 Δεκεμβρίου 2027. Η διάρκεια του προγράμματος ευθυγραμμίζεται με τη διάρκεια του πολυετούς δημοσιονομικού πλαισίου.
            Ο παρών κανονισμός καθορίζει επίσης τους στόχους του Προγράμματος και τις επιλέξιμες δράσεις για την υλοποίηση των εν λόγω στόχων, τον προϋπολογισμό για την περίοδο 2021 έως 2027, τις μορφές ενωσιακής χρηματοδότησης και τους κανόνες για την παροχή της εν λόγω χρηματοδότησης και το σύστημα διακυβέρνησης του Προγράμματος.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «συνδυαστική πράξη»: δράση που στηρίζεται από τον ενωσιακό προϋπολογισμό, μεταξύ άλλων δράση που εμπίπτει στον ορισμό του συνδυαστικού μηχανισμού ή πλατφόρμας του άρθρου 2 παράγραφος 6 του δημοσιονομικού κανονισμού, και που συνδυάζει μη επιστρεπτέες μορφές στήριξης ή χρηματοδοτικά μέσα από τον προϋπολογισμό της Ένωσης με επιστρεπτέες μορφές στήριξης από ιδρύματα αναπτυξιακής ή άλλης δημόσιας χρηματοδότησης, καθώς και από εμπορικά χρηματοδοτικά ιδρύματα και επενδυτές·
                     
                  
                        2)
                     
                     
                        «ευρωπαϊκές στατιστικές»: οι στατιστικές που αναπτύσσονται, παράγονται και διαδίδονται σύμφωνα με τον κανονισμό (ΕΚ) αριθ. 223/2009·
                     
                  
                        3)
                     
                     
                        «νομική οντότητα»: φυσικό πρόσωπο, ή νομικό πρόσωπο που έχει συσταθεί και αναγνωρίζεται ως τέτοιο βάσει του ενωσιακού, του εθνικού ή του διεθνούς δικαίου και το οποίο διαθέτει νομική προσωπικότητα και την ικανότητα να ενεργεί για δικό του λογαριασμό, να ασκεί δικαιώματα και να υπόκειται σε υποχρεώσεις, ή οντότητα που δεν διαθέτει νομική προσωπικότητα όπως αναφέρεται στο άρθρο 197 παράγραφος 2 στοιχείο γ) του δημοσιονομικού κανονισμού·
                     
                  
                        4)
                     
                     
                        «πολύ μικρές, μικρές και μεσαίες επιχειρήσεις» ή «ΜΜΕ»: οι πολύ μικρές, μικρές και μεσαίες επιχειρήσεις, όπως ορίζονται στη σύσταση 2003/361/ΕΚ ·
                     
                  
                        5)
                     
                     
                        «συνεργατικοί σχηματισμοί και οργανισμοί επιχειρηματικών δικτύων»: δομές ή οργανωμένες ομάδες ανεξάρτητων μερών με τη μορφή οργανισμών που υποστηρίζουν την ενίσχυση της συνεργασίας, της δικτύωσης και της μάθησης ομίλων επιχειρήσεων που έχουν σχεδιαστεί για την παροχή ή τη διοχέτευση εξειδικευμένων και εξατομικευμένων υπηρεσιών υποστήριξης επιχειρήσεων, ιδίως για τις ΜΜΕ, με σκοπό την τόνωση, μεταξύ άλλων, δραστηριοτήτων καινοτομίας και διεθνοποίησης, μεταξύ άλλων με την προώθηση της από κοινού χρήσης εγκαταστάσεων και της ανταλλαγής γνώσεων και εμπειρογνωμοσύνης.
                     
                  
         
            Άρθρο 3
            Στόχοι του Προγράμματος
            
               1.   Οι γενικοί στόχου του Προγράμματος είναι οι ακόλουθοι:
               
                           α)
                        
                        
                           να βελτιώσει τη λειτουργία της εσωτερικής αγοράς, και ιδίως να προστατεύσει και να ενδυναμώσει τους πολίτες, τους καταναλωτές και τις επιχειρήσεις, ιδίως τις ΜΜΕ, μέσω της επιβολής του δικαίου της Ένωσης, της διευκόλυνσης της πρόσβασης στην αγορά, της θέσπισης προτύπων και της προαγωγής της υγείας των ανθρώπων, των ζώων και των φυτών και της καλής μεταχείρισης των ζώων, με παράλληλο σεβασμό των αρχών της βιώσιμης ανάπτυξης και εξασφάλιση υψηλού επιπέδου προστασίας των καταναλωτών, καθώς και μέσω της ενίσχυσης της συνεργασίας μεταξύ των αρμόδιων αρχών των κρατών μελών και μεταξύ των αρμόδιων αρχών των κρατών μελών και της Επιτροπής και των αποκεντρωμένων οργανισμών της Ένωσης·
                        
                     
                           β)
                        
                        
                           να αναπτύξει, να παράξει και να διαδώσει υψηλής ποιότητας, συγκρίσιμες, έγκαιρες και αξιόπιστες ευρωπαϊκές στατιστικές οι οποίες στηρίζουν τον σχεδιασμό, την παρακολούθηση και την αξιολόγηση όλων των πολιτικών της Ένωσης και βοηθούν τους πολίτες, τους υπευθύνους για τη χάραξη πολιτικής, τις αρχές, τις επιχειρήσεις, τα πανεπιστήμια και τα μέσα ενημέρωσης να λαμβάνουν τεκμηριωμένες αποφάσεις και να συμμετέχουν ενεργά στη δημοκρατική διαδικασία.
                        
                     
            
               2.   Οι ειδικοί στόχοι του Προγράμματος είναι οι ακόλουθοι:
               
                           α)
                        
                        
                           να καταστεί η εσωτερική αγορά πιο αποτελεσματική, μεταξύ άλλων υπό το πρίσμα του ψηφιακού μετασχηματισμού, με τους εξής τρόπους:
                           
                                       i)
                                    
                                    
                                       διευκολύνοντας την πρόληψη και άρση εμποδίων που εισάγουν διακρίσεις, είναι αδικαιολόγητα ή δυσανάλογα, και υποστηρίζοντας την ανάπτυξη, την εφαρμογή και την επιβολή του δικαίου της Ένωσης στους τομείς της εσωτερικής αγοράς για τα αγαθά και τις υπηρεσίες, μεταξύ άλλων με τη βελτίωση της εφαρμογής της αρχής της αμοιβαίας αναγνώρισης, των κανόνων περί δημοσίων συμβάσεων, του εταιρικού δικαίου και του δικαίου των συμβάσεων και του εξωσυμβατικού δικαίου, των κανόνων καταπολέμησης της νομιμοποίησης εσόδων από παράνομες δραστηριότητες, των κανόνων της ελεύθερης κυκλοφορίας των κεφαλαίων, των χρηματοπιστωτικών υπηρεσιών και του ανταγωνισμού, μεταξύ άλλων με την ανάπτυξη εργαλείων διακυβέρνησης με επίκεντρο τον χρήστη·
                                    
                                 
                                       ii)
                                    
                                    
                                       υποστηρίζοντας την αποτελεσματική εποπτεία της αγοράς σε ολόκληρη την Ένωση, με σκοπό να διασφαλιστεί ότι διατίθενται στην αγορά της Ένωσης μόνο ασφαλή και συμμορφούμενα προϊόντα που προσφέρουν υψηλό επίπεδο προστασίας των καταναλωτών και άλλων τελικών χρηστών, συμπεριλαμβανομένων των προϊόντων που πωλούνται στο διαδίκτυο, καθώς και με σκοπό να επιτευχθεί μεγαλύτερη ομοιογένεια και να αυξηθούν οι δυνατότητες των αρχών εποπτείας της αγοράς σε ολόκληρη την Ένωση·
                                    
                                 
                     
                           β)
                        
                        
                           να ενισχυθεί η ανταγωνιστικότητα και η βιωσιμότητα των ΜΜΕ και να επιτευχθεί προσθετικότητα σε επίπεδο Ένωσης μέσω μέτρων τα οποία:
                           
                                       i)
                                    
                                    
                                       παρέχουν διάφορες μορφές στήριξης στις ΜΜΕ καθώς και σε συνεργατικούς σχηματισμούς και άλλους οργανισμούς επιχειρηματικών δικτύων, μεταξύ άλλων στον τομέα του τουρισμού, προάγοντας κατ’ αυτόν τον τρόπο την ανάπτυξη, την επέκταση και τη δημιουργία ΜΜΕ·
                                    
                                 
                                       ii)
                                    
                                    
                                       διευκολύνουν την πρόσβαση σε αγορές, μεταξύ άλλων μέσω της διεθνοποίησης των ΜΜΕ·
                                    
                                 
                                       iii)
                                    
                                    
                                       προωθούν την επιχειρηματικότητα και την απόκτηση επιχειρηματικών δεξιοτήτων·
                                    
                                 
                                       iv)
                                    
                                    
                                       προωθούν ένα ευνοϊκό επιχειρηματικό περιβάλλον για τις ΜΜΕ, στηρίζουν τον ψηφιακό μετασχηματισμό των ΜΜΕ και προωθούν νέες επιχειρηματικές ευκαιρίες για τις ΜΜΕ, συμπεριλαμβανομένων των επιχειρήσεων της κοινωνικής οικονομίας και των επιχειρήσεων με καινοτόμα επιχειρηματικά μοντέλα·
                                    
                                 
                                       v)
                                    
                                    
                                       στηρίζουν την ανταγωνιστικότητα βιομηχανικών οικοσυστημάτων και τομέων, καθώς και την ανάπτυξη βιομηχανικών αλυσίδων αξίας·
                                    
                                 
                                       vi)
                                    
                                    
                                       προωθούν τον εκσυγχρονισμό της βιομηχανίας, συμβάλλοντας σε μια πράσινη, ψηφιακή και ανθεκτική οικονομία·
                                    
                                 
                     
                           γ)
                        
                        
                           να διασφαλιστεί η αποτελεσματική λειτουργία της εσωτερικής αγοράς μέσω διαδικασιών στον τομέα της τυποποίησης οι οποίες:
                           
                                       i)
                                    
                                    
                                       επιτρέπουν τη χρηματοδότηση της ευρωπαϊκής τυποποίησης και τη συμμετοχή όλων των σχετικών ενδιαφερομένων μερών στην κατάρτιση ευρωπαϊκών προτύπων·
                                    
                                 
                                       ii)
                                    
                                    
                                       υποστηρίζουν την ανάπτυξη υψηλής ποιότητας διεθνών προτύπων χρηματοοικονομικής και μη χρηματοοικονομικής πληροφόρησης και ελεγκτικής, διευκολύνουν την ένταξή τους στο δίκαιο της Ένωσης και προάγουν την καινοτομία και την ανάπτυξη βέλτιστων πρακτικών όσον αφορά την υποβολή εταιρικών εκθέσεων·
                                    
                                 
                     
                           δ)
                        
                        
                           να προωθηθούν τα συμφέροντα των καταναλωτών και να διασφαλιστεί υψηλό επίπεδο προστασίας των καταναλωτών και ασφάλειας των προϊόντων με:
                           
                                       i)
                                    
                                    
                                       όσον αφορά τους καταναλωτές:
                                       
                                                   —
                                                
                                                
                                                   την ενδυνάμωση, την υποβοήθηση και την εκπαίδευση καταναλωτών, επιχειρήσεων και εκπροσώπων της κοινωνίας των πολιτών, ιδίως όσον αφορά τα δικαιώματα των καταναλωτών στο πλαίσιο του δικαίου της Ένωσης·
                                                
                                             
                                                   —
                                                
                                                
                                                   τη διασφάλιση υψηλού επιπέδου προστασίας των καταναλωτών, βιώσιμης κατανάλωσης και ασφάλειας προϊόντων, ιδίως για τους πλέον ευάλωτους καταναλωτές ούτως ώστε να ενισχυθούν ο δίκαιος χαρακτήρας, η διαφάνεια και η εμπιστοσύνη στην εσωτερική αγορά·
                                                
                                             
                                                   —
                                                
                                                
                                                   τη διασφάλιση ότι τα συμφέροντα των καταναλωτών στον ψηφιακό κόσμο λαμβάνονται δεόντως υπόψη·
                                                
                                             
                                                   —
                                                
                                                
                                                   τη στήριξη των αρμόδιων αρχών επιβολής του νόμου και οργανώσεων εκπροσώπησης των καταναλωτών και δράσεων που ενισχύουν τη συνεργασία μεταξύ των αρμοδίων αρχών με ιδιαίτερη έμφαση σε ζητήματα που εγείρονται από υφιστάμενες και αναδυόμενες τεχνολογίες·
                                                
                                             
                                                   —
                                                
                                                
                                                   τη συμβολή στη βελτίωση της ποιότητας και της διαθεσιμότητας των προτύπων σε ολόκληρη την Ένωση· την αποτελεσματική αντιμετώπιση αθέμιτων εμπορικών πρακτικών·
                                                
                                             
                                                   —
                                                
                                                
                                                   τη διασφάλιση της πρόσβασης όλων των καταναλωτών σε αποτελεσματικούς μηχανισμούς προσφυγής και της παροχής επαρκών πληροφοριών για τις αγορές και τα δικαιώματα των καταναλωτών, και την προώθηση της βιώσιμης κατανάλωσης, ιδίως μέσω της ευαισθητοποίησης για συγκεκριμένα χαρακτηριστικά και για τον περιβαλλοντικό αντίκτυπο αγαθών και υπηρεσιών·
                                                
                                             
                                 
                                       ii)
                                    
                                    
                                       όσον αφορά τους καταναλωτές και άλλους τελικούς χρήστες χρηματοπιστωτικών υπηρεσιών:
                                       
                                                   —
                                                
                                                
                                                   την ενίσχυση της συμμετοχής των καταναλωτών, άλλων τελικών χρηστών χρηματοπιστωτικών υπηρεσιών και εκπροσώπων της κοινωνίας των πολιτών στη χάραξη πολιτικής για τις χρηματοπιστωτικές υπηρεσίες·
                                                
                                             
                                                   —
                                                
                                                
                                                   την προαγωγή καλύτερης κατανόησης του χρηματοπιστωτικού τομέα και των διαφόρων κατηγοριών των εμπορικών χρηματοπιστωτικών προϊόντων·
                                                
                                             
                                                   —
                                                
                                                
                                                   τη διασφάλιση ότι τα συμφέροντα των καταναλωτών στον τομέα των λιανικών χρηματοπιστωτικών υπηρεσιών προστατεύονται·
                                                
                                             
                                 
                     
                           ε)
                        
                        
                           να συμβάλει σε υψηλό επίπεδο υγείας και ασφάλειας για τους ανθρώπους, τα ζώα και τα φυτά στους τομείς των φυτών, των ζώων, των τροφίμων και των ζωοτροφών, μεταξύ άλλων με την πρόληψη, τον εντοπισμό και την εξάλειψη νοσημάτων των ζώων και επιβλαβών για τα φυτά οργανισμών, μεταξύ άλλων με έκτακτα μέτρα που λαμβάνονται σε περίπτωση καταστάσεων κρίσης μεγάλης κλίμακας και απρόβλεπτων συμβάντων που επηρεάζουν την υγεία των ζώων ή των φυτών και με τη στήριξη της βελτίωση της καλής διαβίωσης των ζώων, της καταπολέμησης της μικροβιακής αντοχής και της ανάπτυξης βιώσιμης παραγωγής και κατανάλωσης τροφίμων, καθώς και με την ενθάρρυνση της ανταλλαγής βέλτιστων πρακτικών μεταξύ των ενδιαφερόμενων μερών στους εν λόγω τομείς·
                        
                     
                           στ)
                        
                        
                           η ανάπτυξη, παραγωγή, διάδοση και η δημοσιοποίηση υψηλής ποιότητας ευρωπαϊκών στατιστικών σύμφωνα με τα κριτήρια ποιότητας που προβλέπονται στο άρθρο 12 παράγραφος 1 του κανονισμού (ΕΚ) αριθ. 223/2009 με έγκαιρο, αμερόληπτο και οικονομικά αποδοτικό τρόπο, μέσω ενός ενισχυμένου ευρωπαϊκού στατιστικού συστήματος, όπως αναφέρεται στο άρθρο 4 του κανονισμού (ΕΚ) αριθ. 223/2009, και ενισχυμένων εταιρικών σχέσεων στο πλαίσιο του εν λόγω συστήματος και με όλους τους αρμόδιους εξωτερικούς φορείς, με τη χρήση πολλαπλών πηγών δεδομένων, προηγμένων μεθόδων ανάλυσης δεδομένων, έξυπνων συστημάτων και ψηφιακών τεχνολογιών, και με την παροχή ανάλυσης σε εθνικό και, όπου είναι δυνατόν, περιφερειακό επίπεδο.
                        
                     
         
         
            Άρθρο 4
            Προϋπολογισμός
            
               1.   Το χρηματοδοτικό κονδύλιο για την υλοποίηση του Προγράμματος για την περίοδο από την 1η Ιανουαρίου 2021 έως την 31η Δεκεμβρίου 2027 ανέρχεται σε 4 208 041 000 EUR σε τρέχουσες τιμές.
            
            
               2.   Στο πλαίσιο του ποσού που αναφέρεται στην παράγραφο 1 τα ακόλουθα ποσά κατανέμονται στους ακόλουθους στόχους:
               
                           α)
                        
                        
                           451 569 500 EUR για τον στόχο που αναφέρεται στο άρθρο 3 παράγραφος 2 στοιχείο α) σημείο i)·
                        
                     
                           β)
                        
                        
                           105 461 000 EUR για τον στόχο που αναφέρεται στο άρθρο 3 παράγραφος 2 στοιχείο α) σημείο ii)·
                        
                     
                           γ)
                        
                        
                           1 000 000 000 EUR για τον στόχο που αναφέρεται στο άρθρο 3 παράγραφος 2 στοιχείο β)·
                        
                     
                           δ)
                        
                        
                           220 510 500 EUR για τον στόχο που αναφέρεται στο άρθρο 3 παράγραφος 2 στοιχείο γ)·
                        
                     
                           ε)
                        
                        
                           198 500 000 EUR για τον στόχο που αναφέρεται στο άρθρο 3 παράγραφος 2 στοιχείο δ)·
                        
                     
                           στ)
                        
                        
                           1 680 000 000 EUR για τον στόχο που αναφέρεται στο άρθρο 3 παράγραφος 2 στοιχείο ε)·
                        
                     
                           ζ)
                        
                        
                           552 000 000 EUR για τον στόχο που αναφέρεται στο άρθρο 3 παράγραφος 2 στοιχείο στ).
                        
                     
            
               3.   Το ποσό που προβλέπεται στην παράγραφο 1 μπορεί να χρησιμοποιηθεί για τεχνική και διοικητική βοήθεια για την εφαρμογή του Προγράμματος, ιδίως όσον αφορά δραστηριότητες προετοιμασίας, παρακολούθησης, ελέγχου, οικονομικού ελέγχου και αξιολόγησης, για τη χρήση δικτύων τεχνολογίας των πληροφοριών που επικεντρώνονται στην επεξεργασία και ανταλλαγή πληροφοριών, καθώς και για τη χρήση και την ανάπτυξη τεχνολογικών εργαλείων εταιρικής πληροφόρησης. Προκειμένου να διασφαλιστεί η μέγιστη διαθεσιμότητα του Προγράμματος για τη χρηματοδότηση των δράσεων που καλύπτονται από τους στόχους του Προγράμματος, οι συνολικές δαπάνες διοικητικής και τεχνικής στήριξης δεν υπερβαίνουν το 5 % της αξίας του χρηματοδοτικού κονδυλίου που αναφέρεται στην παράγραφο 1.
            
            
               4.   Οι δημοσιονομικές αναλήψεις υποχρεώσεων οι οποίες εκτείνονται πέραν του ενός οικονομικού έτους, είναι δυνατόν να κατανεμηθούν σε ετήσιες δόσεις επί σειρά ετών.
            
            
               5.   Κατά παρέκκλιση από το άρθρο 111 παράγραφος 2 του δημοσιονομικού κανονισμού, η Επιτροπή πραγματοποιεί τη δημοσιονομική ανάληψη υποχρεώσεων για την επιχορήγηση που παρέχεται για κτηνιατρικά και φυτοϋγειονομικά μέτρα έκτακτης ανάγκης σύμφωνα με τον ειδικό στόχο που αναφέρεται στο άρθρο 3 παράγραφος 2 στοιχείο ε), του παρόντος κανονισμού έπειτα από αξιολόγηση των αιτήσεων πληρωμής που υποβάλλονται από τα κράτη μέλη.
            
            
               6.   Οι πόροι που διατίθενται στα κράτη μέλη στο πλαίσιο επιμερισμένης διαχείρισης μπορούν, κατόπιν αιτήματος του οικείου κράτους μέλους, να μεταφερθούν στο Πρόγραμμα υπό την επιφύλαξη των όρων που ορίζονται στο άρθρο 26 του κανονισμού για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας, και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Διαχείριση των Συνόρων και των Θεωρήσεων («κανονισμός περί κοινών διατάξεων για την περίοδο 2021-2027»). Η Επιτροπή μεριμνά για την εκτέλεση των εν λόγω πόρων άμεσα, σύμφωνα με το άρθρο 62 παράγραφος 1 πρώτο εδάφιο στοιχείο α) του δημοσιονομικού κανονισμού ή, έμμεσα, σύμφωνα με το άρθρο 62 παράγραφος 1 πρώτο εδάφιο στοιχείο γ) του εν λόγω κανονισμού. Οι πόροι αυτοί χρησιμοποιούνται προς όφελος του οικείου κράτους μέλους.
            
            
               7.   Όταν η Επιτροπή δεν έχει αναλάβει νομική δέσμευση στο πλαίσιο άμεσης ή έμμεσης διαχείρισης για τους πόρους που μεταφέρονται σύμφωνα με την παράγραφο 6 του παρόντος άρθρου, οι αντίστοιχοι αδέσμευτοι πόροι μπορούν να επιστραφούν στο ταμείο από το οποίο μεταφέρθηκαν αρχικά, κατόπιν αιτήματος του κράτους μέλους, σύμφωνα με τους όρους του άρθρου 21 του κανονισμού περί κοινών διατάξεων για την περίοδο 2021-2027.
            
         
         
            Άρθρο 5
            Τρίτες χώρες συνδεδεμένες με το Πρόγραμμα
            Το Πρόγραμμα είναι ανοικτό στη συμμετοχή των ακόλουθων τρίτων χωρών:
            
                        α)
                     
                     
                        μέλη της Ευρωπαϊκής Ζώνης Ελευθέρων Συναλλαγών τα οποία είναι μέλη του Ευρωπαϊκού Οικονομικού Χώρου, σύμφωνα με τους όρους της συμφωνίας για τον Ευρωπαϊκό Οικονομικό Χώρο·
                     
                  
                        β)
                     
                     
                        προσχωρούσες και υποψήφιες χώρες και δυνάμει υποψήφιοι, σύμφωνα με τις γενικές αρχές και τους γενικούς όρους και προϋποθέσεις συμμετοχής των εν λόγω χωρών σε προγράμματα της Ένωσης που καθορίζονται στις αντίστοιχες συμφωνίες-πλαίσια και τις αποφάσεις του συμβουλίου σύνδεσης ή σε παρεμφερείς συμφωνίες και σύμφωνα με τους ειδικούς όρους που καθορίζονται στις συμφωνίες μεταξύ της Ένωσης και των εν λόγω χωρών·
                     
                  
                        γ)
                     
                     
                        χώρες της Ευρωπαϊκής Πολιτικής Γειτονίας, σύμφωνα με τις γενικές αρχές και τους γενικούς όρους και προϋποθέσεις συμμετοχής τους στα προγράμματα της Ένωσης που καθορίζονται στις αντίστοιχες συμφωνίες-πλαίσια και τις αποφάσεις του συμβουλίου σύνδεσης ή σε παρεμφερείς συμφωνίες, και σύμφωνα με τους ειδικούς όρους που καθορίζονται στις συμφωνίες μεταξύ της Ένωσης και των εν λόγω χωρών·
                     
                  
                        δ)
                     
                     
                        άλλες τρίτες χώρες, σύμφωνα με τους όρους που προβλέπονται σε ειδική συμφωνία που καλύπτει τη συμμετοχή της τρίτης χώρας σε οποιοδήποτε ενωσιακό πρόγραμμα, υπό την προϋπόθεση ότι η συμφωνία:
                        
                                    i)
                                 
                                 
                                    διασφαλίζει δίκαιη ισορροπία όσον αφορά τις συνεισφορές και τα οφέλη της τρίτης χώρας που συμμετέχει στα προγράμματα της Ένωσης·
                                 
                              
                                    ii)
                                 
                                 
                                    καθορίζει τους όρους συμμετοχής στα προγράμματα, συμπεριλαμβανομένου του υπολογισμού των χρηματοδοτικών συνεισφορών σε μεμονωμένα προγράμματα, και των διοικητικών δαπανών τους
                                 
                              
                                    iii)
                                 
                                 
                                    δεν παρέχει στην τρίτη χώρα εξουσία λήψης αποφάσεων σχετικά με το πρόγραμμα της Ένωσης·
                                 
                              
                                    iv)
                                 
                                 
                                    εγγυάται τα δικαιώματα της Ένωσης για τη διασφάλιση χρηστής δημοσιονομικής διαχείρισης και την προστασία των οικονομικών της συμφερόντων.
                                 
                              
                  Οι συνεισφορές που αναφέρονται στο πρώτο εδάφιο στοιχείο δ) σημείο ii) συνιστούν έσοδα για ειδικό προορισμό σύμφωνα με το άρθρο 21 παράγραφος 5 του δημοσιονομικού κανονισμού.
         
         
            Άρθρο 6
            Εκτέλεση και μορφές της ενωσιακής χρηματοδότησης
            
               1.   Το Πρόγραμμα εκτελείται υπό άμεση διαχείριση σύμφωνα με τον δημοσιονομικό κανονισμό, ή υπό έμμεση διαχείριση με φορείς που αναφέρονται στο άρθρο 62 παράγραφος 1 πρώτο εδάφιο στοιχείο γ) του εν λόγω κανονισμού.
            
            
               2.   Το Πρόγραμμα μπορεί να παρέχει χρηματοδότηση σε οποιαδήποτε από τις μορφές που καθορίζονται στον δημοσιονομικό κανονισμό και ιδίως μέσω επιχορηγήσεων, βραβείων και δημόσιων συμβάσεων. Μπορεί επίσης να παρέχει χρηματοδότηση με τη μορφή χρηματοδοτικών μέσων στο πλαίσιο συνδυαστικών πράξεων.
            
            
               3.   Συνεισφορές σε ένα μηχανισμό αμοιβαίας ασφάλισης μπορεί να καλύπτουν τον κίνδυνο που συνδέεται με την είσπραξη των χρηματικών ποσών που οφείλονται από δικαιούχους και θεωρείται επαρκής εγγύηση στο πλαίσιο του δημοσιονομικού κανονισμού. Εφαρμόζονται οι διατάξεις που καθορίζονται στο άρθρο 37 παράγραφος 7 του κανονισμού (ΕΕ) 2021/695.
            
         
         ΚΕΦΑΛΑΙΟ II
         
            ΕΠΙΧΟΡΗΓΗΣΕΙΣ
         
         
            Άρθρο 7
            Επιχορηγήσεις
            Η παροχή και η διαχείριση επιχορηγήσεων στο πλαίσιο του Προγράμματος γίνονται σύμφωνα με τον τίτλο VIII του δημοσιονομικού κανονισμού.
         
         
            Άρθρο 8
            Επιλέξιμες δράσεις
            
               1.   Μόνο δράσεις που υλοποιούν τους στόχους οι οποίοι αναφέρονται στο άρθρο 3 είναι επιλέξιμες για χρηματοδότηση.
            
            
               2.   Ειδικότερα, οι ακόλουθες δράσεις που υλοποιούν τους στόχους οι οποίοι αναφέρονται στο άρθρο 3 είναι επιλέξιμες για χρηματοδότηση:
               
                           α)
                        
                        
                           η δημιουργία των κατάλληλων συνθηκών για την ενδυνάμωση όλων των παραγόντων της εσωτερικής αγοράς, συμπεριλαμβανομένων των επιχειρήσεων, των πολιτών, των καταναλωτών, εκπροσώπων της κοινωνίας των πολιτών και των δημόσιων αρχών, μέσω της διαφανούς ανταλλαγής πληροφοριών και εκστρατειών ευαισθητοποίησης, ιδίως όσον αφορά τους εφαρμοστέους κανόνες της Ένωσης και τα δικαιώματα των επιχειρήσεων, των πολιτών και των καταναλωτών, καθώς και μέσω της ανταλλαγής και της διάδοσης ορθών πρακτικών, εμπειρογνωμοσύνης, γνώσεων και καινοτόμων λύσεων, μεταξύ άλλων μέσω δράσεων που υλοποιούνται μέσω του δικτύου SOLVIT και του Δικτύου Ευρωπαϊκών Κέντρων Καταναλωτών·
                        
                     
                           β)
                        
                        
                           πρόβλεψη μηχανισμών για πολίτες, καταναλωτές, τελικούς χρήστες εκπροσώπους της κοινωνίας των πολιτών, συμπεριλαμβανομένων εκπροσώπων των κοινωνικών εταίρων και εκπροσώπων επιχειρήσεων από την Ένωση, ιδίως όσων εκπροσωπούν ΜΜΕ, για να συμβάλλουν στον πολιτικό διάλογο, τις πολιτικές και τη διαδικασία λήψης αποφάσεων, ιδίως με την υποστήριξη της λειτουργίας αντιπροσωπευτικών οργανώσεων σε εθνικό και ενωσιακό επίπεδο·
                        
                     
                           γ)
                        
                        
                           ανάπτυξη ικανοτήτων, διευκόλυνση και συντονισμός κοινών δράσεων μεταξύ των κρατών μελών και μεταξύ των αρμόδιων αρχών των κρατών μελών, μεταξύ των αρμόδιων αρχών των κρατών μελών και της Επιτροπής, των αποκεντρωμένων ενωσιακών οργανισμών και των αρχών τρίτων χωρών, συμπεριλαμβανομένων των κοινών δράσεων που αποσκοπούν στην ενίσχυση της ασφάλειας των προϊόντων·
                        
                     
                           δ)
                        
                        
                           στήριξη για την αποτελεσματική επιβολή και τον εκσυγχρονισμό του νομικού πλαισίου της Ένωσης και για την ταχεία προσαρμογή του, που θα επιτρέψει στην Ένωση να αντιμετωπίσει αποτελεσματικά τον παγκόσμιο ανταγωνισμό, καθώς και στήριξη των προσπαθειών για την επίλυση των ζητημάτων που εγείρει η ψηφιοποίηση, μεταξύ άλλων μέσω των ακόλουθων:
                           
                                       i)
                                    
                                    
                                       συλλογή δεδομένων και αναλύσεων·
                                    
                                 
                                       ii)
                                    
                                    
                                       έρευνα σχετικά με τη λειτουργία της εσωτερικής αγοράς, μελέτες, αξιολογήσεις και συστάσεις πολιτικής·
                                    
                                 
                                       iii)
                                    
                                    
                                       οργάνωση δραστηριοτήτων επίδειξης και πιλοτικά έργα·
                                    
                                 
                                       iv)
                                    
                                    
                                       δραστηριότητες επικοινωνίας·
                                    
                                 
                                       v)
                                    
                                    
                                       την ανάπτυξη ειδικών εργαλείων ΤΠ που διασφαλίζουν τη διαφανή και αποτελεσματική λειτουργία της εσωτερικής αγοράς και καταπολεμούν και προλαμβάνουν δόλιες πρακτικές στο διαδίκτυο.
                                    
                                 
                     
            
               3.   Οι δράσεις που αποτελούν δραστηριότητες που αναφέρονται στο άρθρα 36 του κανονισμού (ΕΕ) 2019/1020 και υλοποιούν τους ειδικούς στόχους που αναφέρονται στο άρθρο 3 παράγραφος 2 στοιχείο α) σημείο ii) του παρόντος κανονισμού είναι επιλέξιμες για χρηματοδότηση, ιδίως όσον αφορά τα ακόλουθα:
               
                           α)
                        
                        
                           συντονισμό και συνεργασία μεταξύ των αρχών εποπτείας της αγοράς και άλλων αρμόδιων αρχών των κρατών μελών, ιδίως μέσω του δικτύου συμμόρφωσης προϊόντων της Ένωσης·
                        
                     
                           β)
                        
                        
                           υποστήριξη στην ανάπτυξη κοινών δράσεων και δοκιμών στον τομέα της συμμόρφωσης, μεταξύ άλλων και σε ό,τι αφορά τα συνδεδεμένα προϊόντα και τα προϊόντα που πωλούνται στο διαδίκτυο·
                        
                     
                           γ)
                        
                        
                           υποστήριξη σε στρατηγικές εποπτείας της αγοράς, συλλογή γνώσεων και πληροφοριών, ικανότητες και εγκαταστάσεις δοκιμών, αξιολογήσεις από ομοτίμους, προγράμματα κατάρτισης, τεχνική βοήθεια και ανάπτυξη ικανοτήτων για τις αρχές εποπτείας της αγοράς.
                        
                     
            
               4.   Οι δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο β) είναι επιλέξιμες για χρηματοδότηση, ιδίως όσον αφορά τα ακόλουθα:
               
                           α)
                        
                        
                           παροχή διάφορων μορφών υποστήριξης σε ΜΜΕ, όπως πληροφόρηση, καθοδήγηση, κατάρτιση, εκπαίδευση, κινητικότητα, διασυνοριακή συνεργασία ή συμβουλευτικές υπηρεσίες·
                        
                     
                           β)
                        
                        
                           διευκόλυνση, σε συντονισμό με τα κράτη μέλη, της πρόσβασης των ΜΜΕ και συνεργατικών σχηματισμών και άλλων οργανισμών επιχειρηματικών δικτύων στις αγορές, εντός και εκτός της Ένωσης, στήριξή τους, κατά τη διάρκεια του κύκλου ζωής τους, για την αντιμετώπιση παγκόσμιων περιβαλλοντικών, οικονομικών και κοινωνικών προκλήσεων και της διεθνοποίησης των επιχειρήσεων, και ενίσχυση της επιχειρηματικής και βιομηχανικής ηγετικής θέσης που κατέχει η Ένωση στις παγκόσμιες αλυσίδες αξίας·
                        
                     
                           γ)
                        
                        
                           στήριξη του έργου του δικτύου «Enterprise Europe Network» (ΕΕΝ) για την παροχή ολοκληρωμένων υπηρεσιών υποστήριξης στις ΜΜΕ της Ένωσης, μεταξύ άλλων βοηθώντας τις εν λόγω ΜΜΕ στην εξεύρεση επιχειρηματικών εταίρων και τη χρηματοδότηση, ιδίως από το InvestEU, το «Ορίζων Ευρώπη» και το πρόγραμμα «Ψηφιακή Ευρώπη», διευκολύνοντας την υιοθέτηση καινοτομιών, τη διεθνοποίηση και την πράσινη και ψηφιακή μετάβαση τους, και βοηθώντας τις όσον αφορά την πρόσβαση σε εμπειρογνωμοσύνη για θέματα ψηφιοποίησης, περιβάλλοντος, κλίματος, ενέργειας και αποδοτικότητας πόρων, ώστε να καταστεί ευκολότερη για αυτές η αναζήτηση ευκαιριών στην εσωτερική αγορά και σε τρίτες χώρες, ενώ αποφεύγεται η αλληλεπικάλυψη δραστηριοτήτων μέσω του στενού συντονισμού με τα κράτη μέλη σύμφωνα με την αρχή της επικουρικότητας και έχοντας υπόψη την ανάγκη να διασφαλιστεί ότι όταν το ΕΕΝ χρησιμοποιείται για την παροχή υπηρεσιών εξ ονόματος άλλων προγραμμάτων της Ένωσης, συμπεριλαμβανομένων συμβουλευτικών υπηρεσιών ή υπηρεσιών ανάπτυξης ικανοτήτων, οι εν λόγω υπηρεσίες πρέπει να χρηματοδοτούνται από τα εν λόγω άλλα προγράμματα της Ένωσης·
                        
                     
                           δ)
                        
                        
                           η αντιμετώπιση των φραγμών της αγοράς και του διοικητικού φόρτου και η δημιουργία ευνοϊκού επιχειρηματικού περιβάλλοντος για την ενίσχυση των ΜΜΕ με σκοπό να επωφεληθούν από την εσωτερική αγορά·
                        
                     
                           ε)
                        
                        
                           η διευκόλυνση της ανάπτυξης και της μεγέθυνσης των επιχειρήσεων, μεταξύ άλλων μέσω της προώθησης των τεχνικών, ψηφιακών και επιχειρηματικών δεξιοτήτων, της βιώσιμης διαχείρισης επιχειρήσεων και της ανάπτυξης προϊόντων και διαδικασιών, προκειμένου να προωθηθεί ο πράσινος και ο ψηφιακός μετασχηματισμός σε όλα τα βιομηχανικά οικοσυστήματα και σε όλες τις αλυσίδες αξίας των τομέων της μεταποίησης και των υπηρεσιών·
                        
                     
                           στ)
                        
                        
                           η στήριξη της ανταγωνιστικότητας και της βιωσιμότητας των επιχειρήσεων και ολόκληρων τομέων της οικονομίας και η υποστήριξη της υιοθέτησης της δημιουργικότητας και όλων των μορφών καινοτομίας από τις ΜΜΕ, της ενίσχυσης της εταιρικής κοινωνικής ευθύνης, της υιοθέτησης νέων επιχειρηματικών μοντέλων και της συνεργασίας στο πλαίσιο των αλυσίδων αξίας μέσω της στρατηγικής σύνδεσης οικοσυστημάτων και συνεργατικών σχηματισμών, συμπεριλαμβανομένης της πρωτοβουλίας κοινών συνεργατικών σχηματισμών·
                        
                     
                           ζ)
                        
                        
                           η προώθηση ενός ρηξικέλευθου επιχειρηματικού περιβάλλοντος και επιχειρηματικής νοοτροπίας, μεταξύ άλλων μέσω προγραμμάτων καθοδήγησης και κινητικότητας για τη βελτίωση της τεχνογνωσίας, των δεξιοτήτων, της τεχνολογικής ικανότητας και της διαχείρισης επιχειρήσεων, καθώς και μέσω της στήριξης νεοφυών επιχειρήσεων, της βιωσιμότητας των επιχειρήσεων και των επεκτάσεών τους σε συγκεκριμένα έργα, με βάση τις ευκαιρίες της αγοράς, δίνοντας ειδική προσοχή στις ιδιαίτερες ανάγκες των δυνητικών νέων επιχειρηματιών, καθώς και σε εκείνες των μελών των υποεκπροσωπούμενων ομάδων.
                        
                     
            
               5.   Δράσεις που συνιστούν δραστηριότητες που αναφέρονται στα άρθρα 15 και 16 του κανονισμού (ΕΕ) αριθ. 1025/2012 και υλοποιούν τον ειδικό στόχο που αναφέρεται στο άρθρο 3 παράγραφος 2 στοιχείο γ) σημείο i) του παρόντος κανονισμού είναι επιλέξιμες για χρηματοδότηση.
            
            
               6.   Οι δράσεις για την παροχή υποστήριξης για δραστηριότητες που αποσκοπούν στην ανάπτυξη, την εφαρμογή, την αξιολόγηση και την παρακολούθηση διεθνών προτύπων στους τομείς της χρηματοοικονομικής και μη χρηματοοικονομικής πληροφόρησης και στον λογιστικό έλεγχο και στην επίβλεψη των διαδικασιών τους για την εφαρμογή των προτύπων και υλοποιούν τον ειδικό στόχο που αναφέρεται στο άρθρο 3 παράγραφος 2 στοιχείο γ) σημείο ii) είναι επιλέξιμες για χρηματοδότηση.
            
            
               7.   Ειδικότερα, οι ακόλουθες δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο δ) σημείο i) είναι επιλέξιμες για χρηματοδότηση:
               
                           α)
                        
                        
                           η βελτίωση της ευαισθητοποίησης, του ψηφιακού γραμματισμού και της διά βίου εκπαίδευσης των καταναλωτών σχετικά με τα δικαιώματά τους, μεταξύ άλλων όσον αφορά ζητήματα που εγείρονται από την τεχνολογική ανάπτυξη και την ψηφιοποίηση, μεταξύ άλλων για την αντιμετώπιση των ιδιαίτερων αναγκών των ευάλωτων καταναλωτών·
                        
                     
                           β)
                        
                        
                           η διευκόλυνση της πρόσβασης των καταναλωτών και των εμπόρων σε ποιοτική εξωδικαστική επίλυση διαφορών και ηλεκτρονική επίλυση διαφορών, καθώς και σε πληροφορίες για τις δυνατότητες επίτευξης αποκατάστασης·
                        
                     
                           γ)
                        
                        
                           η υποστήριξη της αυστηρότερης επιβολής της νομοθεσίας για την προστασία των καταναλωτών από τις αρμόδιες αρχές, μεταξύ άλλων σε περιπτώσεις στις οποίες οι έμποροι είναι εγκατεστημένοι σε τρίτες χώρες, ιδίως μέσω αποτελεσματικής συνεργασίας και κοινών δράσεων·
                        
                     
                           δ)
                        
                        
                           η προώθηση της βιώσιμης κατανάλωσης, ιδίως με την αύξηση της ευαισθητοποίησης των καταναλωτών για τις περιβαλλοντικές επιδόσεις των προϊόντων, όπως η ανθεκτικότητα τους και τα χαρακτηριστικά οικολογικού σχεδιασμού τους, καθώς και η προώθηση της εφαρμογής των δικαιωμάτων των καταναλωτών και των δυνατοτήτων προσφυγής σε σχέση με παραπλανητικές πρακτικές.
                        
                     
            
               8.   Οι δράσεις που ορίζονται στο παράρτημα I για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο ε) είναι επιλέξιμες για χρηματοδότηση.
            
            
               9.   Οι δράσεις που ορίζονται στο παράρτημα II για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο στ) είναι επιλέξιμες για χρηματοδότηση.
            
         
         
            Άρθρο 9
            Επιλέξιμες οντότητες
            
               1.   Επιπλέον των κριτηρίων που ορίζονται στο άρθρο 197 του δημοσιονομικού κανονισμού, εφαρμόζονται και τα κριτήρια επιλεξιμότητας των δαπανών που ορίζονται στις παραγράφους 2 έως 7 του παρόντος άρθρου.
            
            
               2.   Τηρουμένων των προϋποθέσεων επιλεξιμότητας που καθορίζονται στις παραγράφους 3 έως 7, οι ακόλουθες οντότητες είναι επιλέξιμες στο πλαίσιο του Προγράμματος:
               
                           α)
                        
                        
                           νομικές οντότητες εγκατεστημένες σε μία από τις ακόλουθες χώρες:
                           
                                       i)
                                    
                                    
                                       κράτος μέλος ή υπερπόντια χώρα ή έδαφος συνδεδεμένα με αυτό·
                                    
                                 
                                       ii)
                                    
                                    
                                       τρίτη χώρα που συνδέεται με το Πρόγραμμα σύμφωνα με το άρθρο 5·
                                    
                                 
                     
                           β)
                        
                        
                           νομικές οντότητες που έχουν συσταθεί δυνάμει του δικαίου της Ένωσης ή διεθνείς οργανισμοί·
                        
                     
                           γ)
                        
                        
                           κατ’ εξαίρεση, νομικές οντότητες εγκατεστημένες σε τρίτη χώρα, η οποία δεν είναι συνδεδεμένη με το Πρόγραμμα, υπό την προϋπόθεση ότι η συμμετοχή των εν λόγω νομικών οντοτήτων στη δράση εμπίπτει τους στόχους του Προγράμματος και οι δραστηριότητες εκτός της Ένωσης συμβάλλουν στην αποτελεσματικότητα των παρεμβάσεων που εκτελούνται στα εδάφη των κρατών μελών στα οποία εφαρμόζονται οι Συνθήκες.
                        
                     
            
               3.   Οι νομικές οντότητες που είναι εγκατεστημένες σε τρίτη χώρα μη συνδεδεμένη με το Πρόγραμμα δύνανται να συμμετέχουν στις ακόλουθες δράσεις:
               
                           α)
                        
                        
                           δράσεις για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο β)·
                        
                     
                           β)
                        
                        
                           δράσεις για την υποστήριξη της προστασίας των καταναλωτών για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο δ) σημείο i)·
                        
                     Οι οντότητες που συμμετέχουν στις δράσεις που αναφέρονται στο πρώτο εδάφιο δεν δικαιούνται να λάβουν χρηματοδοτικές συνεισφορές από την Ένωση, παρά μόνον όταν η συμμετοχή τους είναι απαραίτητη για το Πρόγραμμα, ιδίως όσον αφορά τη βελτίωση της ανταγωνιστικότητας των επιχειρήσεων της Ένωσης και την πρόσβασή τους στις αγορές ή όσον αφορά την προστασία των καταναλωτών που διαμένουν στην Ένωση. Η εξαίρεση αυτή δεν ισχύει για τις οντότητες που έχουν κερδοσκοπικό χαρακτήρα.
            
            
               4.   Για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο γ) σημείο i) του παρόντος κανονισμού, οι οντότητες που αναφέρονται στα άρθρα 15 και 16 του κανονισμού (ΕΕ) αριθ. 1025/2012 είναι επιλέξιμες.
            
            
               5.   Κάθε κράτος μέλος και κάθε τρίτη χώρα που είναι μέλος του ΕΟΧ ορίζει, μετά από διαφανή διαδικασία, μία οντότητα ως επιλέξιμη για δράσεις που υποστηρίζουν την προστασία του καταναλωτή μέσω υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο δ) σημείο i) και που αφορούν το δίκτυο των ευρωπαϊκών κέντρων καταναλωτών. Η εν λόγω οντότητα δύναται να είναι:
               
                           α)
                        
                        
                           μη κερδοσκοπικός φορέας,
                        
                     
                           β)
                        
                        
                           δημόσιος φορέας.
                        
                     
            
               6.   Τρίτες χώρες είναι επιλέξιμες για τις ακόλουθες δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο ε):
               
                           α)
                        
                        
                           μέτρα προστασίας που λαμβάνονται σε περίπτωση άμεσης απειλής για την κατάσταση της υγείας στην Ένωση λόγω της εμφάνισης ή της εξέλιξης, στο έδαφος τρίτης χώρας ή κράτους μέλους, ενός από τα νοσήματα των ζώων ή μιας από τις ζωοανθρωπονόσους που απαριθμούνται στο παράρτημα III ή επιβλαβών για τα φυτά οργανισμών που απαριθμούνται στο πρόγραμμα εργασίας που αναφέρεται στο άρθρο 16·
                        
                     
                           β)
                        
                        
                           μέτρα προστασίας ή άλλες συναφείς δραστηριότητες, που αναλαμβάνονται προς στήριξη της φυτοϋγειονομικής κατάστασης της Ένωσης.
                        
                     Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 20 για την τροποποίηση του παραρτήματος III, όταν τούτο είναι αναγκαίο ώστε να ληφθεί υπόψη η εκδήλωση νέων νοσημάτων των ζώων και ζωοανθρωπονόσων που δεν καλύπτονται από τις νομικές πράξεις της Ένωσης που αναφέρονται στο εν λόγω παράρτημα.
               Εκτός από την περίπτωση των νοσημάτων των ζώων και επιβλαβών για τα φυτά οργανισμών που έχουν σημαντικό αντίκτυπο στην Ένωση, καταρχήν, τρίτες χώρες που δεν συνδέονται με το Πρόγραμμα θα πρέπει να διαθέτουν τους αναγκαίους ίδιους πόρους για τη συμμετοχή τους στις δράσεις που αναφέρονται στο πρώτο εδάφιο.
            
            
               7.   Για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο στ), οι ακόλουθες νομικές οντότητες είναι επιλέξιμες:
               
                           α)
                        
                        
                           εθνικές στατιστικές υπηρεσίες και άλλες εθνικές αρχές που αναφέρονται στο άρθρο 5 παράγραφος 2 του κανονισμού (ΕΚ) αριθ. 223/2009·
                        
                     
                           β)
                        
                        
                           για δράσεις στήριξης συνεργατικών δικτύων, που αναφέρονται στο άρθρο 15 του κανονισμού (ΕΚ) αριθ. 223/2009, οργανισμοί που δραστηριοποιούνται στον τομέα των στατιστικών εκτός από τις αρχές που αναφέρονται στο στοιχείο α) της παρούσας παραγράφου·
                        
                     
                           γ)
                        
                        
                           μη κερδοσκοπικές οντότητες, που είναι ανεξάρτητες από βιομηχανικά, εμπορικά και επιχειρηματικά ή άλλα αντικρουόμενα συμφέροντα και έχουν ως πρωταρχικούς στόχους και δραστηριότητές τους την προώθηση και την υποστήριξη της εφαρμογής του κώδικα ορθής πρακτικής για τις ευρωπαϊκές στατιστικές που αναφέρεται στο άρθρο 11 του κανονισμού (ΕΚ) αριθ. 223/2009 ή την εφαρμογή νέων μεθόδων παραγωγής ευρωπαϊκών στατιστικών με σκοπό τη βελτίωση της αποδοτικότητας και της ποιότητας στο επίπεδο της Ένωσης.
                        
                     
         
         
            Άρθρο 10
            Καθορισμένοι δικαιούχοι
            
               1.   Στις ακόλουθες οντότητες μπορεί να χορηγείται επιχορήγηση στο πλαίσιο του Προγράμματος χωρίς πρόσκληση υποβολής προτάσεων:
               
                           α)
                        
                        
                           για δράσεις στον τομέα της διαπίστευσης για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο α) σημείο i) του παρόντος κανονισμού, ο φορέας που αναγνωρίζεται βάσει του άρθρου 14 του κανονισμού (ΕΚ) αριθ. 765/2008, με σκοπό τη διεξαγωγή των δραστηριοτήτων που αναφέρονται στο άρθρο 32 του κανονισμού (ΕΚ) αριθ. 765/2008·
                        
                     
                           β)
                        
                        
                           για δράσεις στον τομέα της εποπτείας της αγοράς για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο α) σημείο ii) του παρόντος κανονισμού, οι αρχές εποπτείας της αγοράς των κρατών μελών, όπως αναφέρεται στο άρθρο 17 του κανονισμού (ΕΚ) αριθ. 765/2008 και στο άρθρο 10 του κανονισμού (ΕΕ) 2019/1020·
                        
                     
                           γ)
                        
                        
                           για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο γ) σημείο i) του παρόντος κανονισμού, είναι επιλέξιμες οι οντότητες που αναφέρονται στα άρθρα 15 και 16 του κανονισμού (ΕΕ) αριθ. 1025/2012·
                        
                     
                           δ)
                        
                        
                           για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο γ) σημείο ii), η Ευρωπαϊκή Συμβουλευτική Ομάδα για θέματα Χρηματοοικονομικής Πληροφόρησης (ΕΣΟΧΠ), το Ίδρυμα Διεθνών Προτύπων Χρηματοοικονομικής Πληροφόρησης (ΔΠΧΠ) και το Συμβούλιο Εποπτείας Δημοσίου Συμφέροντος (PIOB)·
                        
                     
                           ε)
                        
                        
                           για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο δ) σημείο i) όσον αφορά την εκπροσώπηση των συμφερόντων των καταναλωτών σε επίπεδο Ένωσης, το Ευρωπαϊκό Γραφείο Ενώσεων Καταναλωτών (Bureau Européen des Unions de Consommateurs - «BEUC») και η Ευρωπαϊκή Ένωση για τον Συντονισμό της Εκπροσώπησης των Καταναλωτών στην Τυποποίηση (ANEC), με την προϋπόθεση ότι δεν έχουν συγκρουόμενα συμφέροντα και ότι καθένας τους εκπροσωπεί μέσω των μελών του τα συμφέροντα των καταναλωτών τουλάχιστον στα δύο τρίτα των κρατών μελών·
                        
                     
                           στ)
                        
                        
                           για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο δ) σημείο ii), η Finance Watch και η Better Finance, υπό τις ακόλουθες προϋποθέσεις, και οι οποίες πρέπει να αξιολογούνται σε ετήσια βάση:
                           
                                       i)
                                    
                                    
                                       οι οντότητες παραμένουν μη κυβερνητικές, μη κερδοσκοπικές και ανεξάρτητες από βιομηχανικά, εμπορικά ή επιχειρηματικά συμφέροντα·
                                    
                                 
                                       ii)
                                    
                                    
                                       δεν έχουν συγκρουόμενα συμφέροντα και εκπροσωπούν μέσω των μελών τους τα συμφέροντα των καταναλωτών και άλλων τελικών χρηστών της Ένωσης στον τομέα των χρηματοπιστωτικών υπηρεσιών·
                                    
                                 
                     
                           ζ)
                        
                        
                           για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο ε) του παρόντος κανονισμού:
                           
                                       i)
                                    
                                    
                                       οι αρμόδιες αρχές των κρατών μελών και οι συνδεδεμένες με αυτά οντότητες, τα εργαστήρια αναφοράς της Ευρωπαϊκής Ένωσης που αναφέρονται στο άρθρο 92 του κανονισμού (ΕΕ) 2017/625, τα κέντρα αναφοράς της Ευρωπαϊκής Ένωσης που αναφέρονται στα άρθρα 95 και 97 του κανονισμού (ΕΕ) 2017/625 και στο άρθρο 29 του κανονισμού (ΕΕ) 2016/1012 του Ευρωπαϊκού Κοινοβουλίου και του Συμβουλίου (61), και οι σχετικοί διεθνείς οργανισμοί, καθώς και τα εθνικά εργαστήρια αναφοράς για την υγεία των φυτών και τα εθνικά εργαστήρια αναφοράς για την υγεία των ζώων, με την επιφύλαξη της υποχρέωσης των κρατών μελών να παρέχουν επαρκείς χρηματοδοτικούς πόρους για τα εν λόγω εθνικά εργαστήρια αναφοράς σύμφωνα με τον κανονισμό (ΕΕ) 2017/625 και υπό την προϋπόθεση ότι μπορεί να αποδειχθεί σαφώς ότι οι δράσεις που υποστηρίζουν τις επιδόσεις των εν λόγω εθνικών εργαστηρίων αναφοράς σχετικά με τους επίσημους ελέγχους και άλλες επίσημες δραστηριότητες κατά την έννοια του άρθρου 2 του κανονισμού (ΕΕ) 2017/625 αντιπροσωπεύουν ενωσιακή προστιθέμενη αξία και ότι είναι διαθέσιμη επαρκής χρηματοδότηση στο πλαίσιο του Προγράμματος για τη στήριξη των εν λόγω δράσεων·
                                    
                                 
                                       ii)
                                    
                                    
                                       στην περίπτωση των δράσεων που περιγράφονται στο άρθρο 9 παράγραφος 6 στοιχεία α) και β) του παρόντος κανονισμού, οι αρμόδιες αρχές των τρίτων χωρών·
                                    
                                 
                     
                           η)
                        
                        
                           για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο στ) του παρόντος κανονισμού, οι εθνικές στατιστικές υπηρεσίες και οι άλλες εθνικές αρχές που αναφέρονται στο άρθρο 5 παράγραφος 2 του κανονισμού (ΕΕ) αριθ. 223/2009.
                        
                     
            
               2.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 20 για την τροποποίηση της παραγράφου 1 στοιχείο ε) του παρόντος άρθρου όσον αφορά τις οντότητες που μπορούν να λάβουν επιχορήγηση στο πλαίσιο του Προγράμματος.
            
         
         
            Άρθρο 11
            Αξιολόγηση της πρότασης και κριτήρια ανάθεσης
            
               1.   Οι εργασίες των επιτροπών αξιολόγησης βασίζονται στις γενικές αρχές που ισχύουν για τις επιχορηγήσεις, όπως ορίζονται στο άρθρο 188 του δημοσιονομικού κανονισμού, και ιδίως στις αρχές της ίσης μεταχείρισης και της διαφάνειας, καθώς και στην αρχή της μη διακριτικής μεταχείρισης.
            
            
               2.   Οι επιτροπές αξιολόγησης αξιολογούν τις προτάσεις βάσει κριτηρίων ανάθεσης, όπως η συνάφεια των προτεινόμενων δράσεων με γνώμονα τους επιδιωκόμενους στόχους, την ποιότητα των προτεινόμενων δράσεων, τον αντίκτυπο, συμπεριλαμβανομένων των οικονομικών, κοινωνικών και περιβαλλοντικών επιπτώσεων, τον προϋπολογισμό και τη σχέση κόστους-αποτελεσματικότητας.
            
         
         
            Άρθρο 12
            Κανόνες συγχρηματοδότησης
            
               1.   Για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο α) σημείο ii) του παρόντος κανονισμού ως προς τις αρχές εποπτείας της αγοράς των κρατών μελών και των τρίτων χωρών που συνδέονται με το Πρόγραμμα και ως προς ενωσιακές εγκαταστάσεις δοκιμών, όπως αναφέρεται στο άρθρο 21 του κανονισμού (ΕΕ) 2019/1020, το Πρόγραμμα μπορεί, κατά παρέκκλιση από το άρθρο 190 του δημοσιονομικού κανονισμού, να χρηματοδοτήσει έως και το 100 % των επιλέξιμων δαπανών μιας δράσης.
            
            
               2.   Για επιχορηγήσεις για δράσεις χρηματοδοτικής στήριξης στο πλαίσιο του ειδικού στόχου που αναφέρεται στο άρθρο 3 παράγραφος 2 στοιχείο β) του παρόντος κανονισμού, το Πρόγραμμα δύναται, κατά παρέκκλιση από το άρθρο 190 του δημοσιονομικού κανονισμού, να χρηματοδοτήσει έως το 100 % των επιλέξιμων δαπανών για χρηματοδοτική στήριξη σε τρίτα μέρη και έως το 90 % των επιλέξιμων δαπανών για τις άλλες κατηγορίες δαπανών. Για δράσεις του ΕΕΝ στο πλαίσιο του ειδικού στόχου που αναφέρεται στο άρθρο 3 παράγραφος 2 στοιχείο β) του παρόντος κανονισμού, το Πρόγραμμα δύναται, κατά παρέκκλιση από το άρθρο 190 του δημοσιονομικού κανονισμού, να χρηματοδοτήσει έως το 100 % των επιλέξιμων δαπανών για πρόσθετες δαπάνες συντονισμού και δικτύωσης και έως το 60 % των επιλέξιμων δαπανών για τις άλλες κατηγορίες δαπανών. Επίσης, οι έμμεσες επιλέξιμες δαπάνες καθορίζονται με την εφαρμογή ενιαίου συντελεστή ύψους 25 % επί των συνολικών άμεσων επιλέξιμων δαπανών, εξαιρουμένων των άμεσων επιλέξιμων δαπανών υπεργολαβίας, χρηματοδοτικής στήριξης σε τρίτα μέρη και τυχόν μοναδιαίων δαπανών ή κατ’ αποκοπή ποσών που περιλαμβάνουν έμμεσες δαπάνες.
            
            
               3.   Για επιχορηγήσεις που χορηγούνται στο PIOB για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο γ) σημείο ii), αν η χρηματοδότηση από τη Διεθνή Ομοσπονδία Λογιστών (IFAC) σε ένα δεδομένο έτος υπερβεί τα δύο τρίτα της συνολικής ετήσιας χρηματοδότησης, η ετήσια συνεισφορά για το συγκεκριμένο οικονομικό έτος πρέπει να περιορίζεται σε ένα ανώτατο ποσό που καθορίζεται στο πρόγραμμα εργασίας που αναφέρεται στο άρθρο 16 παράγραφος 1.
            
            
               4.   Για επιχορηγήσεις που χορηγούνται στην ANEC, βάσει του άρθρου 10 παράγραφος 1 στοιχείο ε), το Πρόγραμμα μπορεί να χρηματοδοτεί έως και το 95 % των επιλέξιμων δαπανών.
            
            
               5.   Για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο ε) του παρόντος κανονισμού, το Πρόγραμμα δύναται, κατά παρέκκλιση από το άρθρο 190 του δημοσιονομικού κανονισμού, να χρηματοδοτήσει έως και το 100 % των επιλέξιμων δαπανών.
               Για τις δράσεις που αναφέρονται στο παράρτημα I, σημεία 1 και 2, το ποσοστό συγχρηματοδότησης που εφαρμόζεται ανέρχεται στο 50 % των επιλέξιμων δαπανών με τις ακόλουθες εξαιρέσεις:
               
                           α)
                        
                        
                           Το ποσοστό ανέρχεται στο 75 % των επιλέξιμων δαπανών σε σχέση με:
                           
                                       i)
                                    
                                    
                                       διασυνοριακές δραστηριότητες που υλοποιούνται από κοινού από δύο ή περισσότερα κράτη μέλη με σκοπό τον έλεγχο, την πρόληψη ή την καταπολέμηση επιβλαβών για τα φυτά οργανισμών ή νοσημάτων των ζώων·
                                    
                                 
                                       ii)
                                    
                                    
                                       τα κράτη μέλη των οποίων το κατά κεφαλήν ακαθάριστο εθνικό εισόδημα, όπως προκύπτει από τα πλέον πρόσφατα στοιχεία της Eurostat, είναι χαμηλότερο από το 90 % του μέσου όρου της Ένωσης.
                                    
                                 
                     
                           β)
                        
                        
                           Κατά παρέκκλιση από το άρθρο 190 του δημοσιονομικού κανονισμού, το ποσοστό ανέρχεται στο 100 % των επιλέξιμων δαπανών όταν οι δραστηριότητες που χρηματοδοτούνται από την Ένωση αφορούν την πρόληψη και τον έλεγχο σοβαρών κινδύνων για την υγεία ανθρώπων, φυτών και ζώων στην Ένωση και:
                           
                                       i)
                                    
                                    
                                       προορίζονται να αποτρέψουν ανθρώπινα θύματα ή μεγάλες οικονομικές διαταραχές για την Ένωση στο σύνολό της·
                                    
                                 
                                       ii)
                                    
                                    
                                       αποτελούν ειδικά καθήκοντα, απαραίτητα για την Ένωση στο σύνολό της, όπως ορίζονται από την Επιτροπή στο πρόγραμμα εργασίας που αναφέρεται στο άρθρο 16 παράγραφος 4· ή
                                    
                                 
                                       iii)
                                    
                                    
                                       εφαρμόζονται σε τρίτες χώρες.
                                    
                                 
                     
                           γ)
                        
                        
                           Όταν είναι αναγκαίο λόγω έλλειψης πόρων, ανεπαρκούς εφαρμογής του Προγράμματος ή του μέτρου έκτακτης ανάγκης ή σταδιακής κατάργησης της συγχρηματοδότησης δράσεων κατά νοσημάτων των ζώων ή επιβλαβών για τα φυτά οργανισμών, τα ποσοστά συγχρηματοδότησης είναι χαμηλότερα.
                        
                     Για τους σκοπούς του δευτέρου εδαφίου στοιχείο γ) της παρούσας παραγράφου, το ποσό της μείωσης των ποσοστών συγχρηματοδότησης αντικατοπτρίζει τη σημασία των λόγων για χαμηλότερο ποσοστό. Η Επιτροπή εκδίδει εκτελεστικές πράξεις για τον καθορισμό χαμηλότερων ποσοστών συγχρηματοδότησης. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 21 παράγραφος 6.
            
            
               6.   Για δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο στ) του παρόντος κανονισμού, το Πρόγραμμα μπορεί να χρηματοδοτήσει έως και το 95 % των επιλέξιμων δαπανών των δράσεων που υποστηρίζουν συνεργατικά δίκτυα, όπως αναφέρεται στο άρθρο 15 του κανονισμού (ΕΕ) αριθ. 223/2009.
            
         
         
            Άρθρο 13
            Επιλέξιμες δαπάνες σχετικά με προγράμματα και μέτρα έκτακτης ανάγκης
            
               1.   Εκτός από τα κριτήρια επιλέξιμων δαπανών που καθορίζονται στο άρθρο 186 του δημοσιονομικού κανονισμού, οι δαπάνες τις οποίες πραγματοποιούν τα κράτη μέλη για την εφαρμογή των μέτρων έκτακτης ανάγκης που αναφέρονται στο παράρτημα I σημεία 1.4.1. και 1.4.2. τα οποία υλοποιούν τον ειδικό στόχο που αναφέρεται στο άρθρο 3 παράγραφος 2 στοιχείο ε) του παρόντος κανονισμού:
               
                           α)
                        
                        
                           είναι επιλέξιμες πριν από την ημερομηνία υποβολής της αίτησης επιχορήγησης, σύμφωνα με το άρθρο 193 παράγραφος 2 δεύτερο εδάφιο στοιχείο β) του δημοσιονομικού κανονισμού·
                        
                     
                           β)
                        
                        
                           είναι επιλέξιμη από την ημερομηνία της υπόνοιας εκδήλωσης νοσήματος ζώων ή της παρουσίας επιβλαβούς για τα φυτά οργανισμού, υπό την προϋπόθεση ότι η εμφάνιση ή η παρουσία αυτή επιβεβαιώνεται στη συνέχεια.
                        
                     Της υποβολής της αίτησης επιχορήγησης προηγείται η κοινοποίηση στην Επιτροπή της εμφάνισης του νοσήματος ζώων σύμφωνα με το άρθρο 19 ή 20 και των κανόνων που θεσπίζονται βάσει του άρθρου 23 του κανονισμού (ΕΕ) 2016/429 ή της παρουσίας του επιβλαβούς οργανισμού καραντίνας στην Ένωση σύμφωνα με τα άρθρα 9, 10 ή 11 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου (62).
            
            
               2.   Για τις δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο ε) του παρόντος κανονισμού, οι επιλέξιμες δαπάνες που αναφέρονται στο παράρτημα I σημεία 2.2.1 και 2.2.2 σε ό,τι αφορά την εκτέλεση των προγραμμάτων μπορούν να είναι επιλέξιμες για επιχορηγήσεις, εάν πληρούν τα κριτήρια που καθορίζονται στο άρθρο 186 του δημοσιονομικού κανονισμού.
            
         
         
            Άρθρο 14
            Σωρευτική και εναλλακτική χρηματοδότηση
            
               1.   Μια δράση που έχει λάβει χρηματοδοτική συνεισφορά από κάποιο άλλο ενωσιακό πρόγραμμα μπορεί επίσης να λάβει χρηματοδοτική συνεισφορά δυνάμει του Προγράμματος, με την προϋπόθεση ότι οι δύο συνεισφορές δεν καλύπτουν τις ίδιες δαπάνες. Οι κανόνες του οικείου προγράμματος της Ένωσης εφαρμόζονται στην αντίστοιχη συνεισφορά στη δράση. Η σωρευτική χρηματοδότηση δεν υπερβαίνει το σύνολο των επιλέξιμων δαπανών της δράσης. Η στήριξη από διαφορετικά προγράμματα της Ένωσης μπορεί να υπολογίζεται σε κατ’ αναλογία βάση, σύμφωνα με τα έγγραφα στα οποία καθορίζονται οι προϋποθέσεις για τη στήριξη.
            
            
               2.   Δράσεις στις οποίες έχει απονεμηθεί πιστοποίηση σφραγίδας αριστείας στο πλαίσιο του παρόντος Προγράμματος μπορούν να λάβουν στήριξη από [το Ευρωπαϊκό Ταμείο Περιφερειακής Ανάπτυξης ή από το Ευρωπαϊκό Κοινωνικό Ταμείο+, σύμφωνα με το άρθρο 73 παράγραφος 4 του κανονισμού περί κοινών διατάξεων για την περίοδο 2021-2027 εάν πληρούν τις ακόλουθες σωρευτικές προϋποθέσεις:
               
                           α)
                        
                        
                           έχουν αξιολογηθεί σε πρόσκληση υποβολής προτάσεων στο πλαίσιο του Προγράμματος·
                        
                     
                           β)
                        
                        
                           πληρούν τις ελάχιστες απαιτήσεις ποιότητας της εν λόγω πρόσκλησης υποβολής προτάσεων·
                        
                     
                           γ)
                        
                        
                           δεν είναι δυνατόν να χρηματοδοτηθούν στο πλαίσιο της εν λόγω πρόσκλησης υποβολής προτάσεων λόγω δημοσιονομικών περιορισμών.
                        
                     
            
               3.   Μια πράξη μπορεί να λαμβάνει υποστήριξη από ένα ή περισσότερα προγράμματα της Ένωσης. Όταν συμβαίνει αυτό, οι δαπάνες που δηλώνονται σε μια αίτηση πληρωμής δεν δηλώνονται σε αίτηση πληρωμής για κάποιο άλλο πρόγραμμα.
            
            
               4.   Το ποσό των δαπανών που περιέχεται σε αίτηση πληρωμής μπορεί να υπολογίζεται κατ’ αναλογία για κάθε σχετικό πρόγραμμα, σύμφωνα με το έγγραφο που ορίζει τους όρους στήριξης.
            
         
         ΚΕΦΑΛΑΙΟ III
         
            ΣΥΝΔΥΑΣΤΙΚΕΣ ΠΡΑΞΕΙΣ
         
         
            Άρθρο 15
            Συνδυαστικές πράξεις
            Οι συνδυαστικές πράξεις που αποφασίζονται στο πλαίσιο του Προγράμματος εκτελούνται σύμφωνα με τον κανονισμό (ΕΕ) 2021/523 και τον τίτλο X του δημοσιονομικού κανονισμού.
         
         ΚΕΦΑΛΑΙΟ IV
         
            ΕΦΑΡΜΟΓΗ, ΠΑΡΑΚΟΛΟΥΘΗΣΗ ΚΑΙ ΕΛΕΓΧΟΣ
         
         
            Άρθρο 16
            Εφαρμογή του Προγράμματος
            
               1.   Το Πρόγραμμα εφαρμόζεται μέσω των προγραμμάτων εργασίας που αναφέρονται στο άρθρο 110 παράγραφος 2 του δημοσιονομικού κανονισμού.
               Τα προγράμματα εργασίας υλοποιούν τους ειδικούς στόχους του άρθρου 3 και τις επιλέξιμες δράσεις του άρθρου 8. Τα εν λόγω προγράμματα εργασίας προσδιορίζουν λεπτομερώς:
               
                           α)
                        
                        
                           το ενδεικτικό ποσό που διατίθεται για κάθε δράση και, κατά περίπτωση, το ενδεικτικό συνολικό ποσό για όλες τις δράσεις, καθώς και ενδεικτικό χρονοδιάγραμμα υλοποίησης·
                        
                     
                           β)
                        
                        
                           τα βασικά κριτήρια αξιολόγησης για τις επιχορηγήσεις, σύμφωνα με το άρθρο 11, και το μέγιστο ποσοστό συγχρηματοδότησης, σύμφωνα με το άρθρο 12.
                        
                     Τα προγράμματα εργασίας καθορίζουν, κατά περίπτωση, το συνολικό ποσό που προορίζεται για τις συνδυαστικές πράξεις.
            
            
               2.   Προγράμματα εργασίας για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο β) εγκρίνονται από την Επιτροπή με εκτελεστικές πράξεις. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 21 παράγραφος 5.
            
            
               3.   Προγράμματα εργασίας για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο δ) σημείο i) εγκρίνονται από την Επιτροπή με εκτελεστικές πράξεις. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία στην οποία παραπέμπει το άρθρο 21 παράγραφος 4.
            
            
               4.   Προγράμματα εργασίας για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο ε) μέσω δράσεων όπως ορίζεται στο άρθρο 8 παράγραφος 8 και στο παράρτημα I, εγκρίνονται από την Επιτροπή με εκτελεστικές πράξεις έως τις 30 Απριλίου του έτους που προηγείται της εκτέλεσής τους, υπό την προϋπόθεση ότι έχει εγκριθεί το σχέδιο προϋπολογισμού. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 21 παράγραφος 5.
            
            
               5.   Οι δράσεις που αναφέρονται στο παράρτημα II του παρόντος κανονισμού για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο στ) του παρόντος κανονισμού εφαρμόζονται σύμφωνα με τα άρθρα 13, 14 και 17 του κανονισμού (ΕΚ) αριθ. 223/2009, συμπεριλαμβανομένων των πρωτοβουλιών σχετικά με την επανεξέταση των προτεραιοτήτων, και σε στενή και συντονισμένη συνεργασία στο πλαίσιο του ευρωπαϊκού στατιστικού συστήματος.
            
         
         
            Άρθρο 17
            Παρακολούθηση και υποβολή εκθέσεων
            
               1.   Στο παράρτημα IV ορίζονται δείκτες για την παρακολούθηση της προόδου του Προγράμματος ως προς την επίτευξη των ειδικών στόχων του άρθρου 3 παράγραφος 2.
            
            
               2.   Κατά την υποβολή εκθέσεων σχετικά με την πρόοδο της υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο β), η Επιτροπή παρουσιάζει σχετικούς δείκτες συγκυρίας, οι οποίοι αντλούνται από την επανεξέταση των επιδόσεων των ΜΜΕ, από τα ενημερωτικά δελτία της πρωτοβουλίας Small Business Act και από οποιαδήποτε άλλη σχετική πηγή, μαζί με τους δείκτες που αναφέρονται στην παράγραφο 1.
            
            
               3.   Για να εξασφαλιστεί η αποτελεσματική αξιολόγηση της προόδου του Προγράμματος όσον αφορά την επίτευξη των στόχων του, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις, σύμφωνα με το άρθρο 20, για την τροποποίηση του παραρτήματος IV όσον αφορά τους δείκτες, όταν κρίνεται αναγκαίο, καθώς και τη συμπλήρωση του παρόντος κανονισμού με διατάξεις σχετικά με τη θέσπιση πλαισίου παρακολούθησης και αξιολόγησης.
            
            
               4.   Το σύστημα υποβολής εκθέσεων σχετικά με τις επιδόσεις εξασφαλίζει ότι τα δεδομένα για την παρακολούθηση της υλοποίησης και των σχετικών αποτελεσμάτων του Προγράμματος συλλέγονται αποτελεσματικά, αποδοτικά και έγκαιρα.
               Για τον σκοπό αυτό, επιβάλλονται στους αποδέκτες των ενωσιακών πόρων και, όπου αρμόζει, στα κράτη μέλη, αναλογικές απαιτήσεις υποβολής εκθέσεων.
            
         
         
            Άρθρο 18
            Αξιολόγηση
            
               1.   Οι αξιολογήσεις διενεργούνται εγκαίρως ώστε να μπορούν να χρησιμοποιηθούν στη διαδικασία λήψης αποφάσεων.
            
            
               2.   Η ενδιάμεση αξιολόγηση του Προγράμματος διενεργείται έως τέσσερα έτη από την έναρξη της υλοποίησης του Προγράμματος. Η Επιτροπή συντάσσει ενδιάμεση έκθεση αξιολόγησης για την αξιολόγηση των επιδόσεων του Προγράμματος, συμπεριλαμβανομένων πτυχών όπως η αποτελεσματικότητα, η αποδοτικότητα, η συνοχή, η συνάφεια, οι συνέργειες στο πλαίσιο του Προγράμματος και η ενωσιακή προστιθέμενη αξία.
            
            
               3.   Σε σχέση με δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο γ) σημείο ii), η Επιτροπή εκπονεί ετήσια έκθεση για τις δραστηριότητες του Ιδρύματος Διεθνών Προτύπων Χρηματοοικονομικής Πληροφόρησης σε ό,τι αφορά την ανάπτυξη των Διεθνών Προτύπων Χρηματοοικονομικής Πληροφόρησης, καθώς και, γενικότερα, του PIOB και της EFRAG. Η Επιτροπή διαβιβάζει την έκθεση στο Ευρωπαϊκό Κοινοβούλιο και στο Συμβούλιο.
            
            
               4.   Στο τέλος της υλοποίησης του Προγράμματος και σε κάθε περίπτωση τέσσερα έτη μετά τη λήξη της περιόδου που ορίζεται στο άρθρο 1, η Επιτροπή συντάσσει τελική έκθεση αξιολόγησης για την αξιολόγηση των επιδόσεων του Προγράμματος, η οποία περιλαμβάνει πτυχές όπως η αποτελεσματικότητα, η αποδοτικότητα, η συνοχή, η συνάφεια, οι συνέργειες εντός του Προγράμματος και η ενωσιακή προστιθέμενη αξία.
            
            
               5.   Η Επιτροπή υποβάλλει τις ενδιάμεσες και τις τελικές εκθέσεις αξιολόγησης, μαζί με τα συμπεράσματα και τις συστάσεις της, στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, και τα καθιστά διαθέσιμα στο κοινό. Κατά περίπτωση, οι εκθέσεις συνοδεύονται από προτάσεις για δράσεις επακολούθησης.
            
            
               6.   Σύμφωνα με το άρθρο 13 παράγραφος 5 του κανονισμού (ΕΚ) αριθ. 223/2009, η Επιτροπή ζητά τη γνώμη της επιτροπής του ευρωπαϊκού στατιστικού συστήματος για τα τμήματα των ενδιάμεσων και τελικών εκθέσεων αξιολόγησης που αφορούν δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο στ) του παρόντος κανονισμού, πριν από την έγκριση και την υποβολή τους στο Ευρωπαϊκό Κοινοβούλιο και το Συμβούλιο.
               Η Επιτροπή ζητά τη γνώμη της Ευρωπαϊκής Στατιστικής Συμβουλευτικής Επιτροπής για το τμήμα της τελικής έκθεσης αξιολόγησης που αφορά δράσεις υλοποίησης του ειδικού στόχου που αναφέρεται στο άρθρο 3 παράγραφος 2 στοιχείο στ) του παρόντος κανονισμού, πριν από την έγκριση και την υποβολή του στο Ευρωπαϊκό Κοινοβούλιο και το Συμβούλιο.
            
         
         
            Άρθρο 19
            Προστασία των οικονομικών συμφερόντων της Ένωσης
            Όταν τρίτη χώρα συμμετέχει στο Πρόγραμμα μέσω απόφασης που εκδίδεται δυνάμει διεθνούς συμφωνίας ή βάσει οποιασδήποτε άλλης νομικής πράξης, η τρίτη χώρα παρέχει τα αναγκαία δικαιώματα και την απαιτούμενη πρόσβαση στον αρμόδιο διατάκτη, στην Ευρωπαϊκή Υπηρεσία καταπολέμησης της απάτης (OLAF) και στο Ελεγκτικό Συνέδριο, ώστε να είναι σε θέση να ασκούν πλήρως τις αντίστοιχες αρμοδιότητές τους. Ως προς την OLAF, τα δικαιώματα αυτά περιλαμβάνουν το δικαίωμα διενέργειας ερευνών, μεταξύ άλλων και με επιτόπιους ελέγχους και εξακριβώσεις, που προβλέπονται στον κανονισμό (ΕΕ, Ευρατόμ) αριθ. 883/2013.
         
         
            Άρθρο 20
            Άσκηση της εξουσιοδότησης
            
               1.   Η εξουσία έκδοσης κατ’ εξουσιοδότηση πράξεων ανατίθεται στην Επιτροπή με την επιφύλαξη των όρων του παρόντος άρθρου.
            
            
               2.   Η προβλεπόμενη στο άρθρο 9 παράγραφος 6 δεύτερο εδάφιο, στο άρθρο 10 παράγραφος 2 και στο άρθρο 17 παράγραφος 3 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο επτά ετών από την 1η Ιανουαρίου 2021. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των επτά ετών. Η εξουσιοδότηση ανανεώνεται σιωπηρά για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλουν αντιρρήσεις το αργότερο εντός τριών μηνών πριν από τη λήξη της κάθε περιόδου.
            
            
               3.   Η εξουσιοδότηση που προβλέπεται στο άρθρο 9 παράγραφος 6 δεύτερο εδάφιο, στο άρθρο 10 παράγραφος 2 και στο άρθρο 17 παράγραφος 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των κατ’ εξουσιοδότηση πράξεων που ήδη ισχύουν.
            
            
               4.   Πριν από την έκδοση κατ’ εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζονται από κάθε κράτος μέλος σύμφωνα με τις αρχές που καθορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου.
            
            
               5.   Η Επιτροπή, μόλις εκδώσει κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
            
            
               6.   Η κατ’ εξουσιοδότηση πράξη που εκδίδεται σύμφωνα με το άρθρο 9 παράγραφος 6 δεύτερο εδάφιο, το άρθρο 10 παράγραφος 2 και το άρθρο 17 παράγραφος 3 τίθεται σε ισχύ μόνο αν δεν έχουν προβληθεί αντιρρήσεις από το Ευρωπαϊκό Κοινοβούλιο ή από το Συμβούλιο, εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου.
            
         
         
            Άρθρο 21
            Διαδικασία επιτροπής
            
               1.   Όσον αφορά τις εκτελεστικές πράξεις που αναφέρονται στο άρθρο 16 παράγραφος 2 του παρόντος κανονισμού, οι οποίες αφορούν τον ειδικό στόχο που αναφέρεται στο άρθρο 3 παράγραφος 2 στοιχείο β) του παρόντος κανονισμού, η Επιτροπή επικουρείται από επιτροπή. Η επιτροπή αυτή είναι επιτροπή κατά την έννοια του κανονισμού (ΕΕ) αριθ. 182/2011.
            
            
               2.   Όσον αφορά τις εκτελεστικές πράξεις που αναφέρονται στο άρθρο 16 παράγραφος 3 του παρόντος κανονισμού, οι οποίες αφορούν τον ειδικό στόχο που αναφέρεται στο άρθρο 3 παράγραφος 2 στοιχείο δ) σημείο i) του παρόντος κανονισμού, η Επιτροπή επικουρείται από επιτροπή. Η επιτροπή αυτή είναι επιτροπή κατά την έννοια του κανονισμού (ΕΕ) αριθ. 182/2011.
            
            
               3.   Όσον αφορά τις εκτελεστικές πράξεις που αναφέρονται στο άρθρο 12 παράγραφος 5 δεύτερο εδάφιο και στο άρθρο 16 παράγραφος 4 του παρόντος κανονισμού, οι οποίες αφορούν τον ειδικό στόχο που αναφέρεται στο άρθρο 3 παράγραφος 2 στοιχείο ε) του παρόντος κανονισμού, η Επιτροπή επικουρείται από τη μόνιμη επιτροπή φυτών, ζώων, τροφίμων και ζωοτροφών. Η εν λόγω επιτροπή είναι επιτροπή κατά την έννοια του κανονισμού (ΕΕ) αριθ. 182/2011.
            
            
               4.   Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
            
            
               5.   Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
            
            
               6.   Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
               Εφόσον η γνώμη της επιτροπής πρέπει να ληφθεί με γραπτή διαδικασία, η εν λόγω διαδικασία περατώνεται χωρίς αποτέλεσμα, εάν, εντός της προθεσμίας για την έκδοση γνώμης, είτε το αποφασίσει ο πρόεδρος της επιτροπής ή το ζητήσει απλή πλειοψηφία των μελών της επιτροπής.
            
         
         ΚΕΦΑΛΑΙΟ V
         
            ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
         
         
            Άρθρο 22
            Πληροφόρηση, επικοινωνία και δημοσιότητα
            
               1.   Οι αποδέκτες ενωσιακής χρηματοδότησης μνημονεύουν ρητώς την προέλευση των εν λόγω κονδυλίων και εξασφαλίζουν την προβολή της ενωσιακής χρηματοδότησης, ιδίως κατά την προώθηση των δράσεων και των αποτελεσμάτων τους, παρέχοντας συνεκτική, αποτελεσματική και αναλογική στοχευμένη πληροφόρηση σε πολλαπλά ακροατήρια, συμπεριλαμβανομένων των μέσων ενημέρωσης και του κοινού.
            
            
               2.   Η Επιτροπή προβαίνει σε ενέργειες πληροφόρησης και επικοινωνίας κατά τρόπο φιλικό προς τον χρήστη, προκειμένου να ευαισθητοποιήσει τους καταναλωτές, τους πολίτες, τις επιχειρήσεις, ιδίως τις μικρές και μεσαίες, και τη δημόσια διοίκηση σχετικά με τους χρηματοδοτικούς πόρους που παρέχονται μέσω του Προγράμματος, καθώς και σχετικά με τις δράσεις και τα αποτελέσματά του.
            
            
               3.   Οι χρηματοδοτικοί πόροι που διατίθενται στο Πρόγραμμα συμβάλλουν επίσης στην εταιρική προβολή των πολιτικών προτεραιοτήτων της Ένωσης, στον βαθμό που οι εν λόγω προτεραιότητες είναι συναφείς με τους στόχους που αναφέρονται στο άρθρο 3.
            
            
               4.   Η Επιτροπή (Eurostat) υλοποιεί δράσεις πληροφόρησης και επικοινωνίας σχετικά με την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο στ) του παρόντος κανονισμού, συμπεριλαμβανομένων δράσεων και αποτελεσμάτων που αφορούν την ανάπτυξη, την παραγωγή και τη διάδοση των ευρωπαϊκών στατιστικών, σύμφωνα με τις στατιστικές αρχές που ορίζονται στον κανονισμό (ΕΚ) αριθ. 223/2009.
            
         
         
            Άρθρο 23
            Κατάργηση
            Ο κανονισμός (ΕΕ) αριθ. 99/2013, ο κανονισμός (ΕΕ) αριθ. 1287/2013, ο κανονισμός (ΕΕ) αριθ. 254/2014 και ο κανονισμός (ΕΕ) αριθ. 652/2014 καταργούνται με ισχύ από την 1η Ιανουαρίου 2021.
         
         
            Άρθρο 24
            Μεταβατικές διατάξεις
            
               1.   Ο παρών κανονισμός δεν επηρεάζει τη συνέχιση ή την τροποποίηση των δράσεων που έχουν αρχίσει δυνάμει των κανονισμών (ΕΕ) αριθ. 99/2013, (ΕΕ) αριθ. 1287/2013, (ΕΕ) αριθ. 254/2014, (ΕΕ) αριθ. 258/2014, (ΕΕ) αριθ. 652/2014 και (ΕΕ) 2017/826, οι οποίοι εξακολουθούν να εφαρμόζονται για τις σχετικές δράσεις μέχρι το κλείσιμό τους.
            
            
               2.   Το χρηματοδοτικό κονδύλιο για το Πρόγραμμα μπορεί επίσης να καλύπτει τις δαπάνες τεχνικής και διοικητικής βοήθειας που είναι αναγκαίες για την εξασφάλιση της ομαλής μετάβασης μεταξύ του Προγράμματος και των μέτρων που είχαν εγκριθεί στο πλαίσιο προηγούμενων προγραμμάτων σύμφωνα με πράξεις που παρατίθενται στην παράγραφο 1.
            
            
               3.   Εάν χρειαστεί, μπορούν να εγγραφούν στον προϋπολογισμό πιστώσεις για την περίοδο μετά το 2027 με σκοπό την κάλυψη των δαπανών που προβλέπονται στο άρθρο 4 παράγραφος 3, έτσι ώστε να καταστεί εφικτή η διαχείριση των δράσεων που δεν έχουν ολοκληρωθεί έως τη λήξη της διάρκειας του Προγράμματος.
            
            
               4.   Σύμφωνα με το άρθρο 193 παράγραφος 2 δεύτερο εδάφιο στοιχείο α) του δημοσιονομικού κανονισμού, οι δαπάνες που πραγματοποιήθηκαν πριν από την ημερομηνία υποβολής της αίτησης επιχορήγησης, όσον αφορά δράσεις που έχουν ήδη αρχίσει, δύνανται να θεωρηθούν επιλέξιμες όταν είναι αναγκαίο να διασφαλιστεί η συνέχεια για περιορισμένο χρονικό διάστημα.
               Κατά παρέκκλιση από το άρθρο 193 παράγραφος 4 του δημοσιονομικού κανονισμού, οι δαπάνες που πραγματοποιήθηκαν πριν από την ημερομηνία υποβολής της αίτησης επιχορήγησης είναι επιλέξιμες στην περίπτωση επιχορηγήσεων λειτουργίας, όταν είναι αναγκαίο να διασφαλιστεί η συνέχεια κατά την περίοδο από την 1η Ιανουαρίου 2021 έως την έναρξη ισχύος του παρόντος Προγράμματος.
            
            
               5.   Οι προθεσμίες που ορίζονται στο άρθρο 16 παράγραφος 4 και στο σημείο 2.1 του παραρτήματος I δεν ισχύουν για τα προγράμματα που καλύπτουν τα έτη 2021 και 2022.
            
         
         
            Άρθρο 25
            Έναρξη ισχύος και εφαρμογή
            Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Απριλίου 2021
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ C 62 της 15.2.2019, σ. 40.
         
            (2)  ΕΕ C 86 της 7.3.2019, σ. 259.
         
            (3)  Θέση του Ευρωπαϊκού Κοινοβουλίου της 12ης Φεβρουαρίου 2019 (δεν έχει ακόμη δημοσιευτεί στην Επίσημη Εφημερίδα) και θέση του Συμβουλίου σε πρώτη ανάγνωση της 13ης Απριλίου 2021 (δεν έχει ακόμη δημοσιευτεί στην Επίσημη Εφημερίδα). Θέση του Ευρωπαϊκού Κοινοβουλίου της 27ης Απριλίου 2021 (δεν έχει ακόμη δημοσιευτεί στην Επίσημη Εφημερίδα).
         
            (4)  Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164).
         
            (5)  Κανονισμός (ΕΕ) αριθ. 99/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, για το ευρωπαϊκό στατιστικό πρόγραμμα 2013-17 (ΕΕ L 39 της 9.2.2013, σ. 12).
         
            (6)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433 I της 22.12.2020, σ. 11).
         
            (7)  Κανονισμός (ΕΕ) 2019/515 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, σχετικά με την αμοιβαία αναγνώριση των εμπορευμάτων που κυκλοφορούν νόμιμα στην αγορά άλλου κράτους μέλους και την κατάργηση του κανονισμού (ΕΚ) αριθ. 764/2008 (ΕΕ L 91 της 29.3.2019, σ. 1).
         
            (8)  Κανονισμός (ΕΕ) 2019/1020 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την εποπτεία της αγοράς και τη συμμόρφωση των προϊόντων και για την κατάργηση της οδηγίας 2004/42/ΕΚ και των κανονισμών (ΕΚ) αριθ. 765/2008 και (ΕΕ) αριθ. 305/2011 (ΕΕ L 169 της 25.6.2019, σ. 1).
         
            (9)  Κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων και για την κατάργηση του κανονισμού (ΕΟΚ) αριθ. 339/93 του Συμβουλίου (ΕΕ L 218 της 13.8.2008, σ. 30).
         
            (10)  Οδηγία 2014/23/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με την ανάθεση συμβάσεων παραχώρησης (ΕΕ L 94 της 28.3.2014, σ. 1).
         
            (11)  Οδηγία 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις δημόσιες προμήθειες και την κατάργηση της οδηγίας 2004/18/ΕΚ (ΕΕ L 94 της 28.3.2014, σ. 65).
         
            (12)  Οδηγία 2014/25/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις προμήθειες φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ (ΕΕ L 94 της 28.3.2014, σ. 243).
         
            (13)  Σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (ΕΕ L 124 της 20.5.2003, σ. 36).
         
            (14)  Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30).
         
            (15)  Κανονισμός (ΕΕ) αριθ. 1287/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση προγράμματος για την ανταγωνιστικότητα των επιχειρήσεων και τις μικρομεσαίες επιχειρήσεις (COSME) (2014-2020) και για την κατάργηση της απόφασης αριθ. 1639/2006/ΕΚ (ΕΕ L 347 της 20.12.2013, σ. 33).
         
            (16)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη» και των κανόνων συμμετοχής και διάδοσής του, και την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L ... της 12.5.2021).
         
            (17)  Κανονισμός (ΕΕ) 2021/694 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του προγράμματος Ψηφιακή Ευρώπη και την κατάργηση της απόφασης (ΕΕ) 2015/2240 (ΕΕ L ... της 11.5.2021).
         
            (18)  Κανονισμός (ΕΕ) ΧΧΧΧ/ΧΧΧ του Ευρωπαϊκού Κοινοβουλίου και του Συμβουλίου, της ΧΧΧ, για τη θέσπιση του Erasmus+: προγράμματος της Ένωσης για την εκπαίδευση, την κατάρτιση, τη νεολαία και τον αθλητισμό, και την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1288/2013 (δεν έχει ακόμη δημοσιευτεί στην Επίσημη Εφημερίδα).
         
            (19)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
         
            (20)  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ του Ευρωπαϊκού Κοινοβουλίου και του Συμβουλίου και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (ΕΕ L 316 της 14.11.2012, σ. 12).
         
            (21)  Κανονισμός (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (ΕΕ L 243 της 11.9.2002, σ. 1).
         
            (22)  Οδηγία 2013/34/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των οδηγιών 78/660/ΕΟΚ και 83/349/ΕΟΚ του Συμβουλίου (ΕΕ L 182 της 29.6.2013, σ. 19).
         
            (23)  Οδηγία 2006/43/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τους υποχρεωτικούς ελέγχους των ετήσιων και των ενοποιημένων λογαριασμών, για την τροποποίηση των οδηγιών 78/660/ΕΟΚ και 83/349/ΕΟΚ του Συμβουλίου και για την κατάργηση της οδηγίας 84/253/ΕΟΚ του Συμβουλίου (ΕΕ L 157 της 9.6.2006, σ. 87).
         
            (24)  Οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (ΕΕ L 11 της 15.1.2002, σ. 4).
         
            (25)  Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (ΕΕ L 376 της 27.12.2006, σ. 36).
         
            (26)  Οδηγία 98/6/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, περί της προστασίας των καταναλωτών όσον αφορά την αναγραφή των τιμών των προϊόντων που προσφέρονται στους καταναλωτές (ΕΕ L 80 της 18.3.1998, σ. 27).
         
            (27)  Οδηγία 2005/29/ΕΚ του Ευρωπαϊκού Κοινοβουλίου και του Συμβουλίου, της 11ης Μαΐου 2005, για τις αθέμιτες εμπορικές πρακτικές των επιχειρήσεων προς τους καταναλωτές στην εσωτερική αγορά και για την τροποποίηση της οδηγίας 84/450/ΕΟΚ του Συμβουλίου, των οδηγιών 97/7/ΕΚ, 98/27/ΕΚ, 2002/65/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2006/2004 του Ευρωπαϊκού Κοινοβουλίου και του Συμβουλίου («Οδηγία για τις αθέμιτες εμπορικές πρακτικές») (ΕΕ L 149 της 11.6.2005, σ. 22).
         
            (28)  Οδηγία 2011/83/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με τα δικαιώματα των καταναλωτών, την τροποποίηση της οδηγίας 93/13/ΕΟΚ του Συμβουλίου και της οδηγίας 1999/44/ΕΚ του Ευρωπαϊκού Κοινοβουλίου και του Συμβουλίου και την κατάργηση της οδηγίας 85/577/ΕΟΚ του Συμβουλίου και της οδηγίας 97/7/ΕΚ του Ευρωπαϊκού Κοινοβουλίου και του Συμβουλίου (ΕΕ L 304 της 22.11.2011, σ. 64).
         
            (29)  Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, για την τροποποίηση της οδηγίας 93/13/ΕΟΚ του Συμβουλίου, και των οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά την καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών (ΕΕ L 328 της 18.12.2019, σ. 7).
         
            (30)  Οδηγία (ΕΕ) 2020/1828 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2020, σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της οδηγίας 2009/22/ΕΚ (ΕΕ L 409 της 4.12.2020, σ. 1).
         
            (31)  Κανονισμός (ΕΕ) 2017/826 του Ευρωπαϊκού Κοινοβουλίου και του Συμβουλίου, της 17ης Μαΐου 2017, σχετικά με τη θέσπιση ενωσιακού προγράμματος για την υποστήριξη συγκεκριμένων δραστηριοτήτων με σκοπό την ενίσχυση της συμμετοχής των καταναλωτών και άλλων τελικών χρηστών χρηματοπιστωτικών υπηρεσιών στη χάραξη ενωσιακής πολιτικής στον τομέα των χρηματοπιστωτικών υπηρεσιών για την περίοδο 2017-2020 (ΕΕ L 129 της 19.5.2017, σ. 17).
         
            (32)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (33)  Κανονισμός (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).
         
            (34)  Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).
         
            (35)  ΕΕ L 433 I της 22.12.2020, σ. 28.
         
            (36)  ΕΕ L 1 της 3.1.1994, σ. 3.
         
            (37)  ΕΕ L 90 της 28.3.2006, σ. 2.
         
            (38)  Κανονισμός (ΕΕ) 2021/444 του Ευρωπαϊκού Κοινοβουλίου και του Συμβουλίου, της 11ης Μαρτίου 2021, σχετικά με τη θέσπιση του προγράμματος «Τελωνεία» για τη συνεργασία στον τομέα των τελωνείων και με την κατάργηση του κανονισμού (ΕΕ) αριθ. 1294/2013 (ΕΕ L 87 της 15.3.2021, σ. 1).
         
            (39)  Κανονισμός (ΕΕ) 2021/696 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του διαστημικού προγράμματος της Ένωσης και του Οργανισμού της Ευρωπαϊκής Ένωσης για το διαστημικό πρόγραμμα, και για την κατάργηση των κανονισμών (ΕΕ) αριθ. 912/2010, (ΕΕ) αριθ. 1285/2013 και (ΕΕ) αριθ. 377/2014 και της απόφασης αριθ. 541/2014/ΕΕ (ΕΕ L ... της 12.5.2021).
         
            (40)  Κανονισμός (ΕΕ) 2021/693 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του Προγράμματος «Δικαιοσύνη» και την κατάργηση του κανονισμού (ΕΕ) αριθ. 1382/2013 (ΕΕ L ... της 5.5.2021).
         
            (41)  Κανονισμός (ΕΕ) ΧΧΧΧ/ΧΧΧΧ. του Ευρωπαϊκού Κοινοβουλίου και του Συμβουλίου, της ΧΧΧ, για τη θέσπιση του Προγράμματος «Δικαιοσύνη» και την κατάργηση των κανονισμών (ΕΕ) 2018/1475 και (ΕΕ) αριθ. 375/2014 (δεν έχει ακόμη δημοσιευτεί στην Επίσημη Εφημερίδα).
         
            (42)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
         
            (43)  ΕΕ L 123 της 12.5.2016, σ. 1.
         
            (44)  Κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (ΕΕ L 147 της 31.5.2001, σ. 1).
         
            (45)  Κανονισμός (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (ΕΕ L 325 της 12.12.2003, σ. 1).
         
            (46)  Οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου (ΕΕ L 325 της 12.12.2003, σ. 31).
         
            (47)  Κανονισμός (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (ΕΕ L 84 της 31.3.2016, σ. 1).
         
            (48)  Απόφαση 2013/755/EE του Συμβουλίου, της 25ης Νοεμβρίου 2013, για τη σύνδεση των υπερπόντιων χωρών και εδαφών με την Ευρωπαϊκή Ένωση (απόφαση για τη σύνδεση ΥΧΕ-ΕΕ) (ΕΕ L 344 της 19.12.2013, σ. 1).
         
            (49)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (50)  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).
         
            (51)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
         
            (52)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (53)  Οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου, της 5ης Ιουλίου 2017, σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης (ΕΕ L 198 της 28.7.2017, σ. 29).
         
            (54)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (55)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (56)  Κανονισμός (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, για την τροποποίηση των οδηγιών του Συμβουλίου 98/56/ΕΚ, 2000/29/ΕΚ και 2008/90/ΕΚ, των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002, (ΕΚ) αριθ. 882/2004 και (ΕΚ) αριθ. 396/2005, της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου και για την κατάργηση των αποφάσεων του Συμβουλίου 66/399/ΕΟΚ, 76/894/ΕΟΚ και 2009/470/ΕΚ (ΕΕ L 189 της 27.6.2014, σ. 1).
         
            (57)  Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).
         
            (58)  Οδηγία 2008/90/ΕΚ του Συμβουλίου, της 29ης Σεπτεμβρίου 2008, για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων (Αναδιατυπωμένη έκδοση) (ΕΕ L 267 της 8.10.2008, σ. 8).
         
            (59)  Κανονισμός (ΕΕ) αριθ. 254/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με ένα πολυετές πρόγραμμα για τους καταναλωτές για τα έτη 2014-2020 και την κατάργηση της απόφασης αριθ. 1926/2006/ΕΚ (ΕΕ L 84 της 20.3.2014, σ. 42).
         
            (60)  Κανονισμός (ΕΕ) αριθ. 258/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, περί θεσπίσεως προγράμματος της Ένωσης για την υποστήριξη συγκεκριμένων δραστηριοτήτων στον τομέα της χρηματοοικονομικής αναφοράς και της ελεγκτικής κατά την περίοδο 2014-2020, και για την κατάργηση της απόφασης αριθ. 716/2009/ΕΚ (ΕΕ L 105 της 8.4.2014, σ. 1).
         
            (61)  Κανονισμός (ΕΕ) 2016/1012 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους ζωοτεχνικούς και γενεαλογικούς όρους για την αναπαραγωγή, το εμπόριο και την είσοδο στην Ένωση καθαρόαιμων ζώων αναπαραγωγής, υβριδικών χοίρων αναπαραγωγής και του αναπαραγωγικού υλικού τους και για την τροποποίηση του κανονισμού (ΕΕ) αριθ. 652/2014, καθώς και των οδηγιών 89/608/ΕΟΚ και 90/425/ΕΟΚ του Συμβουλίου, και για την κατάργηση ορισμένων πράξεων στον τομέα της αναπαραγωγής ζώων («κανονισμός για την αναπαραγωγή ζώων») (ΕΕ L 171 της 29.6.2016, σ. 66).
         
            (62)  Κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (ΕΕ L 317 της 23.11.2016, σ. 4).
      
      
         
            ΠΑΡΑΡΤΗΜΑ I
            
               ΕΠΙΛΕΞΙΜΕΣ ΔΡΑΣΕΙΣ ΓΙΑ ΤΗΝ ΥΛΟΠΟΙΗΣΗ ΤΟΥ ΕΙΔΙΚΟΥ ΣΤΟΧΟΥ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 3 ΠΑΡΑΓΡΑΦΟΣ 2 ΣΤΟΙΧΕΙΟ Ε) ΣΧΕΤΙΚΑ ΜΕ ΤΟΥΣ ΤΟΜΕΙΣ ΤΩΝ ΦΥΤΩΝ, ΤΩΝ ΖΩΩΝ, ΤΩΝ ΤΡΟΦΙΜΩΝ ΚΑΙ ΤΩΝ ΖΩΟΤΡΟΦΩΝ
            
            Οι ακόλουθες δράσεις για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο ε) είναι επιλέξιμες για χρηματοδότηση:
            
                        1.
                     
                     
                        Εφαρμογή κτηνιατρικών και φυτοϋγειονομικών μέτρων έκτακτης ανάγκης.
                        
                                    1.1.
                                 
                                 
                                    Κτηνιατρικά και φυτοϋγειονομικά μέτρα έκτακτης ανάγκης που λαμβάνονται κατόπιν επίσημης επιβεβαίωσης της εκδήλωσης ενός από τα νοσήματα των ζώων και μιας από τις ζωοανθρωπονόσους που απαριθμούνται στο παράρτημα III ή κατόπιν επίσημης επιβεβαίωσης της παρουσίας επιβλαβών για τα φυτά οργανισμών ή σε περίπτωση άμεσης απειλής για την κατάσταση της υγείας του ανθρώπου, των ζώων ή των φυτών στην Ένωση.
                                    Τα μέτρα που αναφέρονται στην πρώτη παράγραφο εφαρμόζονται άμεσα και η εφαρμογή τους συμμορφώνεται με τις διατάξεις που ορίζονται στη σχετική νομοθεσία της Ένωσης.
                                 
                              
                                    1.2.
                                 
                                 
                                    Όσον αφορά τα φυτοϋγειονομικά μέτρα έκτακτης ανάγκης, τα ακόλουθα μέτρα που λαμβάνονται από τα κράτη μέλη για την αντιμετώπιση κρούσματος επιβλαβών οργανισμών σε συγκεκριμένη περιοχή:
                                    
                                                α)
                                             
                                             
                                                μέτρα εκρίζωσης και πρόληψης για την αντιμετώπιση επιβλαβούς οργανισμού καραντίνας στην Ένωση, που λαμβάνονται από την αρμόδια αρχή κράτους μέλους σύμφωνα με το άρθρο 17 του κανονισμού (ΕΕ) 2016/2031 ή σύμφωνα με τα μέτρα που ελήφθησαν στο επίπεδο της Ένωσης βάσει του άρθρου 28 παράγραφοι 1 ή 3 του εν λόγω κανονισμού·
                                             
                                          
                                                β)
                                             
                                             
                                                μέτρα εκρίζωσης και πρόληψης, τα οποία λαμβάνονται από την αρμόδια αρχή κράτους μέλους σύμφωνα με το άρθρο 29 παράγραφος 1ή το άρθρο 30 παράγραφος 4 του κανονισμού (ΕΕ) 2016/2031 για την αντιμετώπιση επιβλαβούς οργανισμού, ο οποίος δεν καταχωρίζεται ως επιβλαβής οργανισμός καραντίνας στην Ένωση, ο οποίος όμως μπορεί να χαρακτηριστεί ως επιβλαβής οργανισμός καραντίνας στην Ένωση σύμφωνα με τα κριτήρια που αναφέρονται στον εν λόγω κανονισμό·
                                             
                                          
                                                γ)
                                             
                                             
                                                πρόσθετα μέτρα προστασίας από την εξάπλωση επιβλαβούς οργανισμού κατά του οποίου έχουν ληφθεί μέτρα από την Ένωση σύμφωνα με το άρθρο 28 παράγραφος 1 και το άρθρο 30 παράγραφος 1 του κανονισμού (ΕΕ) 2016/2031, διαφορετικά από τα μέτρα εκρίζωσης και πρόληψης που αναφέρονται στα στοιχεία α) και β) του παρόντος σημείου, όταν τα μέτρα αυτά είναι ουσιαστικής σημασίας για την προστασία της Ένωσης από την περαιτέρω εξάπλωση του εν λόγω επιβλαβούς οργανισμού.
                                             
                                          
                              
                                    1.3.
                                 
                                 
                                    Μπορεί επίσης να προβλέπεται χρηματοδότηση της Ένωσης για τα ακόλουθα μέτρα:
                                    
                                                1.3.1.
                                             
                                             
                                                Τα μέτρα προστασίας ή πρόληψης που λαμβάνονται σε περίπτωση άμεσης απειλής για την κατάσταση της υγείας στην Ένωση λόγω της εκδήλωσης ή της εξέλιξης, στο έδαφος τρίτης χώρας, κράτους μέλους ή υπερπόντια χώρα ή έδαφος, ενός από τα νοσήματα των ζώων ή μιας από τις ζωοανθρωπονόσους που απαριθμούνται στο παράρτημα III, καθώς και τα μέτρα προστασίας, ή άλλες συναφείς δραστηριότητες, που αναλαμβάνονται προς στήριξη της φυτοϋγειονομικής κατάστασης της Ένωσης·
                                             
                                          
                                                1.3.2.
                                             
                                             
                                                Τα μέτρα που αναφέρονται στο παρόν παράρτημα και εφαρμόζονται από δύο ή περισσότερα κράτη μέλη που συνεργάζονται στενά για τον έλεγχο εστιών νοσημάτων των ζώων ή επιβλαβών για τα φυτά οργανισμών·
                                             
                                          
                                                1.3.3.
                                             
                                             
                                                Η δημιουργία αποθεμάτων βιολογικών προϊόντων που προορίζονται για τον έλεγχο των νοσημάτων των ζώων και των ζωοανθρωπονόσων που απαριθμούνται στο παράρτημα III, όταν η Επιτροπή, κατόπιν αιτήματος κράτους μέλους, κρίνει ότι είναι απαραίτητο να δημιουργηθούν τα εν λόγω αποθέματα στο εν λόγω κράτος μέλος·
                                             
                                          
                                                1.3.4.
                                             
                                             
                                                Η δημιουργία αποθεμάτων βιολογικών προϊόντων ή η απόκτηση δόσεων εμβολίων αν η εκδήλωση ή η εξέλιξη, σε τρίτη χώρα ή σε κράτος μέλος, ενός από τα νοσήματα των ζώων ή μιας από τις ζωοανθρωπονόσους που απαριθμούνται στο παράρτημα III ενδέχεται να συνιστά απειλή για την Ένωση.
                                             
                                          
                                                1.3.5.
                                             
                                             
                                                Σε περίπτωση υποψιών εμφάνισης νοσημάτων των ζώων ή επιβλαβών για τα φυτά οργανισμών, εντατικοποιημένοι έλεγχοι και παρακολούθηση εντός της Ένωσης και στα εξωτερικά της σύνορα, όπου απαιτείται.
                                             
                                          
                                                1.3.6.
                                             
                                             
                                                Μέτρα για την παρακολούθηση της εμφάνισης γνωστών καθώς και αναδυόμενων, προηγουμένως άγνωστων νοσημάτων των ζώων και επιβλαβών για τα φυτά οργανισμών.
                                             
                                          
                              
                                    1.4.
                                 
                                 
                                    Επιλέξιμες δαπάνες
                                    
                                                1.4.1.
                                             
                                             
                                                Κτηνιατρικά μέτρα έκτακτης ανάγκης
                                                Οι ακόλουθες δαπάνες τις οποίες πραγματοποιούν τα κράτη μέλη κατά την εκτέλεση των κτηνιατρικών μέτρων έκτακτης ανάγκης μπορούν να είναι επιλέξιμες για χρηματοδότηση:
                                                
                                                            α)
                                                         
                                                         
                                                            δαπάνες αποζημίωσης των ιδιοκτητών για την αξία των ζώων τους τα οποία σφαγιάσθηκαν ή θανατώθηκαν, έως το ποσό της αγοραίας αξίας που θα είχαν τα ζώα αυτά εάν δεν είχαν προσβληθεί από τη νόσο·
                                                         
                                                      
                                                            β)
                                                         
                                                         
                                                            δαπάνες για τη σφαγή ή τη θανάτωση των ζώων και συναφείς δαπάνες μεταφοράς·
                                                         
                                                      
                                                            γ)
                                                         
                                                         
                                                            δαπάνες αποζημίωσης των ιδιοκτητών για την αξία των προϊόντων τους ζωικής προέλευσης που καταστράφηκαν, έως το ποσό της αγοραίας αξίας που είχαν τα εν λόγω προϊόντα αμέσως πριν προκύψουν υπόνοιες εμφάνισης του νοσήματος ή πριν επιβεβαιωθούν οι υπόνοιες αυτές·
                                                         
                                                      
                                                            δ)
                                                         
                                                         
                                                            δαπάνες καθαρισμού, απεντόμωσης και απολύμανσης εκμεταλλεύσεων και εξοπλισμού, με βάση την επιδημιολογία και τα χαρακτηριστικά του παθογόνου οργανισμού·
                                                         
                                                      
                                                            ε)
                                                         
                                                         
                                                            δαπάνες για τη μεταφορά και την καταστροφή των μολυσμένων ζωοτροφών και του μολυσμένου εξοπλισμού, εάν αυτός δεν μπορεί να απολυμανθεί·
                                                         
                                                      
                                                            στ)
                                                         
                                                         
                                                            δαπάνες για την αγορά, την αποθήκευση, τη χορήγηση ή τη διανομή εμβολίων και δολωμάτων, καθώς και δαπάνες για τον ίδιο τον εμβολιασμό, εάν η Επιτροπή αποφασίσει ή εγκρίνει τέτοιες δράσεις·
                                                         
                                                      
                                                            ζ)
                                                         
                                                         
                                                            δαπάνες μεταφοράς και διάθεσης σφαγίων·
                                                         
                                                      
                                                            η)
                                                         
                                                         
                                                            σε εξαιρετικές και δεόντως αιτιολογημένες περιπτώσεις, δαπάνες για ορολογικές και ιολογικές εξετάσεις στο πλαίσιο δοκιμών επιτήρησης και δοκιμών προ της μετακίνησης σε απαγορευμένες ζώνες και κάθε άλλη δαπάνη αναγκαία για την εκρίζωση του νοσήματος.
                                                         
                                                      
                                          
                                                1.4.2.
                                             
                                             
                                                Φυτοϋγειονομικά μέτρα έκτακτης ανάγκης
                                                Οι ακόλουθες δαπάνες τις οποίες πραγματοποιούν τα κράτη μέλη κατά την εκτέλεση των μέτρων έκτακτης ανάγκης στον φυτοϋγειονομικό τομέα μπορούν να είναι επιλέξιμες για επιχορηγήσεις:
                                                
                                                            α)
                                                         
                                                         
                                                            δαπάνες για το προσωπικό, ανεξάρτητα από το καθεστώς του, που συμμετέχει άμεσα στην εφαρμογή των μέτρων, καθώς και δαπάνες για μίσθωση εξοπλισμού, για αναλώσιμα και για κάθε άλλο αναγκαίο υλικό, για φυτοπροστατευτικά ή άλλα προϊόντα, για δειγματοληψία και για εργαστηριακές αναλύσεις·
                                                         
                                                      
                                                            β)
                                                         
                                                         
                                                            δαπάνες για συμβάσεις παροχής υπηρεσιών με τρίτους για την εκτέλεση μέρους των μέτρων·
                                                         
                                                      
                                                            γ)
                                                         
                                                         
                                                            δαπάνες αποζημίωσης των θιγόμενων επιχειρηματιών ή ιδιοκτητών για τη χρήση φυτοπροστατευτικών ή άλλων προϊόντων, την καταστροφή και την επακόλουθη απόσυρση φυτών, φυτικών προϊόντων και άλλων αντικειμένων, καθώς επίσης δαπάνες για τον καθαρισμό και την απολύμανση χώρων, γης, νερού, εδάφους, καλλιεργητικών μέσων, εγκαταστάσεων, μηχανημάτων και εξοπλισμού·
                                                         
                                                      
                                                            δ)
                                                         
                                                         
                                                            δαπάνες αποζημίωσης των οικείων ιδιοκτητών για την αξία των φυτών, των φυτικών προϊόντων ή των άλλων αντικειμένων που καταστρέφονται λόγω των μέτρων τα οποία αναφέρονται στα άρθρα 17, 28 παράγραφος 1, 29 παράγραφος 1 και 30 παράγραφος 1 του κανονισμού (ΕΕ) 2016/2031, έως το ποσό της αγοραίας αξίας που θα είχαν αυτά τα φυτά, φυτικά προϊόντα και άλλα αντικείμενα εάν δεν είχαν θιγεί από τα μέτρα αυτά· η υπολειμματική αξία, αν υπάρχει, αφαιρείται από την αποζημίωση και
                                                         
                                                      
                                                            ε)
                                                         
                                                         
                                                            σε εξαιρετικές και δεόντως αιτιολογημένες περιπτώσεις, οι δαπάνες που πραγματοποιούνται κατά την εκτέλεση αναγκαίων μέτρων διαφορετικών από εκείνα που αναφέρονται στα στοιχεία α) έως δ).
                                                         
                                                      Η αποζημίωση των επιχειρηματιών ή ιδιοκτητών που αναφέρεται στο στοιχείο γ) είναι επιλέξιμη μόνον εφόσον τα μέτρα έχουν εκτελεσθεί υπό την εποπτεία της αρμόδιας αρχής.
                                             
                                          
                              
                  
                        2.
                     
                     
                        Υλοποίηση των ετήσιων και πολυετών εθνικών κτηνιατρικών και φυτοϋγειονομικών προγραμμάτων
                        
                                    2.1.
                                 
                                 
                                    Τα ετήσια και πολυετή εθνικά κτηνιατρικά και φυτοϋγειονομικά προγράμματα για την εκρίζωση, τον έλεγχο και την επιτήρηση των νοσημάτων των ζώων και των ζωοανθρωπονόσων που απαριθμούνται στο παράρτημα III και των επιβλαβών για τα φυτά οργανισμών πρέπει να εφαρμόζονται σύμφωνα με τις διατάξεις που προβλέπονται στη σχετική νομοθεσία της Ένωσης.
                                    Οι προϋποθέσεις επιλεξιμότητας για τη χρηματοδότηση των δράσεων ορίζονται στο πρόγραμμα εργασίας που αναφέρεται στο άρθρο 16.
                                    Τα εθνικά προγράμματα υποβάλλονται στην Επιτροπή έως τις 31 Μαΐου του έτους που προηγείται της προγραμματισμένης περιόδου υλοποίησης.
                                    Η Επιτροπή ανακοινώνει στα κράτη μέλη έως τις 30 Νοεμβρίου κάθε έτους:
                                    
                                                α)
                                             
                                             
                                                τον κατάλογο των εθνικών προγραμμάτων που εγκρίνονται από τεχνική άποψη και προτείνονται για συγχρηματοδότηση·
                                             
                                          
                                                β)
                                             
                                             
                                                το προσωρινό ποσό που διατίθεται σε κάθε πρόγραμμα·
                                             
                                          
                                                γ)
                                             
                                             
                                                το προσωρινό ανώτατο επίπεδο χρηματοδοτικής συνεισφοράς της Ένωσης για κάθε πρόγραμμα και
                                             
                                          
                                                δ)
                                             
                                             
                                                τυχόν προσωρινές προϋποθέσεις στις οποίες μπορεί να υπόκειται η χρηματοδοτική συνεισφορά της Ένωσης.
                                             
                                          Η Επιτροπή εγκρίνει τα εθνικά προγράμματα και τη σχετική χρηματοδότηση έως τις 31 Ιανουαρίου κάθε έτους με συμφωνία επιχορήγησης σχετικά με τα μέτρα που εφαρμόζονται και τις δαπάνες που πραγματοποιούνται.
                                    Μετά την υποβολή των ενδιάμεσων οικονομικών εκθέσεων από τους δικαιούχους έως τις 31 Αυγούστου του έτους εφαρμογής, η Επιτροπή δύναται, αν χρειαστεί, να τροποποιήσει τις συμφωνίες επιχορήγησης για το σύνολο της περιόδου επιλεξιμότητας.
                                 
                              
                                    2.2.
                                 
                                 
                                    Επιλέξιμες δαπάνες
                                    
                                                2.2.1.
                                             
                                             
                                                Οι ακόλουθες δαπάνες τις οποίες πραγματοποιούν τα κράτη μέλη κατά την εφαρμογή των εθνικών κτηνιατρικών προγραμμάτων μπορούν να είναι επιλέξιμες για συγχρηματοδότηση από την Ένωση:
                                                
                                                            α)
                                                         
                                                         
                                                            δαπάνες δειγματοληψίας σε ζώα·
                                                         
                                                      
                                                            β)
                                                         
                                                         
                                                            δαπάνες εργαστηριακών αναλύσεων, υπό την προϋπόθεση ότι περιορίζονται στα ακόλουθα:
                                                            
                                                                        i)
                                                                     
                                                                     
                                                                        δαπάνες για τον εξοπλισμό εργαστηριακών αναλύσεων (test kits), για αντιδραστήρια και αναλώσιμα που μπορούν να προσδιοριστούν και που χρησιμοποιούνται ειδικά για τη διενέργεια των εργαστηριακών αναλύσεων·
                                                                     
                                                                  
                                                                        ii)
                                                                     
                                                                     
                                                                        δαπάνες για το προσωπικό, ανεξάρτητα από το καθεστώς του, που συμμετέχει άμεσα στη διενέργεια των εργαστηριακών αναλύσεων·
                                                                     
                                                                  
                                                      
                                                            γ)
                                                         
                                                         
                                                            δαπάνες αποζημίωσης των ιδιοκτητών για την αξία των ζώων τους τα οποία σφαγιάσθηκαν ή θανατώθηκαν, έως το ποσό της αγοραίας αξίας που θα είχαν τα ζώα αυτά εάν δεν είχαν προσβληθεί από το νόσημα·
                                                         
                                                      
                                                            δ)
                                                         
                                                         
                                                            δαπάνες σφαγής ή θανάτωσης των ζώων·
                                                         
                                                      
                                                            ε)
                                                         
                                                         
                                                            δαπάνες αποζημίωσης των ιδιοκτητών για την αξία των προϊόντων τους ζωικής προέλευσης που καταστράφηκαν, έως το ποσό της αγοραίας αξίας που είχαν τα εν λόγω προϊόντα αμέσως πριν προκύψουν υπόνοιες εμφάνισης του νοσήματος ή πριν επιβεβαιωθούν οι υπόνοιες αυτές·
                                                         
                                                      
                                                            στ)
                                                         
                                                         
                                                            δαπάνες για την αγορά, την αποθήκευση, τον εμβολιασμό, τη χορήγηση ή διανομή δόσεων εμβολίων ή εμβολίων και δολωμάτων που χρησιμοποιούνται για τα προγράμματα·
                                                         
                                                      
                                                            ζ)
                                                         
                                                         
                                                            δαπάνες καθαρισμού, απολύμανσης και απεντόμωσης της εκμετάλλευσης και του εξοπλισμού με βάση την επιδημιολογία και τα χαρακτηριστικά του παθογόνου οργανισμού και
                                                         
                                                      
                                                            η)
                                                         
                                                         
                                                            σε εξαιρετικές και δεόντως αιτιολογημένες περιπτώσεις, οι δαπάνες που πραγματοποιούνται κατά την εκτέλεση αναγκαίων μέτρων διαφορετικών από εκείνα που αναφέρονται στα στοιχεία α) έως ζ).
                                                         
                                                      Για τους σκοπούς του στοιχείου γ), η υπολειμματική αξία των ζώων, αν υπάρχει, αφαιρείται από την αποζημίωση.
                                                Για τους σκοπούς του στοιχείου δ), η υπολειμματική αξία των θερμικά επεξεργασμένων μη επωασθέντων αβγών αφαιρείται από την αποζημίωση.
                                             
                                          
                                                2.2.2.
                                             
                                             
                                                Οι ακόλουθες δαπάνες τις οποίες πραγματοποιούν τα κράτη μέλη κατά την εφαρμογή των εθνικών φυτοϋγειονομικών προγραμμάτων μπορούν να είναι επιλέξιμες για συγχρηματοδότηση από την Ένωση:
                                                
                                                            α)
                                                         
                                                         
                                                            δαπάνες δειγματοληψιών·
                                                         
                                                      
                                                            β)
                                                         
                                                         
                                                            δαπάνες για μακροσκοπικές εξετάσεις·
                                                         
                                                      
                                                            γ)
                                                         
                                                         
                                                            δαπάνες εργαστηριακών αναλύσεων, υπό την προϋπόθεση ότι περιορίζονται στα ακόλουθα:
                                                            
                                                                        i)
                                                                     
                                                                     
                                                                        δαπάνες για τον εξοπλισμό εργαστηριακών αναλύσεων (test kits), για αντιδραστήρια και αναλώσιμα που μπορούν να προσδιοριστούν και που χρησιμοποιούνται ειδικά για τη διενέργεια των εργαστηριακών αναλύσεων·
                                                                     
                                                                  
                                                                        ii)
                                                                     
                                                                     
                                                                        δαπάνες για το προσωπικό, ανεξάρτητα από το καθεστώς του, που συμμετέχει άμεσα στη διενέργεια των εργαστηριακών αναλύσεων·
                                                                     
                                                                  
                                                      
                                                            δ)
                                                         
                                                         
                                                            δαπάνες για το προσωπικό, ανεξάρτητα από το καθεστώς του, που συμμετέχει άμεσα στην εφαρμογή των μέτρων, καθώς και δαπάνες για μίσθωση εξοπλισμού, για αναλώσιμα και για κάθε άλλο αναγκαίο υλικό, για φυτοπροστατευτικά ή άλλα προϊόντα, για δειγματοληψία και για εργαστηριακές αναλύσεις·
                                                         
                                                      
                                                            ε)
                                                         
                                                         
                                                            δαπάνες για συμβάσεις παροχής υπηρεσιών με τρίτους για την εκτέλεση μέρους των μέτρων·
                                                         
                                                      
                                                            στ)
                                                         
                                                         
                                                            δαπάνες αποζημίωσης των θιγόμενων επιχειρηματιών ή ιδιοκτητών για τη χρήση φυτοπροστατευτικών ή άλλων προϊόντων, την καταστροφή και την επακόλουθη απόσυρση φυτών, φυτικών προϊόντων και άλλων αντικειμένων, καθώς επίσης δαπάνες για τον καθαρισμό και την απολύμανση χώρων, γης, νερού, εδάφους, καλλιεργητικών μέσων, εγκαταστάσεων, μηχανημάτων και εξοπλισμού·
                                                         
                                                      
                                                            ζ)
                                                         
                                                         
                                                            δαπάνες αποζημίωσης των οικείων ιδιοκτητών για την αξία των φυτών, των φυτικών προϊόντων ή των άλλων αντικειμένων που καταστρέφονται λόγω των μέτρων τα οποία αναφέρονται στα άρθρα 17, 28 παράγραφος 1, 29 παράγραφος 1 και 30 παράγραφος 1 του κανονισμού (ΕΕ) 2016/2031, έως το ποσό της αγοραίας αξίας που θα είχαν αυτά τα φυτά, φυτικά προϊόντα και άλλα αντικείμενα εάν δεν είχαν θιγεί από τα μέτρα αυτά· η υπολειμματική αξία, αν υπάρχει, αφαιρείται από την αποζημίωση και
                                                         
                                                      
                                                            η)
                                                         
                                                         
                                                            σε εξαιρετικές και δεόντως αιτιολογημένες περιπτώσεις, οι δαπάνες που πραγματοποιούνται κατά την εκτέλεση αναγκαίων μέτρων διαφορετικών από εκείνα που αναφέρονται στα στοιχεία α) έως ζ).
                                                         
                                                      Η αποζημίωση των επιχειρηματιών και ιδιοκτητών που αναφέρεται στο στοιχείο στ) είναι επιλέξιμη μόνο εφόσον τα μέτρα έχουν εκτελεσθεί υπό την εποπτεία της αρμόδιας αρχής.
                                             
                                          
                              
                                    2.3.
                                 
                                 
                                    Αν η εκδήλωση ή η εξέλιξη κάποιου από τα νοσήματα των ζώων ή κάποιας από τις ζωοανθρωπονόσους που απαριθμούνται στο παράρτημα III είναι πιθανό να απειλήσει την κατάσταση της υγείας στην Ένωση και, προκειμένου να προστατευθεί η Ένωση από την εισαγωγή ενός από τα εν λόγω νοσήματα των ζώων ή μιας τις εν λόγω ζωοανθρωπονόσους ή εάν τα μέτρα προστασίας κρίνονται απαραίτητα για τη στήριξη της φυτοϋγειονομικής κατάστασης της Ένωσης, τα κράτη μέλη μπορούν να περιλαμβάνουν στα εθνικά τους προγράμματα μέτρα που πρέπει να εφαρμοστούν σε εδάφη τρίτων χωρών σε συνεργασία με τις αρχές των χωρών αυτών. Εναλλακτικά, υπό τις ίδιες περιστάσεις και για τον ίδιο στόχο, η χρηματοδότηση της Ένωσης μπορεί να χορηγηθεί απευθείας στις αρμόδιες αρχές τρίτων χωρών.
                                 
                              
                                    2.4.
                                 
                                 
                                    Όσον αφορά τα φυτοϋγειονομικά προγράμματα, μπορεί να χορηγείται ενωσιακή χρηματοδότηση στα κράτη μέλη για τα ακόλουθα μέτρα:
                                    
                                                α)
                                             
                                             
                                                επισκοπήσεις, για συγκεκριμένες χρονικές περιόδους, που ελέγχουν κατ’ ελάχιστο την παρουσία:
                                                
                                                            —
                                                         
                                                         
                                                            τυχόν επιβλαβούς οργανισμού καραντίνας στην Ένωση, και τα σημεία ή συμπτώματα τυχόν επιβλαβούς οργανισμού που υπόκειται στα μέτρα που αναφέρονται στο άρθρο 29 του κανονισμού (ΕΕ) 2016/2031 ή σε μέτρα που ελήφθησαν σύμφωνα με το άρθρο 30 παράγραφος 1 του εν λόγω κανονισμού, σύμφωνα με το άρθρο 22 παράγραφος 1 του εν λόγω κανονισμού ή, κατά περίπτωση, σύμφωνα με τα άρθρα 47 έως 77 του κανονισμού (ΕΕ) 2017/625·
                                                         
                                                      
                                                            —
                                                         
                                                         
                                                            των επιβλαβών οργανισμών προτεραιότητας σύμφωνα με το άρθρο 24 παράγραφος 1 του κανονισμού (ΕΕ) 2016/2031·
                                                         
                                                      
                                          
                                                β)
                                             
                                             
                                                επισκοπήσεις, για συγκεκριμένες χρονικές περιόδους, που ελέγχουν κατ’ ελάχιστο την παρουσία τυχόν επιβλαβών οργανισμών, διαφορετικών από τους επιβλαβείς οργανισμούς που αναφέρονται στο στοιχείο α), οι οποίοι ενδέχεται να αποτελούν αναδυόμενο κίνδυνο για την Ένωση, και η είσοδος ή η εξάπλωση των οποίων μπορεί να έχει σημαντικές επιπτώσεις στο έδαφος της Ένωσης·
                                             
                                          
                                                γ)
                                             
                                             
                                                μέτρα εκρίζωσης και πρόληψης για την αντιμετώπιση επιβλαβούς οργανισμού καραντίνας στην Ένωση, που λαμβάνονται από την αρμόδια αρχή κράτους μέλους σύμφωνα με το άρθρο 17 του κανονισμού (ΕΕ) 2016/2031 ή σύμφωνα με τα μέτρα που ελήφθησαν στο επίπεδο της Ένωσης βάσει του άρθρου 28 παράγραφος 1 ή 3 του εν λόγω κανονισμού·
                                             
                                          
                                                δ)
                                             
                                             
                                                μέτρα εκρίζωσης και πρόληψης για την αντιμετώπιση επιβλαβούς οργανισμού τα οποία λαμβάνονται από την αρμόδια αρχή κράτους μέλους σύμφωνα με το άρθρο 29 παράγραφος 1του κανονισμού (ΕΕ) 2016/2031 για την αντιμετώπιση επιβλαβούς οργανισμού, ο οποίος δεν καταχωρίζεται ως επιβλαβής οργανισμός καραντίνας στην Ένωση και ο οποίος μπορεί να χαρακτηριστεί ως επιβλαβής οργανισμός καραντίνας στην Ένωση σύμφωνα με τα κριτήρια που αναφέρονται στον εν λόγω κανονισμό·
                                             
                                          
                                                ε)
                                             
                                             
                                                πρόσθετα μέτρα προστασίας από την εξάπλωση επιβλαβούς οργανισμού κατά του οποίου έχουν ληφθεί μέτρα από την Ένωση σύμφωνα με το άρθρο 28 παράγραφος 1 και το άρθρο 30 παράγραφος 1 του κανονισμού (ΕΕ) 2016/2031, διαφορετικά από τα μέτρα εκρίζωσης και πρόληψης που αναφέρονται στα στοιχεία γ) και δ) του παρόντος σημείου και τα μέτρα αναχαίτισης που αναφέρονται στο στοιχείο στ) του παρόντος σημείου, όταν τα μέτρα αυτά είναι ουσιαστικής σημασίας για την προστασία της Ένωσης από την περαιτέρω εξάπλωση του εν λόγω επιβλαβούς οργανισμού·
                                             
                                          
                                                στ)
                                             
                                             
                                                μέτρα για την αναχαίτιση επιβλαβούς οργανισμού κατά του οποίου έχουν ληφθεί μέτρα αναχαίτισης από την Ένωση, σύμφωνα με το άρθρο 28 παράγραφος 2 του κανονισμού (ΕΕ) 2016/2031 ή το άρθρο 30 παράγραφος 3 του εν λόγω κανονισμού, σε μολυσμένη περιοχή από την οποία ο εν λόγω επιβλαβής οργανισμός δεν μπορεί να εκριζωθεί, όταν τα μέτρα αυτά είναι ουσιαστικής σημασίας για την προστασία της Ένωσης από την περαιτέρω εξάπλωση του εν λόγω επιβλαβούς οργανισμού.
                                             
                                          Τα προγράμματα εργασίας που αναφέρονται στο άρθρο 16 καθορίζουν τον κατάλογο των επιβλαβών για τα φυτά οργανισμών που πρέπει να καλύπτονται από τα εν λόγω μέτρα.
                                 
                              
                  
                        3.
                     
                     
                        Εφαρμογή των φυτοϋγειονομικών προγραμμάτων για τον έλεγχο των επιβλαβών οργανισμών στις εξόχως απόκεντρες περιοχές της Ένωσης, που αναφέρονται στο άρθρο 355 παράγραφος 1 ΣΛΕΕ, που έχουν εξαιρεθεί από το κατά τόπον πεδίο εφαρμογής του κανονισμού (ΕΕ) 2016/2031, σύμφωνα με τους στόχους που καθορίζονται στο άρθρο 24 του κανονισμού (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου (1). Τα εν λόγω προγράμματα αφορούν τις δραστηριότητες που είναι αναγκαίες για να εξασφαλιστεί η σωστή εφαρμογή, στις εν λόγω περιοχές, των κανόνων που ισχύουν εκεί για τον έλεγχο των επιβλαβών οργανισμών, είτε πρόκειται για ενωσιακούς ή για εθνικούς κανόνες.
                     
                  
                        4.
                     
                     
                        Δραστηριότητες για την υποστήριξη της βελτίωσης της καλής μεταχείρισης των ζώων, συμπεριλαμβανομένων μέτρων που διασφαλίζουν τη συμμόρφωση με τα πρότυπα καλής μεταχείρισης των ζώων και την ιχνηλασιμότητα, μεταξύ άλλων κατά τη μεταφορά τους.
                     
                  
                        5.
                     
                     
                        Στήριξη εργαστηρίων αναφοράς της Ευρωπαϊκής Ένωσης που αναφέρονται στο άρθρο 92 του κανονισμού (ΕΕ) 2017/625, και κέντρα αναφοράς της Ευρωπαϊκής Ένωσης που αναφέρονται στα άρθρα 95 και 97 του κανονισμού (ΕΕ) 2017/625 και στο άρθρο 29 του κανονισμού (ΕΕ) 2016/1012.
                     
                  
                        6.
                     
                     
                        Κατά τη διάρκεια περιόδου έως τρία έτη μετά τον ορισμό του εργαστηρίου αναφοράς της Ευρωπαϊκής Ένωσης στον συγκεκριμένο τομέα, κατά περίπτωση και σύμφωνα με το άρθρο 10 παράγραφος 1, η απόκτηση διαπίστευσης σχετικά με μεθόδους εργαστηριακών αναλύσεων και διαγνωστικές μεθόδους σε εθνικά εργαστήρια αναφοράς για την υγεία των φυτών και εθνικά εργαστήρια αναφοράς για την υγεία των ζώων.
                     
                  
                        7.
                     
                     
                        Εφαρμογή συντονισμένων προγραμμάτων ελέγχου και οργάνωση της συλλογής πληροφοριών και στοιχείων που αναφέρονται στο άρθρο 112 του κανονισμού (ΕΕ) 2017/625.
                     
                  
                        8.
                     
                     
                        Δραστηριότητες για την πρόληψη των απορριμμάτων τροφίμων και την καταπολέμηση της απάτης όσον αφορά τα τρόφιμα.
                     
                  
                        9.
                     
                     
                        Δραστηριότητες για την υποστήριξη της βιώσιμης παραγωγής και κατανάλωσης τροφίμων, συμπεριλαμβανομένων των βραχειών αλυσίδων εφοδιασμού.
                     
                  
                        10.
                     
                     
                        Ανάπτυξη βάσεων δεδομένων και ηλεκτρονικών συστημάτων διαχείρισης πληροφοριών που απαιτούνται για την αποτελεσματική και αποδοτική εφαρμογή της νομοθεσίας όσον αφορά τον ειδικό στόχο που αναφέρεται στο άρθρο 3 παράγραφος 2 στοιχείο ε) και τα οποία έχουν αποδεδειγμένη προστιθέμενη αξία για το σύνολο της Ένωσης, καθώς και χρήση νέων τεχνολογιών για τη βελτίωση της ιχνηλασιμότητας των προϊόντων.
                     
                  
                        11.
                     
                     
                        Η κατάρτιση του προσωπικού των αρμόδιων αρχών που είναι υπεύθυνες για τους επίσημους ελέγχους καθώς και άλλων μερών που εμπλέκονται στη διαχείριση ή την πρόληψη των νοσημάτων των ζώων ή των επιβλαβών για τα φυτά οργανισμών, όπως αναφέρονται στο άρθρο 130 του κανονισμού (ΕΕ) 2017/625.
                     
                  
                        12.
                     
                     
                        Πληρωμή οδοιπορικών, εξόδων διαμονής και ημερήσιου επιδόματος τα οποία πραγματοποίησαν οι εμπειρογνώμονες των κρατών μελών στο πλαίσιο του διορισμού τους από την Επιτροπή για να επικουρούν τους εμπειρογνώμονές της, όπως προβλέπεται στο άρθρο 116 παράγραφος 4 και στο άρθρο 120 παράγραφος 4 του κανονισμού (ΕΕ) 2017/625.
                     
                  
                        13.
                     
                     
                        Διενέργεια τεχνικών και επιστημονικών εργασιών, που είναι αναγκαίες για να εξασφαλιστεί η ορθή εφαρμογή της νομοθεσίας στους τομείς που σχετίζονται με τον ειδικό στόχο του άρθρου 3 παράγραφος 2 στοιχείο ε) και η προσαρμογή της εν λόγω νομοθεσίας στις επιστημονικές, τις τεχνολογικές και τις κοινωνικές εξελίξεις μεταξύ των οποίων μελέτες και δραστηριότητες συντονισμού, απαραίτητες για την πρόληψη της εμφάνισης αναδυόμενων επιβλαβών για τα φυτά οργανισμών και νοσημάτων των ζώων.
                     
                  
                        14.
                     
                     
                        Δραστηριότητες που διεξάγονται από τα κράτη μέλη ή από διεθνείς οργανισμούς με σκοπό την επίτευξη του ειδικού στόχου που αναφέρεται στο άρθρο 3 παράγραφος 2 στοιχείο ε) σχετικά με την υποστήριξη της ανάπτυξης και της εφαρμογής κανόνων που σχετίζονται με τον εν λόγω στόχο.
                     
                  
                        15.
                     
                     
                        Εκτέλεση έργων που καταρτίζονται από ένα ή περισσότερα κράτη μέλη με σκοπό να βελτιωθεί, μέσω της χρήσης καινοτόμων τεχνικών και πρωτοκόλλων, η αποτελεσματική υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο ε).
                     
                  
                        16.
                     
                     
                        Υλοποίηση πρωτοβουλιών ενημέρωσης και ευαισθητοποίησης που αναλαμβάνουν η Ένωση και τα κράτη μέλη με σκοπό την εξασφάλιση βελτιωμένης, σύμφωνης με τους κανόνες και βιώσιμης παραγωγής και κατανάλωσης τροφίμων, συμπεριλαμβανομένων των δραστηριοτήτων για την πρόληψη των απορριμμάτων τροφίμων που συμβάλλουν στην κυκλική οικονομία και της απάτης σχετικά με τα τρόφιμα, καθώς και άλλων πρωτοβουλιών που συμβάλλουν σε υψηλό επίπεδο υγείας για τα φυτά και τα ζώα, και ασφάλειας των τροφίμων και των ζωοτροφών, στο πλαίσιο εφαρμογής των κανόνων στον τομέα του ειδικού στόχου που αναφέρεται στο άρθρο 3 παράγραφος 2 στοιχείο ε).
                     
                  
                        17.
                     
                     
                        Εφαρμογή μέτρων που λαμβάνονται για την προστασία της υγείας του ανθρώπου, των ζώων και των φυτών καθώς και της καλής μεταχείρισης των ζώων, όσον αφορά ζώα, ζωικά προϊόντα, φυτά, φυτικά προϊόντα και άλλα σχετικά αντικείμενα που εισάγονται από τρίτες χώρες στα σύνορα της Ένωσης.
                     
                  
               (1)  Κανονισμός (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης και για την κατάργηση του κανονισμού (ΕΚ) αριθ. 247/2006 του Συμβουλίου (ΕΕ L 78 της 20.3.2013, σ. 23).
         
      
      
         
            ΠΑΡΑΡΤΗΜΑ II
            
               ΕΠΙΛΕΞΙΜΕΣ ΔΡΑΣΕΙΣ ΥΛΟΠΟΙΗΣΗΣ ΤΟΥ ΕΙΔΙΚΟΥ ΣΤΟΧΟΥ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 3 ΠΑΡΑΓΡΑΦΟΣ 2 ΣΤΟΙΧΕΙΟ ΣΤ) ΓΙΑ ΤΙΣ ΕΥΡΩΠΑΪΚΕΣ ΣΤΑΤΙΣΤΙΚΕΣ
            
            Η εφαρμογή των πολιτικών της Ένωσης απαιτεί υψηλής ποιότητας, συγκρίσιμες και αξιόπιστες στατιστικές πληροφορίες σχετικά με την οικονομική, κοινωνική, εδαφική και περιβαλλοντική κατάσταση στην Ένωση. Επιπλέον, οι ευρωπαϊκές στατιστικές επιτρέπουν στους Ευρωπαίους πολίτες να κατανοούν και να συμμετέχουν στα κοινά και τον δημοκρατικό διάλογο σχετικά με την παρούσα κατάσταση και το μέλλον της Ένωσης.
            Σε συνδυασμό με τον κανονισμό (ΕΚ) αριθ. 223/2009, και ιδίως όσον αφορά την επαγγελματική ανεξαρτησία των στατιστικών υπηρεσιών και τις άλλες στατιστικές αρχές που ορίζονται στο άρθρο 2 του εν λόγω κανονισμού, το Πρόγραμμα αποσκοπεί στην παροχή του γενικού πλαισίου για την ανάπτυξη, την παραγωγή και τη διάδοση των ευρωπαϊκών στατιστικών για τα έτη 2021-2027. Οι ευρωπαϊκές στατιστικές πρέπει να αναπτύσσονται, παράγονται και διαδίδονται στο πλαίσιο αυτό και σύμφωνα με τις αρχές του κώδικα ορθής πρακτικής για τις ευρωπαϊκές στατιστικές. Το πλαίσιο αυτό θα πρέπει να τηρεί τα κριτήρια ποιότητας που αναφέρονται στο άρθρο 12 παράγραφος 1 του κανονισμού (ΕΚ) αριθ. 223/2009 μέσω στενής και συντονισμένης συνεργασίας στο πλαίσιο του ευρωπαϊκού στατιστικού συστήματος (ΕΣΣ).
            Οι ευρωπαϊκές στατιστικές που αναπτύσσονται, παράγονται και διαδίδονται στο εν λόγω πλαίσιο θα συμβάλουν στην εφαρμογή των πολιτικών της Ένωσης, όπως ορίζονται στη ΣΛΕΕ και αποτυπώνονται λεπτομερέστερα στις στρατηγικές προτεραιότητες της Επιτροπής.
            Μέσω του Προγράμματος, το ΕΣΣ θα έχει ως στόχο να διατηρήσει και να βελτιώσει το επίπεδο αριστείας του στον τομέα των στατιστικών. Παρομοίως, τα ετήσια προγράμματα εργασίας θα έχουν ως στόχο να επιτύχουν το καλύτερο δυνατό αποτέλεσμα, λαμβάνοντας υπόψη τους πόρους που διατίθενται σε περιφερειακό, εθνικό και ενωσιακό επίπεδο.
            Η συνεχής έρευνα και η καινοτομία θεωρούνται βασικές κινητήριες δυνάμεις για τον εκσυγχρονισμό των ευρωπαϊκών στατιστικών και τη βελτίωση της ποιότητας των ευρωπαϊκών στατιστικών. Ως εκ τούτου, οι επενδύσεις μέσω του πολυετούς προγράμματος εργασίας θα πρέπει να συγκεντρώνονται στην ανάπτυξη νέων μεθόδων και μεθοδολογιών, καθώς και στη διερεύνηση νέων πηγών δεδομένων για την παραγωγή στατιστικών.
            Για την υλοποίηση του ειδικού στόχου που αναφέρεται στο άρθρο 3 παράγραφος 2 στοιχείο στ) διεξάγονται οι ακόλουθες δράσεις:
            
               Οικονομική και νομισματική ένωση, παγκοσμιοποίηση και εμπόριο
            
            
                        1)
                     
                     
                        παροχή στατιστικών υψηλής ποιότητας για την υποστήριξη της διαδικασίας υπερβολικού ελλείμματος και, όπου είναι εφικτό, του μηχανισμού ανάκαμψης και ανθεκτικότητας και του μέσου τεχνικής υποστήριξης, και για την υποστήριξη του ετήσιου κύκλου οικονομικής παρακολούθησης και καθοδήγησης της Ένωσης·
                     
                  
                        2)
                     
                     
                        παροχή και, όπου αυτό κρίνεται αναγκαίο, βελτίωση των κύριων ευρωπαϊκών οικονομικών δεικτών·
                     
                  
                        3)
                     
                     
                        παροχή στατιστικών και μεθοδολογικής καθοδήγησης σχετικά με τη στατιστική αντιμετώπιση των επενδυτικών και δημοσιονομικών μέσων για την υποστήριξη της της οικονομικής σύγκλισης, της δημοσιονομικής σταθερότητας και της δημιουργίας θέσεων εργασίας·
                     
                  
                        4)
                     
                     
                        παροχή στατιστικών για τους σκοπούς των ιδίων πόρων και των αποδοχών και συντάξεων του προσωπικού της Ένωσης·
                     
                  
                        5)
                     
                     
                        βελτίωση της μέτρησης των συναλλαγών στον τομέα των αγαθών και των υπηρεσιών, των άμεσων ξένων επενδύσεων, των παγκόσμιων αλυσίδων αξίας και των επιπτώσεων της παγκοσμιοποίησης στις οικονομίες της Ένωσης.
                     
                  
               Εσωτερική αγορά, καινοτομία και ψηφιακός μετασχηματισμός
            
            
                        1)
                     
                     
                        παροχή υψηλής ποιότητας και αξιόπιστων στατιστικών για την εσωτερική αγορά και βασικούς τομείς της καινοτομίας και της έρευνας·
                     
                  
                        2)
                     
                     
                        παροχή περισσότερων και πιο έγκαιρων στατιστικών σχετικά με τη συνεργατική οικονομία και τις επιπτώσεις του ψηφιακού μετασχηματισμού στις επιχειρήσεις και τους πολίτες της Ένωσης·
                     
                  
                        3)
                     
                     
                        παροχή στατιστικών για την υποστήριξη της ευρωπαϊκής αμυντικής πολιτικής, με την επιφύλαξη μελετών σκοπιμότητας και λαμβανομένης δεόντως υπόψη της ευαισθησίας των στατιστικών δεδομένων.
                     
                  
               Κοινωνική διάσταση της Ευρώπης
            
            
                        1)
                     
                     
                        παροχή υψηλής ποιότητας, έγκαιρων και αξιόπιστων στατιστικών για την υποστήριξη του ευρωπαϊκού πυλώνα κοινωνικών δικαιωμάτων και της ενωσιακής πολιτικής για τις δεξιότητες, συμπεριλαμβανομένων στατιστικών για την αγορά εργασίας, την απασχόληση, την εκπαίδευση και την κατάρτιση, το εισόδημα, τις συνθήκες διαβίωσης, τη φτώχεια, την ανισότητα, την κοινωνική προστασία, την έμφυλη βία, την αδήλωτη εργασία και τους δορυφορικούς λογαριασμούς για τις δεξιότητες·
                        Όταν είναι αναγκαία η ανάπτυξη νέων στατιστικών, η διαθεσιμότητα των δεδομένων και η δυνατότητα παραγωγής στατιστικών για δορυφορικούς λογαριασμούς σχετικά με τις δεξιότητες και την αδήλωτη εργασία πρέπει να εξεταστούν περαιτέρω στο πλαίσιο του ΕΣΣ
                     
                  
                        2)
                     
                     
                        παροχή στατιστικών σχετικά με τη σύμβαση των Ηνωμένων Εθνών για τα δικαιώματα των ατόμων με αναπηρία·
                     
                  
                        3)
                     
                     
                        εμπλουτισμός των στατιστικών για τη μετανάστευση, ιδίως όσον αφορά την κατάσταση και την ένταξη των μεταναστών, καθώς και τις εκπαιδευτικές ανάγκες και τα επίπεδα κατάρτισης των αιτούντων άσυλο·
                     
                  
                        4)
                     
                     
                        ανάπτυξη εκσυγχρονισμένων προγραμμάτων κατά την περίοδο μετά την απογραφή πληθυσμού και κατοικιών του 2021 καθώς και στατιστικών για τον πληθυσμό·
                     
                  
                        5)
                     
                     
                        παροχή και τακτική επικαιροποίηση των προβλέψεων και της ανάλυσης του πληθυσμού της Ένωσης.
                     
                  
               Βιώσιμη ανάπτυξη, φυσικοί πόροι και περιβάλλον
            
            
                        1)
                     
                     
                        παρακολούθηση της προόδου για την επίτευξη των Στόχων Βιώσιμης Ανάπτυξης (ΣΒΑ)·
                     
                  
                        2)
                     
                     
                        παροχή στατιστικών υψηλής ποιότητας για την υποστήριξη της Ευρωπαϊκής Πράσινης Συμφωνίας, συμπεριλαμβανομένης της περαιτέρω ανάπτυξης στατιστικών για τη στήριξη της ενεργειακής στρατηγικής, της κυκλικής οικονομίας, των στατιστικών που σχετίζονται με το κλίμα και της στρατηγικής για τις πλαστικές ύλες·
                        Όταν είναι αναγκαία η ανάπτυξη νέων στατιστικών και δεικτών για τα θέματα που αναφέρονται στην ανωτέρω περίπτωση, η διαθεσιμότητα των δεδομένων και η δυνατότητα παραγωγής στατιστικών και δεικτών εξετάζονται περαιτέρω στο πλαίσιο του ΕΣΣ ·
                     
                  
                        3)
                     
                     
                        παροχή βασικών περιβαλλοντικών στατιστικών και δεικτών, μεταξύ άλλων για τα απόβλητα, τα ύδατα, τη βιοποικιλότητα, τα δάση, τη χρήση και την κάλυψη γης, καθώς και τους περιβαλλοντικούς οικονομικούς λογαριασμούς·
                     
                  
                        4)
                     
                     
                        παροχή στατιστικών για τις μεταφορές των επιβατών και τις εμπορευματικές μεταφορές για την υποστήριξη των πολιτικών της Ένωσης·
                     
                  
                        5)
                     
                     
                        ανάπτυξη πρόσθετων δεικτών για την παρακολούθηση της διατροπικότητας και την αλλαγή προς τρόπους μεταφοράς πιο φιλικούς με το περιβάλλον·
                     
                  
                        6)
                     
                     
                        παροχή έγκαιρων και χρήσιμων στοιχείων για τις ανάγκες της κοινής γεωργικής πολιτικής, της κοινής αλιευτικής πολιτικής και των πολιτικών σχετικών με το περιβάλλον, την ασφάλεια των τροφίμων και την καλή μεταχείριση των ζώων.
                     
                  
               Οικονομική, κοινωνική και εδαφική συνοχή
            
            
                        1)
                     
                     
                        παροχή έγκαιρων και ολοκληρωμένων στατιστικών δεικτών για τις περιφέρειες, συμπεριλαμβανομένων των εξόχως απόκεντρων περιοχών της Ένωσης, τις πόλεις και τις αγροτικές περιοχές, έτσι ώστε να παρακολουθείται και να αξιολογείται η αποτελεσματικότητα των πολιτικών εδαφικής ανάπτυξης, αλλά και για να αξιολογούνται οι εδαφικές επιπτώσεις των τομεακών πολιτικών·
                     
                  
                        2)
                     
                     
                        αυξημένη χρήση γεωχωρικών δεδομένων και συστηματική και οριζόντια ενσωμάτωση της διαχείρισης γεωχωρικών δεδομένων στην παραγωγή στατιστικών·
                     
                  
                        3)
                     
                     
                        εξέταση, στο πλαίσιο του ΕΣΣ, της δυνατότητας παροχής και, στη συνέχεια, υποστήριξης της ανάπτυξης:
                        
                                    α)
                                 
                                 
                                    δεικτών σχετικά με την καταπολέμηση της νομιμοποίησης εσόδων από παράνομες δραστηριότητες·
                                 
                              
                                    β)
                                 
                                 
                                    δεικτών σχετικά και την καταπολέμηση της χρηματοδότησης της τρομοκρατίας·
                                 
                              
                                    γ)
                                 
                                 
                                    στατιστικών σχετικά με την αστυνομία και την ασφάλεια.
                                 
                              
                  
               Καλύτερη επικοινωνία των ευρωπαϊκών στατιστικών και των αξιών τους με την προβολή της αξιοπιστίας τους για την αντιμετώπιση της παραπληροφόρησης
            
            
                        1)
                     
                     
                        συστηματική προβολή των ευρωπαϊκών στατιστικών που συνιστούν μια αξιόπιστη πηγή αποδεικτικών στοιχείων και διευκόλυνση της χρήσης των ευρωπαϊκών στατιστικών από όσους επιθυμούν να επαληθεύσουν την ορθότητα των πληροφοριών, τους ερευνητές και τις δημόσιες αρχές με σκοπό την καταπολέμηση της παραπληροφόρησης·
                     
                  
                        2)
                     
                     
                        ενίσχυση του υφιστάμενου διαλόγου με τους παραγωγούς και τους χρήστες των ευρωπαϊκών στατιστικών, προκειμένου να βελτιωθεί και να προωθηθεί η χρήση των ευρωπαϊκών στατιστικών με τον καθορισμό και την εφαρμογή δράσεων για τη βελτίωση του στατιστικού γραμματισμού προς όφελος των πολιτών της Ένωσης, συμπεριλαμβανομένων των επιχειρηματιών·
                     
                  
                        3)
                     
                     
                        διευκόλυνση όσων επιθυμούν να αποκτήσουν πρόσβαση και να κατανοήσουν τις στατιστικές, χάρη στην παροχή ελκυστικών και διαδραστικών απεικονίσεων, πιο εξατομικευμένων υπηρεσιών, όπως για παράδειγμα η παροχή στοιχείων κατά παραγγελία και η παραγωγή αναλύσεων με αυτοεξυπηρέτηση·
                     
                  
                        4)
                     
                     
                        περαιτέρω ανάπτυξη και παρακολούθηση του πλαισίου διασφάλισης της ποιότητας για τις ευρωπαϊκές στατιστικές, μεταξύ άλλων, μέσω αξιολογήσεων από ομοτίμους όσον αφορά τη συμμόρφωση των κρατών μελών με τον κώδικα ορθής πρακτικής για τις ευρωπαϊκές στατιστικές·
                     
                  
                        5)
                     
                     
                        παροχή πρόσβασης σε μικροδεδομένα για ερευνητικούς σκοπούς σύμφωνα με το άρθρο 23 του κανονισμού (ΕΚ) αριθ. 223/2009, διασφαλίζοντας, παράλληλα, τα υψηλότερα δυνατά πρότυπα για την προστασία των δεδομένων καθώς και του στατιστικού απορρήτου.
                     
                  
               Αξιοποίηση των οφελών από την επανάσταση των δεδομένων και μετάβαση στην παραγωγή έξυπνων και αξιόπιστων στατιστικών
            
            
                        1)
                     
                     
                        ενίσχυση της εκμετάλλευσης νέων πηγών ψηφιακών δεδομένων σε περιβάλλον πολλαπλών πηγών για την παραγωγή νέων στατιστικών σε σχεδόν πραγματικό χρόνο με τη βοήθεια αξιόπιστων αλγορίθμων που αρμόζουν στον επιδιωκόμενο σκοπό·
                     
                  
                        2)
                     
                     
                        ανάπτυξη καινοτόμων προσεγγίσεων για τη χρήση δεδομένων τα οποία κατέχουν ιδιώτες μέσω υπολογισμών που διαφυλάσσουν την ιδιωτικότητα και διασφαλίζουν πολυμερείς μεθόδους υπολογισμού·
                     
                  
                        3)
                     
                     
                        προώθηση της έρευνας και της καινοτομίας αιχμής στις επίσημες στατιστικές, με την αξιοποίηση συνεργατικών δικτύων και την παροχή ευρωπαϊκών στατιστικών προγραμμάτων κατάρτισης.
                     
                  
               Εκτεταμένες συμπράξεις και συνεργασία στον τομέα των στατιστικών
            
            
                        1)
                     
                     
                        ενίσχυση της σύμπραξης του ΕΣΣ και της συνεργασίας με το Ευρωπαϊκό Σύστημα Κεντρικών Τραπεζών·
                     
                  
                        2)
                     
                     
                        ενίσχυση των συμπράξεων με δημόσιους και ιδιωτικούς κατόχους δεδομένων και τον τεχνολογικό τομέα, έτσι ώστε να διευκολυνθεί η πρόσβαση σε δεδομένα για στατιστικούς σκοπούς, η ενσωμάτωση δεδομένων από πολλαπλές πηγές και η χρήση των πιο σύγχρονων τεχνολογιών·
                     
                  
                        3)
                     
                     
                        ενίσχυση της συνεργασίας με την ερευνητική και την ακαδημαϊκή κοινότητα, ιδίως όσον αφορά τη χρήση νέων πηγών δεδομένων, της ανάλυσης δεδομένων και της προώθησης στατιστικών γνώσεων·
                     
                  
                        4)
                     
                     
                        συνέχιση της συνεργασίας με διεθνείς οργανισμούς και τρίτες χώρες προς όφελος παγκόσμιων επίσημων στατιστικών.
                     
                  
      
      
         
            ΠΑΡΑΡΤΗΜΑ III
            
               ΚΑΤΑΛΟΓΟΣ ΝΟΣΗΜΑΤΩΝ ΤΩΝ ΖΩΩΝ ΚΑΙ ΖΩΟΑΝΘΡΩΠΟΝΟΣΩΝ
            
            
                        1)
                     
                     
                        Νόσοι των ζώων που αναφέρονται στο άρθρο 5 παράγραφος 1, το άρθρο 9 παράγραφος 1 στοιχεία α), β) και γ) και το άρθρο 28 του κανονισμού (ΕΕ) 2016/429·
                     
                  
                        2)
                     
                     
                        Ζωονόσοι και ζωονοσογόνοι παράγοντες που αναφέρονται στον κανονισμό (ΕΚ) αριθ. 2160/2003 και στην οδηγία 2003/99/ΕΚ·
                     
                  
                        3)
                     
                     
                        Μεταδοτικές σπογγώδεις εγκεφαλοπάθειες που αναφέρονται στον κανονισμό (ΕΚ) αριθ. 999/2001.
                     
                  
      
      
         
            ΠΑΡΑΡΤΗΜΑ IV
            
               ΔΕΙΚΤΕΣ
            
            
                        Στόχος
                     
                     
                        Δείκτης
                     
                  
                        Στόχοι που αναφέρονται στο άρθρο 3 παράγραφος 2 στοιχείο α)
                     
                     
                        
                                    1.
                                 
                                 
                                    Αριθμός νέων καταγγελιών στον τομέα της ελεύθερης κυκλοφορίας των αγαθών και των υπηρεσιών, καθώς και της ενωσιακής νομοθεσίας όσον αφορά τις δημόσιες συμβάσεις.
                                 
                              
                                    2.
                                 
                                 
                                    Δείκτης περιορισμού του εμπορίου των υπηρεσιών
                                 
                              
                                    3.
                                 
                                 
                                    Αριθμός επισκέψεων στην πύλη «Η Ευρώπη σου»
                                 
                              
                  
                        Στόχος που αναφέρεται στο άρθρο 3 παράγραφος 2 στοιχείο α) σημείο ii)
                     
                     
                        
                                    1.
                                 
                                 
                                    Αριθμός περιπτώσεων μη συμμόρφωσης στον τομέα των αγαθών, συμπεριλαμβανομένων των διαδικτυακών πωλήσεων.
                                 
                              
                                    2.
                                 
                                 
                                    Αριθμός κοινών εκστρατειών για την εποπτεία της αγοράς.
                                 
                              
                  
                        Στόχος που αναφέρεται στο άρθρο 3 παράγραφος 2 στοιχείο β)
                     
                     
                        
                                    1.
                                 
                                 
                                    Αριθμός ΜΜΕ και συνεργατικών σχηματισμών και οργανώσεων επιχειρηματικών δικτύων, καθώς επίσης και οργανώσεων στήριξης επιχειρήσεων που λαμβάνουν στήριξη από το Πρόγραμμα, ιδίως για τη διεθνοποίηση, την ψηφιοποίηση και τη βιωσιμότητα.
                                 
                              
                                    2.
                                 
                                 
                                    Αριθμός εταιρειών που έλαβαν στήριξη και οι οποίες έχουν συνάψει επιχειρηματικές συμπράξεις.
                                 
                              
                                    3.
                                 
                                 
                                    Αριθμός των επιχειρηματιών που επωφελούνται από προγράμματα καθοδήγησης και κινητικότητας, συμπεριλαμβανομένων των νέων, των νεοεμφανιζόμενων και των γυναικών επιχειρηματιών καθώς και άλλων ειδικών ομάδων-στόχων.
                                 
                              
                  
                        Στόχος που αναφέρεται στο άρθρο 3 παράγραφος 2 στοιχείο γ) σημείο i)
                     
                     
                        
                                    1.
                                 
                                 
                                    Μερίδιο εφαρμογής των ευρωπαϊκών προτύπων ως εθνικών προτύπων από τα κράτη μέλη σε σχέση με το σύνολο των ενεργών ευρωπαϊκών προτύπων.
                                 
                              
                  
                        Στόχος που αναφέρεται στο άρθρο 3 παράγραφος 2 στοιχείο γ) σημείο ii)
                     
                     
                        
                                    1.
                                 
                                 
                                    Ποσοστό διεθνών προτύπων χρηματοοικονομικής πληροφόρησης και ελεγκτικής που έχουν εγκριθεί από την Ένωση.
                                 
                              
                  
                        Στόχος που αναφέρεται στο άρθρο 3 παράγραφος 2 στοιχείο δ) σημείο i)
                     
                     
                        
                                    1.
                                 
                                 
                                    Δείκτης καταναλωτικών συνθηκών
                                 
                              
                  
                        Στόχος που αναφέρεται στο άρθρο 3 παράγραφος 2 στοιχείο δ) σημείο ii)
                     
                     
                        
                                    1.
                                 
                                 
                                    Αριθμός εγγράφων για τη διατύπωση θέσεων και απαντήσεις σε δημόσιες διαβουλεύσεις στον τομέα των χρηματοπιστωτικών υπηρεσιών από δικαιούχους.
                                 
                              
                  
                        Στόχος που αναφέρεται στο άρθρο 3 παράγραφος 2 στοιχείο ε)
                     
                     
                        
                                    1.
                                 
                                 
                                    Αριθμός των εθνικών κτηνιατρικών και φυτοϋγειονομικών προγραμμάτων που εφαρμόστηκαν επιτυχώς, συμπεριλαμβανομένου του αριθμού των μέτρων έκτακτης ανάγκης που εφαρμόστηκαν επιτυχώς για τους επιβλαβείς για τα φυτά οργανισμούς και τα νοσήματα των ζώων.
                                 
                              
                  
                        Στόχος που αναφέρεται στο άρθρο 3 παράγραφος 2 στοιχείο στ)
                     
                     
                        
                                    1.
                                 
                                 
                                    Αντίκτυπος των στατιστικών που δημοσιεύθηκαν στο διαδίκτυο: αριθμός σχετικών αναφορών και θετικών/αρνητικών γνωμών στο διαδίκτυο.